
Ryder Windham este un autor american de science fiction care a scris 
mai mult de 60 de cărți pentru Universul Star Wars, inclusiv romane, benzi 
desenate şi cărți de referință. Din 1993, lucrează la proiecte Star Wars fie de 
unul singur, fie împreună cu alți autori. 

Din 2004, lucrează la Rhode Island School of Design Continuing Education 
ca instructor şi consilier de certificare pentru cursuri de benzi desenate şi arte 
secvențiale. În prezent, locuieşte în Providence, Rhode Island, împreună cu 
soția şi cele două fiice ale sale. 


„Cu mult timp în urmă, într-o galaxie foarte, foarte îndepărtată 


Capitolul 1 


— Ce mizerie! spuse primul soldat clonă, CT-8863, în timp ce examina epava 
navei Separatiste Rea-Voință prin vizorul polarizat în forma de T al căştii sale. 

— Asta e puţin spus, zise al doilea soldat clonă, CT-4012. Îşi întoarse capul 
pentru a-şi lăsa privirea să survoleze zona. Este o mizerie foarte, foarte mare! 

Al treilea soldat, CT-5177, se uită în jur, dar nu spuse nimic. 

Acest lucru nu îi surprinse pe ceilalți, deoarece CT-5177 vorbea foarte rar. 

Cei trei soldați erau practic identici. Fiecare purta un combinezon de corp 
negru, sigilat sub presiune, acoperit cu plastoid şi cu centuri utilitare asortate care 
purtau comunicatoare portabile, cârlige de prindere, grenade explozive si 
încărcătoare de rezervă pentru blastere. Cu toţii se mişcau şi îşi țineau pustile 
blaster DC-15 în acelaşi mod. Chiar şi vocile lor, transmise prin intermediul 
unităților de comunicaţii încorporate în căşti, sunau la fel. De fapt, asemănările lor 
se extindeau până la structura genetică. Fuseseră crescuţi în tancuri de clonare şi 
instruiți pe planeta Kamino pentru a servi şi apăra Republica Galactică. 

Acum se aflau pe o lună fără nume şi fără aer din apropierea nebuloasei 
Kaliida, cu naveta lor de atac din clasa Nu aşezată pe solul pârjolit, la mică distanţă. 

Cu o zi în urmă, luna fusese un pustiu sterp, dar asta fusese înainte ca 
Generalul Jedi Anakin Skywalker să trimită Rea-vointa să se prăbuşească pe ea. 
Acum, fragmentele masive de metal şi nenumăratele bucăţi de resturi contorsionate 
şi fumegânde zăceau împrăştiate în toate direcțiile pe terenul lunar. 

— Păcat că Generalul Grievous a scăpat, spuse CT-8863. Ținând ţeava pustii 
sale blaster spre o secţiune distrusă a fuzelajului distrus, adăugă: Cel puţin 
cuirasatul ăsta şi tunul său ionic pot fi şterse de pe lista noastră de griji. 

— Cunoagsteti vechea zicală, spuse CT-4012. Cu cât sunt mai mari... 

— ...cu atât mai mare este explozia! încheie CT-8863 cu un chicotit. 

CT-4012 se alătură râsului, în timp ce CT-5177 doar aproba din cap. 

Când râsul se termină, CT-4012 observă o bucată cilindrică de metal lângă 
vârful cizmei sale drepte. Cobori cu putere piciorul şi strivi bucata, înfigând-o în solul 
lunii. 

— Pun pariu, spuse el, că Grievous plânge cu lacrimi de droid pentru jucăria 
sa stricată. 

În mod neaşteptat, o voce răspunse din spate: 

— Nu uita că această jucărie stricată a distrus zeci de nave de război ale 


Republicii si a ucis mii de aliati. 

Cei trei se întoarseră să vadă cine vorbise. Era ofițerul lor clonă comandant, 
Căpitanul Lock, care venea spre ei dinspre naveta de atac. Luară poziţie de drepți. 

Armura lui Lock era scrijelită şi zgâriată, iar casca sa ponosită era decorată cu 
semne albastre zimtate. Lock era un veteran al Bătăliei de pe Geonosis, prima dintre 
armatele Republicii şi cele ale Separatiştilor, care lansase conflictul interstelar 
cunoscut deja sub numele de Războiul Clonelor. 

Lock se opri în faţa celor trei soldați. 

— Dacă aşteptaţi ca eu să vă spun: Pe loc repaus, oameni buni, puteţi aştepta 
până când se va termina acest război. Ordinele noastre sunt să recuperăm mostre de 
resturi pentru a confirma raportul conform căruia nava de luptă inamică a fost 
construită de Separatiştii Quarreni la Docurile Pammant!. Mi s-a spus că însuşi 
Cancelarul Palpatine e nerăbdător să primească această confirmare. Aţi înțeles, 
Sclipitorilor? 

— Da, domnule! răspunseră soldații, inclusiv CT-5177. 

Cu toții ştiau despre Cancelarul Palpatine că era liderul ales al Republicii 
Galactice. Stiau, de asemenea, ce însemna Sclipitori: soldați clone ca şi ei, care 
purtau armuri strălucitoare pentru că încă nu intraseră în luptă. 

— Şi încă ceva, adăugă Lock. Să vă strigăm după indicative durează prea mult. 
Dacă nu puteţi să vă găsiți singuri nume, eu voi fi cel care vă va da porecle. Aţi 
înțeles? 

— Da, domnule! 

— Atunci să ne apucăm de treabă, spuse Lock. Cu cât găsim mai repede ceea 
ce căutăm, cu atât mai repede vom putea părăsi această stâncă. 

Soldaţii şi Lock se împrăştiară şi începură să scotocească printre dărâmături. 
Se mişcau cu grijă şi prudenţă, rămânând mereu în vizorul celuilalt în timp ce 
căutau resturi cu orice fel de marcaje. După aproape o oră de muncă plictisitoare, 
CT-4012 ridică o bucată de metal în mare parte pulverizată. O întoarse în mâini, o 
examină mai atent, apoi o tinu sus deasupra capului în timp ce spunea: 

— Punct marcat! 

Lock şi ceilalți soldaţi alergară pentru a vedea ce găsise CT-4012. El întinse 
bucata de fier vechi pentru ca toti să poată vedea însemnele gravate pe suprafața sa. 

— Ei bine, să fiu al..., spuse Lock. Insigna Corpului Inginerilor Voluntari Liberi 
de pe Dac! Dacă asta nu confirmă că nava a fost construită la Pammant, nu ştiu ce o 
confirmă. Ar fi bine să livrăm imediat asta pe Coruscant. 

Bătu cu palma pe placa de umăr a lui CT-4012 şi spuse: 

— Ai ochi ageri, soldat. Poate că porecla ta ar trebui să fie Sharp?. 

— Sharp? repetă CT-4012, încercând vă audă cum sună. 

— Nu e nimic în neregulă cu Sharp, spuse Lock. Este un nume bun. 

— Mulţumesc, domnule, spuse soldatul cunoscut anterior sub numele de NT- 
4012, cu vocea plină de mândrie. 

— Să mergem, spuse Lock, făcându-le semn celorlalți să se întoarcă la navetă. 

În timp ce mergeau, CT-8863 observă o placă de circuite parțial topită într-o 


1 Docurile Pammant, cunoscute şi sub numele de Şantierele Navale Pammant - companie de 
construcții navale care, la un moment dat, a avut un parteneriat cu organizația Quarrenă cunoscută 
sub numele de Corpul Inginerilor Voluntari Liberi de pe planeta Dac. 

2 Sharp - Ascutit. 


grămadă de moloz din apropiere, care îi scăpase mai devreme. Ansamblul expus al 
plăcii era pe cât de exotic, pe atât de complicat, distingându-se prin modele 
suprapuse de inele argintii concentrice. CT-8863 se opri pentru a se apleca şi a o 
ridica. 

— Domnule! 

Lock, Sharp şi CT-5177 se opriră în loc. Uitându-se la obiectul din mâna lui 
CT-8863, Lock spuse: 

— Ce este? Alte dovezi ale construcției pe Pammant? 

— Nu, domnule, spuse CT-8563. Adică, nu cred, domnule. 

— Atunci de ce mi-o arăţi? 

Auzind nerăbdarea din vocea lui Lock, CT-8863 răspunse rapid. 

— Domnule, nu recunosc această placă ca fiind ceva folosit anterior de 
Separatişti sau de Republică. 

În spatele căştii sale, Lock îşi ridică sprâncenele cu scepticism. 

— Poţi recunoaşte plăcile de circuite la prima vedere? 

— Da, domnule, spuse CT-8863. Studierea circuitelor este, într-un fel, hobby- 
ul meu. Nu am văzut niciodată un astfel de ansamblu. Ar putea însemna că 
Separatiştii au un nou aliat despre care nu ştim. 

Lock se uită din nou la placa de circuite. 

— Probabil că Jedii vor dori să se uite la ea, spuse el. Îşi ridică privirea spre 
CT-8863. Şi tu ai ochi ageri, dar nu voi avea o pereche Sharp sub comanda mea. 
Datorită interesului tău pentru tehnologie, îți vom spune Breaker. 

— Breaker, domnule? spuse CT-8863 cu îndoială. Îmi pare rău, nu înţeleg. 
Sugerati că îmi place să sparg tehnologia? 

Lock îşi dădu ochii peste cap. 

— Breaker este prescurtarea de la întrerupător de circuit. 

— Oh. 

— E un nume bun! 

— Da, domnule! spuse noul numit Breaker, care nu intenţiona să pună la 
îndoială ceea ce spunea ofițerul său superior. Mulţumesc, domnule. 

Întorcându-se cu fața spre CT-5177, Lock spuse: 

— În ceea ce te priveşte, am ales o poreclă bună pentru... 

Lock fu întrerupt de o rafală rapidă de focuri de blaster. O salvă de fulgere 
energetice veni din cea mai apropiată grămadă de resturi şi se izbi de CT-5177, 
făcându-l să cadă pe spate. Înainte ca acesta să atingă pământul, un droid de luptă 
îşi ridică corpul avariat dintre dărâmături. Scânteile zburară din articulația şoldului 
stâng al droidului, în timp ce acesta se aruncă înainte, îndreptându-şi puşca blaster 
spre ceilalți soldați. 

— Muriti, gunoaie de clone! spuse droidul în timp ce mai trăgea o rafală. 

Lock, Sharp şi Breaker nu se opriră să se întrebe cum supravietuise droidul 
prăbuşirii cuirasatului. Astfel de gânduri nu făceau parte din antrenamentul şi 
conditionarea lor. Reacţionară automat şi fără teamă, mişcându-se rapid pentru a-şi 
pune puştile în poziţie şi a riposta la focul droidului. 

Droidul trase o rafală care ricoşă în armura umărului drept al lui Sharp. 
Acesta mârâi la impact, dar continuă să tragă cu propria armă. Capul droidului 
tresări şi se învârti în timp ce o ploaie de proiectile energetice îl sectionara de corp, 
împreună cu brațele. Corpul droidului se prăbuşi, iar capul său ricoşă pe pământ. 


— Fir-ar sa fie! striga capul in timp ce se rostogolea. 

Căpitanul Lock şi Breaker se grăbiră spre corpul căzut al lui CT-5177. Sharp 
îşi tinu puşca îndreptată spre capul droidului până când acesta se opri. Întorcându- 
se cu fața spre Sharp, din lateral, de pe sol, capul repetă: 

— Muriti, gunoaie de clone! 

Sharp trase, transformând capul metalic în fărâme. 

CT-5177 nu se mişca. Cel puţin unul dintre focurile de armă ale droidului îi 
străpunsese platoşa toracică blindată. Căpitanul Lock îşi puse mâna cu mănuşă 
neagră pe partea laterală a gulerului lui CT-5177, apoi spuse: 

— E viu! Să-l ducem înapoi pe navă. Miscati-va! 

CT-5177 gemu în timp ce ceilalți îl ridicau şi îl cărau pe rampa navetei de atac, 
ducându-l în cabina principală. Când intrară, Căpitanul Lock îşi folosi cotul pentru a 
apăsa un buton de pe perete. Se auzi un vuiet puternic când trapa se închise în 
spatele lor, urmat de un sunet zgomotos în timp ce aerul comprimat intra rapid 
pentru a umple şi presuriza cabina. CT-5177 gemu din nou în timp ce soldații îl 
aşezară pe puntea metalică. 

Pilotul clonă al navetei avea deja motoarele pornite când Lock spuse: 

— La Demolator! Acum! 

Demolatorul era distrugătorul Republicii care adusese naveta pe orbita lunii. În 
timp ce pilotul clonă manevra cu îndemânare comenzile, naveta se ridică de la sol şi 
aripile sale coborâră în poziţia de zbor. Apoi, naveta îşi întoarse botul spre cer şi se 
ridică rapid în spaţiu, îndreptându-se spre Distrugătorul care o aştepta. 

Soldaţii lucrară rapid cu CT-5177. Sharp manevră o unealtă cu laser pentru a 
tăia armura plastoidă şi combinezonul de corp al soldatului rănit şi a-i expune 
pieptul. Breaker îndepărtă casca lui CT-5177 şi îi puse un aparat respirator 
transparent pe gură. Lock îşi scoase propria cască în timp ce lua o trusă medicală de 
urgenţă şi o deschidea. 

CT-5177 clipi când i se scoase casca, apoi încercă să se concentreze asupra 
feței lui Lock. La fel ca toate clonele, moştenise trăsăturile aspre şi mulatre ale 
modelului său genetic, vânătorul de recompense pe nume Jango Fett. Fruntea lui 
CT-5177 era acoperită de un luciu de transpiratie. 

Uitându-se la rana de pe pieptul lui CT-5177, Breaker spuse: 

— Ce mizerie. 

— Asta e puţin spus, zise Sharp. Se uită la Lock şi continuă: Va trăi, domnule? 

— Nimeni nu moare decât dacă îi ordon eu să moară! spuse Lock în timp ce 
aplica un plasture medicamentos lat pe pieptul lui CT-5177. Apoi se uită fix în ochii 
lui şi spuse: Spune-mi, soldat. Nu eşti pregătit să-ţi spui ultimele cuvinte, nu-i aşa? 

Sub aparatul respirator, CT-5177 icni: 

— Nu, domnule. 

— Bine! Pentru că, dacă nu rămâi în viaţă, nu-ți vei afla niciodată porecla! 


Capitolul 2 


Cancelarul Palpatine se aplecă înainte în scaunul său pentru a putea privi mai 
îndeaproape obiectul care fusese aşezat pe biroul său din apartamentul personal din 
clădirea Birourilor Senatului de pe Coruscant. Obiectul era o placă de circuite 
exotice, dar evident deteriorate, aceeaşi pe care echipa Căpitanului Lock o recuperase 
de la locul prăbuşirii Rea-vointei cu o zi în urmă. 

Ridicându-şi privirea spre bărbatul înalt cu părul argintiu care livrase placa de 
circuite, Palpatine spuse: 

— Sunteţi sigur de originea acestui dispozitiv? 

— Da, domnule Cancelar, spuse Maestrul Jedi Ring-Sol Ambase. Echipa de 
clone care l-a găsit nu a putut să-i identifice producătorul, aşa că l-au trimis la 
Arhivele Jedi. S-a întâmplat să mă aflu în Arhive atunci când a sosit. 

— Şi arhivele voastre au confirmat că provine de la KynachTech Industries de 
pe Kynachi? 

— Nu a fost nevoie să consultăm arhivele. Sunt foarte familiarizat cu designul 
tehnologiei fabricate de KynachTech. E un interes personal. M-am născut pe 
Kynachi. 

Palpatine ofta. 

— Vă rog, iertați-mă. Maestre Ambase. Aveam impresia că lumea de pe 
Kynachi are părul auriu şi nu m-am gândit că sunteţi de acolo. 

— Scuzele nu sunt necesare, domnule Cancelar, spuse Ambase. Kynachi se 
disting într-adevăr prin părul lor, o caracteristică care este parțial rezultatul dietei 
Kynachi. Fireşte, deoarece mi-am petrecut cea mai mare parte a vieţii pe Coruscant, 
nu împărtăşesc această trăsătură. 

— Da, normal, spuse Palpatine. În orice caz, pot să presupun că eşti conştient 
de faptul că KynachTech Industries a insistat întotdeauna să fabrice tehnologie în 
scopuri complet paşnice? 

Ambase aprobă din cap. 

— Atunci cum a ajuns o placă de circuite KynachTech pe o navă de luptă 
Separatistă? 

— Deocamdată, putem doar specula. 

Palpatine se încruntă. 

— Au trecut aproape zece ani de când Kynachi au ales să devină izolationisti şi 
au rupt legăturile cu Republica. De atunci, au refuzat să permită comerțul sau să 
răspundă la oricare dintre transmisiunile noastre. Fruntea i se increti, apoi spuse: 
Presupun că nu ai avut niciun contact recent cu familia ta de pe Kynachi? 

— Sunt un Jedi, spuse Ambase. Nu am mai avut niciun contact cu familia mea 
biologică încă de când eram copil. 

Palpatine clătină din cap cu tristeţe. 

— Bineînţeles că da. Iarta-ma, ar fi trebuit să ştiu că nu trebuie să întreb. 
Totuşi, ştii multe despre lumea ta natală? 

— Este de datoria unui Jedi să cunoască multe lucruri. E adevărat că nu sunt 
prea multe de ştiut despre Kynachi. Din câte ştiu eu, KynachTech Industries este 


singura industrie de pe planeta, cu exceptia agriculturii. 

Palpatine se ridică de la birou şi se îndreptă spre fereastra largă care oferea o 
privelişte amplă asupra Oraşului Galactic, cea mai întinsă metropolă din galaxie. În 
timp ce traficul aerian de după-amiază aluneca pe lângă fereastra sa, Palpatine 
spuse: 

— Nu am fost surprins să aflu că nava de luptă cu tunul ionic a fost construită 
la Pammant, dar să descopăr că şi Kynachi este cumva implicată... Este foarte 
îngrijorător. Apoi oftă. Poate că Kynachi este foarte îndepărtată şi poate că poporul ei 
a ales izolarea, dar eu mi-o amintesc ca pe o lume frumoasă şi paşnică. Mă tem că 
Kynachi s-a alăturat sau a fost ocupată de Separatişti. 

— Există şi alte posibilităţi, spuse Ambase. Poate că populaţia nu ştie că 
KynachTech a furnizat tehnologie Separatiştilor. Poate că tehnologia a fost furată. 

— Nu m-am gândit la asta. Palpatine îşi întoarse privirea de la fereastră pentru 
a se uita la Ambase. Dar cum vom descoperi adevărul fără a încălca acordul lor de 
izolare şi fără a pune în pericol poporul Kynachi? Cum putem afla dacă au nevoie 
sau doresc ajutorul nostru? 

Ambase tăcu o clipă, apoi spuse: 

— O navă a Republicii s-ar putea să nu fie bine primită la Kynachi. Investigația 
ar trebui să fie foarte discretă. Un grup operativ mic, sub acoperire, un Jedi cu 
doisprezece soldați, ar putea călători cu un cargobot neinarmat pentru a investiga 
KynachTech. 

— Neinarmat? spuse Palpatine cu surprindere. Este intelept? 

— Dacă Separatistii sunt deja la Kynachi, iar noi aparem cu o nava de luptă a 
Republicii, le-am putea atrage imediat atenţia. 

Palpatine oftă. 

— Da, presupun că un cargobot neinarmat oferă un avantaj tactic, spuse el. Ai 
fi dispus să conduci această misiune? 

— Domnule Cancelar, nu este decizia mea să... 

— Dar, Maestre Ambase, sunt sigur că şi Consiliul Jedi va fi de acord că tu, cu 
cunoştinţele tale despre Kynachi, ai fi cea mai bună alegere. Îi voi contacta imediat 
pe Maestrul Yoda şi pe Maestrul Windu. Înainte ca Ambase să protesteze, Palpatine 
continuă: Dacă nu obiectează nimeni, aş putea să te încurajez să iei în considerare şi 
trupa de sub comanda ta? 

— Trupa? 

— Da, spuse Palpatine. Echipa care a recuperat dispozitivul dintre resturile 
navei Separatiste şi vi le-a livrat. Mi se pare că sunt foarte capabili. 


După ce părăsi clădirea birourilor Senatului, Ring-Sol Ambase luă o navetă 
diplomatică spre Templul Jedi, o structură enormă, încununată de cinci turle înalte. 
Acolo, merse direct în zona holografică de antrenament a Templului, care fusese 
proiectată pentru ca Jedii şi Padawanii să îşi exerseze abilitățile de mânuire a sabiei. 

Trecu pe lângă mai multi Padawani care îşi testau săbiile de antrenament non- 
letale împotriva diferiților adversari simulati, până când găsi un tânăr Jedi de sex 
masculin, un băiat extraterestru umanoid cu pielea albastră şi ochii roşii, care stătea 
în fața hologramei a trei super droizi de luptă. 


Băiatul îşi agatase roba maro închis, cu gluga, pe un cuier de metal prins într- 
un perete din apropiere. Era îmbrăcat într-o tunică cafenie cu jambiere asortate si 
purta o centură utilitară din piele sintetică şi cizme. 

Hologramele droizilor uriaşi, cu umerii înclinați, îşi ridicară braţele pentru a 
deschide focul cu tunurile lor laser duble, lansând spre băiat fulgere energetice 
purpurii. Acesta făcu o serie de salturi rapide prin aer, în timp ce sabia de 
antrenament se conecta cu proiectilele, trimitandu-le înapoi spre holograme. Tânărul 
Jedi nu avu nicio dificultate în a trimite o duzină de proiectile înapoi la atacatorii săi 
înainte să se întoarcă şi să sară asupra lor. Încă în aer, îşi învârti sabia pentru a tăia 
brațele înarmate a doi droizi, apoi se mai învârti o dată când ateriză pe podea, 
sectionand picioarele droizilor cu sabia sa. În timp ce cei doi droizi se prăbuşeau, cel 
de-al treilea se roti rapid pentru a tinti şi a trage asupra țintei sale în mişcare. 

Un fulger de energie trecu pe lângă capul băiatului, dar acesta se feri şi se 
rostogoli spre ultimul droid rămas în picioare, apoi îşi răsuci încheietura mâinii 
pentru a-şi îndrepta sabia spre mijlocul droidului, tăindu-l în două. În timp ce 
trunchiul droidului cădea, însă, braţul drept înarmat trase. 

— La naiba! blestemă băiatul când ce unul dintre proiectilele de energie îl lovi 
direct în coapsa dreaptă. 

Deoarece proiectilele de energie, ca şi droizii, erau doar construcţii de lumină 
tridimensionale, nu provocară niciun rău fizic, dar băiatul fu oricum deranjat. 
Droidul dezactivat trase din nou, încercând să-l lovească pe băiat, dar lansând în 
schimb un jet de proiectile spre tavan. Ridicându-se de pe podea, băiatul spuse: 

— Termină programul. 

În timp ce droizii dispăreau şi tânărul îşi dezactiva sabia de antrenament, 
Ambase spuse: 

— Devii tot mai bun, Nuru. 

Nuru Kungurama îşi întoarse privirea spre Jediul cu părul argintiu. Se înclină 
şi spuse: 

— Mulţumesc, Maestre. 

— Totuşi, te rog să te abtii de la înjurături. Un astfel de limbaj nu se potriveşte 
unui Jedi. 

— Îmi pare rău, Maestre, spuse Nuru cu o altă plecăciune. Prinzându-şi sabia 
de antrenament la centură, se îndreptă spre Ambase şi spuse: Pot să întreb cum a 
decurs întâlnirea cu Cancelarul? 

— Mi s-a dat o misiune, spuse Ambase. Anticipând următoarea întrebare a lui 
Nuru, Ambase adăugă: În timpul absenței mele, îţi vei continua antrenamentul aici, 
la Templu. 

Nuru îşi cobori privirea spre podea. 

— Nu fi dezamăgit, Padawan. Misiunea mea ar putea fi periculoasă. Oricât de 
capabil ai fi, eşti încă prea tânăr pentru luptă. Intelegi asta, nu-i aşa? 

— Da, Maestre, spuse Nuru. Ridicându-şi ochii pentru a-i întâlni pe cei ai lui 
Ambase, adăugă: Dar tot aş vrea să pot merge cu tine. 

Ambase studie expresia băiatului, apoi spuse: 

— Eşti îngrijorat că... s-ar putea să nu mă mai întorc? 

Nuru aprobă din cap. 

— La fel cum Maestrul Skaa nu s-a întors de pe Geonosis. 

Ambase suspină când se gândi la teribila bătălie care pornise Războiul 


Clonelor. 

— Si mie mi-e dor de fostul tău Maestru, spuse Ambase. Am pierdut multi 
prieteni pe Geonosis. Dar dacă vrem să le onorăm sacrificiul, trebuie să facem tot ce 
putem pentru a ajuta la păstrarea şi protejarea Republicii. De aceea trebuie să plec. 

— Îţi mulțumesc că ai venit să-mi spui, zise Nuru. Când Maestrul Skaa a 
plecat pe Geonosis, a făcut-o fără să-şi ia rămas bun de la mine. Îmi dau seama că 
poate nu ar fi contat dacă ar fi făcut-o, dar... 

— Dacă ar fi avut mai mult timp, îl întrerupse Ambase, Maestrul Skaa şi-ar fi 
luat rămas bun. Ştii asta. 

Nuru tăcu o clipă, apoi spuse: 

— Când pleci? 

— Imediat. O echipă de clone mă aşteaptă chiar acum. 

— Aştept cu nerăbdare întoarcerea ta, Maestre. 

— Şi eu la fel, Padawan, spuse Ambase. 

Îl batu pe băiat pe umăr, apoi se întoarse şi plecă, trecând pe lângă ceilalți 
tineri Jedi în timp ce se îndrepta spre ieşirea din zona de antrenament holografic. 

În timp ce Ambase se îndepărta, Nuru se uită la ceilalți cursanți. Ştia că cinci 
dintre ei îşi pierduseră recent şi ei primii Maestri. Privind silueta lui Ambase care se 
îndepărta, se întrebă dacă îl va mai vedea vreodată pe Jedi. 

Şi apoi, pe neaşteptate, avu un sentiment de pericol iminent. Nuru ştia că 
Forța — energia universală care le dădea Jedilor puterea - putea uneori să vorbească 
unui Jedi. Era sigur că acesta fusese un astfel de moment. Nu se mai întrebă dacă îl 
va mai vedea vreodată pe Maestrul Ambase. Fu sigur că Ambase nu se va mai 
întoarce niciodată pe Coruscant. Doar dacă nu primea cumva ajutor. 

Nuru îşi luă roba cu glugă şi alergă la cel mai apropiat elev Jedi, Nat Lariats, o 
femelă Nautolană cu paisprezece tentacule lungi care îi ieşeau din ceafă. 

— Poftim, Nat, spuse Nuru în timp ce îi înmâna sabia de antrenament. Poţi s-o 
iei tu. 

— De ce mi-o dai mie? întrebă Nat, confuză. 

— Pentru că am construit deja una adevărată, spuse Nuru. 

Băgând mâna într-unul din buzunarele robei, scoase o altă sabie, pe care o 
prinse imediat la centură. Înainte ca Nat să mai poată pune alte întrebări, Nuru îşi 
trase roba pe el şi fugi după Ambase. Dar, în timp ce alerga, păstră distanța. 

Nu voia ca Ambase să ştie că îl urmărea. 


Capitolul 3 


— Nu mai stati degeaba, Breaker şi Sharp! strigă Căpitanul Lock din celălalt 
capăt al hangarului din Templul Jedi. Şi salutati-1 pe vechiul vostru prieten! 

Breaker şi Sharp stăteau lângă un cargobot vechi care se odihnea într-un 
hangar larg din Templul Jedi. Erau deja îmbrăcaţi in armurile lor, cu excepția 
căştilor, pe care le ţineau în lateral. Ambii soldați se întoarseră să-l vadă pe 
Căpitanul Lock apropiindu-se din partea cealaltă a hangarului, cu CT-5177 lângă el, 
mergând fără niciun disconfort aparent. 

Breaker zâmbi. 

— Mă bucur să te văd din nou pe picioare, CT-5177. 

CT-5177 răspunse cu o mişcare din cap. 

Făcând un gest către CT-5177, Lock spuse: 

— Cred că medicii au stabilit un nou record, după modul în care l-au peticit ca 
nou. Apoi aruncă o privire plină de speranţă către CT-5177 şi spuse: Haide, spune-le 
porecla pe care ţi-am dat-o. 

CT-5177 tresări uşor, apoi murmură: 

— Chatterboxs. 

— Ha! râse Sharp. Asta e bună! 

— Nu înţeleg, spuse Breaker. CT-5177 nu vorbeşte aproape niciodată. 

Lock zâmbi. 

— Se numeşte ironie, Breaker. Chatterbox este o poreclă ironică. 

Înainte ca Breaker să-i poată cere lui Lock să explice ce înseamnă ironia, Ring- 
Sol Ambase intră în hangar. Văzându-l pe Generalul cu părul argintiu care urma să 
le conducă misiunea, Lock şi cei trei soldați clone luară brusc poziție de drepți. 
Ambase se opri în fața lor şi întrebă: 

— Căpitanul Lock? 

— Salutări, Generale Ambase, spuse Lock. Cargobotul pe care l-aţi solicitat 
este gata de plecare. 

— Si restul forței de intervenţie? 

— Deja la bord, domnule. Un efectiv de două echipe suplimentare de patru 
oameni şi doi piloți. 

— Foarte bine, spuse Ambase. Aş dori să-mi exprim aprecierea faţă de soldatul 
care a găsit placa de circuit. Se află printre ei? 

— Breaker e chiar aici. Generale, spuse Lock în timp ce îndrepta un deget spre 
Breaker. 

Ambase îşi înclină capul în fața lui Breaker şi spuse. 

— Trebuie să fii lăudat pentru că ţi-ai dat seama că placa avea un design 
neobişnuit. Am fost informat că studiezi tehnologia ca hobby? 

— Da, domnule General. 

— Foarte interesant, spuse Ambase înainte să se întoarcă spre rampa de 
imbarcare a cargobotului. Voi informa întreaga echipă in drum spre destinaţie. 


3 Chatterbox — Vorbaretul. 


Breaker fu ultimul dintre soldaţi care îl urmă pe Jedi in cargobot. Era pe 
punctul să ridice rampa de îmbarcare şi să sigileze trapa când văzu un băiat cu 
pielea albastră, îmbrăcat în haine Jedi, alergând repede prin hangar, venind direct 
spre rampă. În timp ce băiatul urca, îi făcu semn cu mâna lui Breaker şi îi spuse: 

— Nu m-ai văzut niciodată. 

— Nu te-am văzut niciodată, spuse Breaker, cu mintea incetogata de puterea 
tânărului Jedi. 

Băiatul se strecură pe lângă Breaker şi se ascunse rapid într-un dulap de 
serviciu din apropiere. 

Fără să-şi amintească de băiat, Breaker ridică rampa, sigilă trapa şi apoi 
înaintă printr-un coridor cu tavanul jos până la cabina principală, unde ceilalți 
soldaţi şi Generalul Ambase erau deja legaţi în scaunele lor. În timp ce Breaker se 
lega de scaunul din fața lui Ambase, acesta se uită la el şi spuse: 

— Ce ciudat... Tocmai am avut senzaţia că ucenicul meu este prin apropiere. 

Breaker zâmbi şi spuse: 

— Vă pot asigura că sunteți singurul Jedi de la bord, Generale. 

O clipă mai târziu, cargobotul decolă şi ieşi din hangar. Se înălță departe de 
Templul Jedi, urcând peste vârfurile celor mai înalți zgârie-nori de pe Coruscant 
până când părăsi atmosfera şi intră în spațiu. 


Vânătorul de recompense Duros era aşezat la o masă în camera sa din hotelul 
ponosit de pe Coruscant. Pălăria cu boruri largi i se înclina pe spate în timp ce-şi 
curăța pistoalele blaster. Apoi i se activă holoproiectorul compact. 

Vânătorul de recompense îşi ridică privirea cu ochi roşii spre aerul de deasupra 
holoproiectorului, când dispozitivul produse brusc o imagine intermitentă de lumină 
albastră a unei siluete cu glugă. Era Lordul Sith Darth Sidious. 

— Cad Bane, spuse Darth Sidious, rostind cuvintele cu o răguşeală stridentă. 
Am nevoie de serviciile tale. 

— Sunt numai urechi, spuse Bane, ceea ce era un fel de glumă, deoarece capul 
său chel şi verde-albăstrui era neted în părțile laterale. Mâinile lui îşi continuară 
lucrul la pistoale, în timp ce ochii îi rămaseră fixati pe holograma. 

— Un cargobot tocmai a părăsit Templul Jedi, spuse Darth Sidious. Se 
îndreaptă spre Kynachi şi transportă un General Jedi împreună cu un grup operativ 
de soldaţi clone. 

— Ce vreţi de la mine? 

— Asta depinde de cine supravieţuieşte. 

— Jedi, da? spuse Bane. Onorariul meu tocmai a crescut. Foarte mult. 

— Vei fi bine recompensat, spuse Darth Sidious. Du-te imediat pe Kynachi. Te 
voi contacta cu instrucțiuni suplimentare. 

Holograma se stinse. În mai puţin de un minut, Bane părăsi camera, luându-și 
armele cu el. 


Capitolul 4 


— S-a întâmplat ceva, Generale Ambase? întrebă Breaker. 

Deşi Breaker nu era expert în comportamentul emoțional al niciunei forme de 
viață, observase modul în care Ring-Sol Ambase se uita pe fereastra cargobotului, 
urmărind cascada strălucitoare de lumini în timp ce nava călătorea prin hiperspatiu. 
Fruntea lui era încruntată, ceea ce Breaker bănui că era un indiciu că Jediul era 
îngrijorat sau iritat. 

Imediat ce cargobotul făcuse saltul în hiperspatiu, Ambase informase grupul 
operativ de clone despre misiunea lor: Trebuiau să-i servească drept întăriri de 
urgență în timp ce el investiga instalația KynachTech de pe Kynachi. În timpul 
şedinţei de informare, Ambase nu manifestă nicio îngrijorare evidentă cu privire la 
misiune. Acum, în timp ce-şi întorcea privirea de la fereastră pentru a se uita spre 
Breaker, spuse: 

— Este ucenicul meu. 

Confuz, Breaker spuse: 

— Sunteţi... îngrijorat pentru el? 

— Chiar dacă ne aflăm deja la mai multi parseci distanță de Coruscant, am 
totuşi sentimentul ciudat că este în apropiere. 

Dintr-o dată, se auzi un zgomot surd însoțit de râsete din cabina principală, 
unde Sharp şi alţi trei soldați clone erau angajaţi într-un concurs pentru a vedea 
cine poate face cele mai multe flotări în timp ce poartă armura completă. Sunetul 
zăngănit venea din zona bărbiei căştilor soldaților concurenţi, care loveau puntea în 
timp ce coborau, iar râsetele veneau de la cei care îi priveau. 

Ignorând zgomotul din cabina principală. Breaker îl privi pe Ambase şi spuse: 

— Cargobotul a fost inspectat amănunțit înainte să părăsim Templul Jedi, 
domnule Generale. Nimeni nu a urcat la bord în afară de noi. 

Ambase aprobă din cap. 

— M-ai asigurat de asta mai devreme. Totuşi, am sentimentul ăsta sâcâitor al 
prezenței lui. Aş vrea să-l pot explica. 

Sperând să ajute, Breaker spuse: 

— Nu putem efectua transmisii în timp ce călătorim prin hiperspatiu, dar când 
ajungem la Kynachi, doriți să contactaţi Templul Jedi şi să confirmaţi că ucenicul 
este în regulă? 

— Dacă se poate efectua transmisia fără a pune în pericol misiunea, aş aprecia 
asta. 

— Vom face din asta o prioritate, spuse Breaker. Era pe punctul să se întoarcă 
în cabina principală, dar apoi reveni şi spuse: Generale, dacă nu vă supăraţi că vă 
întreb, de ce nu vi s-a alăturat ucenicul în această misiune? 

Fixându-l pe Breaker cu o expresie întrebătoare, Ambase spuse: 

— Eşti un tip curios, Breaker. Dar nu mă deranjează că mă întrebi. Padawanul 
meu, Nuru Kungurama, este încă destul de tânăr şi nu luptat niciodată. Am devenit 
de curând Maestrul lui, după ce primul său Maestru a murit în Bătălia de pe 
Geonosis. Din păcate, îndatoririle mele de General m-au împiedicat să petrec mult 


timp cu Nuru. 

Reflectând asupra acestui lucru, Ambase continuă: 

— Mă întreb... acest sentiment pe care îl am de când am părăsit Templul. 
Poate că este însăşi Forța care acţionează aici, încercând să-mi spună că ar fi trebuit 
să îl aduc pe Nuru cu mine. 

— Forţa, Generale? spuse Breaker. Chiar nu ştiu nimic despre asta. 

— Jedii nu sunt singurii care îşi extrag puterea din Forta, Breaker, spuse 
Ambase. Forţa curge prin toate ființele vii. Chiar şi prin tine şi prin colegii tăi clone. 

— Mă bucur că este aşa, Generale. 

Chiar atunci, o lumină roşie se aprinse şi se stinse la marginea ferestrei. 

Văzând lumina, Breaker spuse: 

— E timpul să ne punem centura. Suntem pe cale să ieşim din hiperspatiu. 

Se întoarseră în cabina principală, unde Căpitanul Lock studia o consolă de 
navigație, în timp ce ceilalți soldați se instalau pe scaunele lor şi îşi puneau căştile. 

— Hei, Breaker! spuse Sharp. Trebuia să fi văzut asta. Chatterbox a ieşit pe 
locul doi. Knuckles a făcut mai multe flotări decât oricare dintre noi. 

— Ti-am spus că va câştiga, zise o altă clonă. Knuckles face flotări şi în somn. 

— Da? spuse Sharp. Pun pariu că Chatterbox l-ar bate la un concurs de 
păstrat tăcerea. Chatterbox nici măcar nu sforăie! 

Acest comentariu stârni o altă rundă de rasete. 

— In regulă, terminati cu pălăvrăgeala, spuse Căpitanul Lock. Întorcându-se 
spre Ambase, spuse: Mă duc în față cu piloţii. Mă întorc imediat. 

În timp ce Lock se îndrepta spre puntea cargobotului, Ambase se lăsă în 
scaunul său. Ataşându-şi centura, îi privi pe soldații identici. Deşi rămăsese un 
mister cum fuseseră însărcinați clonatorii de pe Kamino să creeze o armată pentru a 
servi Republica, Ambase nu putea să nu admire curajul şi camaraderia clonelor. 

— Care dintre voi sunt Knuckles şi Chatterbox? întrebă el. 

— Eu sunt Knuckles, domnule, spuse amical unul dintre soldaţi, în timp ce îşi 
fixa un macrobinoclu polarizat pe cască. 

Chatterbox ridică o mână cu mănuşă neagră şi îl salută dezinvolt pe Ambase. 

— Îmi pare rău că nu v-am văzut concursul, spuse Ambase cu un zâmbet. 
Când se va termina această misiune, poate că veți avea o revanşă. 

Soldaţii răspunseră cu aprobări entuziaste din cap. 

Se simți o senzaţie de tremur când cargobotul ieşi din hiperspatiu şi motoarele 
subluminice intrară în funcțiune. Nava încă se mai cutremura când ieşi în spațiul 
real, pe orbita planetei Kynachi, dar înainte ca tremurul să se oprească, întreaga 
navă fu zguduită de explozii violente. Niciunul dintre soldaţi nu arătă vreo urmă de 
teamă, în timp ce corpurile lor se zdruncinau pe scaune. Reactionand rapid si 
automat, îşi puseră căştile pe cap, îşi verificară centurile de siguranţă şi se pregătiră 
de orice. 

— Suntem atacați! răsună vocea Căpitanului Lock prin stația de comunicații a 
cargobotului. Kynachi este înconjurată de ceea ce pare a fi o blocadă a Federaţiei 
Comerțului! Se apropie nave droide de luptă la...! 

Cuvintele lui Lock fură întrerupte de o a doua explozie, care fu urmată de o 
serie de explozii mai mici. Se auzi un vuiet de vânt. Alarmele bubuiră, luminile 
străluciră, şi toată lumea ştiu că fuzelajul navei fusese străpuns. Breaker luă o 
mască respiratorie de urgenţă şi i-o înmână rapid lui Ambase, care şi-o trase pe față. 


Sharp consulta un senzor din casca sa. 

— Generale Ambase? Am pierdut comunicarea cu Capitanul Lock si cu pilotii. 
Toţi soldaţii de pe scaune îşi întoarseră capetele spre Generalul Jedi. 

— Spre capsulele de salvare, spuse Ambase. Acum! 


Capitolul 5 


Ambase si clonele se grăbiră să se ridice din scaunele lor. O altă serie de 
explozii zgudui cargobotul, doborându-i pe unii dintre soldaţi din picioare. Un perete 
interior explodă, lansând bucăţi mari de metal care zdrobiră şi uciseră instantaneu 
doi soldaţi. Puterea exploziei îl făcu pe Knuckles să se prăbuşească pe coridorul care 
ducea spre trapa principală, unde văzu uşa unui dulap utilitar deschizându-se şi pe 
un băiat tânăr, cu pielea albastră, căzând afară. 

Knuckles nu îl recunoscu pe băiat şi nici nu ştia cum ajunsese la bord, dar 
presupuse imediat că era un Jedi, după roba sa şi sabia de lumină de la centură. 

— Tine-te bine! spuse Knuckles în timp ce îl apuca pe băiat, ai cărui obraji 
erau umflați în timp ce îşi ținea respiraţia în aerul care se rarefia rapid. 

Băiatul se agata de antebraţul blindat al lui Knuckles şi se tinu strâns. 
Knuckles îşi sprijini greutatea de peretele coridorului, apoi se aruncă înapoi în 
cabina principală, luându-l pe băiat cu el spre capsulele de salvare. 

Focul laser lovi nava, străpungând învelişul şi ucigând un alt soldat. Ambase, 
Sharp şi încă patru soldați se repeziră într-o capsulă de salvare, iar trapa capsulei 
alunecă şi un scut antiexplozie se închise în urma lor. 

Breaker era pe cale să îl urmeze pe Chatterbox într-o a doua capsulă când îl 
văzu pe Knuckles apropiindu-se cu un băiat agăţat de braţul său. Deşi Breaker nu-şi 
aminti nimic din întâlnirea sa anterioară cu băiatul, îşi aminti instantaneu 
conversaţia cu Ambase şi bănui că băiatul era ucenicul Jedi al acestuia. 

— Aici! făcu Breaker un gest către trapa deschisă a capsulei. 

În timp ce Knuckles înainta cu băiatul şi aerul le biciuia trupurile, Breaker îşi 
dădu seama brusc că Ambase nu reuşise să se lanseze cu capsula lui. Se uită la un 
ecran de vizualizare de lângă scutul antiexplozie sigilat. Pe ecran, îi văzu pe Ambase, 
Sharp şi alți patru soldaţi în interiorul capsulei. 

— Comenzile sunt blocate, spuse Sharp prin intermediul unității de 
comunicații a căştii sale. Ne poți elibera? 

Un alt bombardament inamic lovi cargobotul. Breaker îşi păstră echilibrul în 
timp ce deschidea capacul cutiei de control de urgență de deasupra trapei către 
capsula lui Ambase. Breaker văzu un cablu tăiat cu grijă şi îşi dădu seama imediat 
că cineva tăiase curentul mecanismului de eliberare automată a capsulei. 

Nuru încă îşi ținea respiraţia în timp ce era agăţat de Knuckles. Apropiindu-se 
de Breaker, Nuru zări ecranul de vizualizare din apropiere, care îl arăta pe Maestrul 
său aşezat în capsula dezactivată. Ştiind că era mai bine să nu deschidă gura, Nuru 
strigă cu mintea: Maestre! 

Pe ecran, expresia lui Ambase se mări de surpriză. Îşi întoarse privirea astfel 
încât paru că se uită direct prin scutul antiexplozie care îl despartea de ucenicul său. 

Padawan?! 

Breaker nu observă schimbul tăcut dintre Jedi şi dădu la o parte cablul retezat 
din cutia de control. Fără să ştie dacă declanşatorul manual va funcţiona măcar, îşi 
înfăşură degetele în jurul unei pârghii şi trase de ea cu putere. Urmă o explozie 
înăbuşită, în timp ce încărcăturile explozive ale capsulei dezactivate se declanşară. 


Capsula se îndepărtă de cargobot şi îi duse pe Ambase si pe ceilalți spre Kynachi. 

Knuckles îl trase pe Nuru în capsula de salvare deschisă, unde Chatterbox îi 
puse rapid o mască respiratorie pe față. Breaker tocmai era pe cale să-l urmeze pe 
Knuckles în capsulă când văzu un alt soldat împleticindu-se spre el dinspre cabina 
principală. Soldatul se ţinea de mijlocul corpului. Armura îi era grav parjolita, dar pe 
cască încă se mai vedeau semnele albastre zimtate. 

— Căpitane Lock! spuse Breaker. Am crezut că te-am pierdut. 

Lock gâfâi. 

— Mai mult noroc... data viitoare, Breaker. 

— Cineva a umblat la sistemele de eliberare automată, domnule, spuse 
Breaker în timp ce spărgea cutia de control de deasupra capsulei rămase. Urcă 
înăuntru. Eu voi rămâne în urmă pentru a elibera manual capsula. 

Încă ţinându-se de coaste, Lock se apropie cu paşi repezi. Se opri când ajunse 
lângă Breaker, aruncă o privire în capsulă şi îl văzu pe băiatul care purta masca 
respiratorie, aşezat lângă Chatterbox şi Knuckles. 

— De unde a apărut acest Jedi? bâigui Lock. 

— L-am găsit, spuse Knuckles. 

— Norocul tău, icni Lock. 

— Domnule, spuse Breaker. Intră înainte să... 

Lock îl împinse pe Breaker în capsulă, apoi făcu un pas înapoi în timp ce 
apăsa un buton pentru a sigila trapa şi scutul antiexplozie. Nu ştia dacă unitatea de 
comunicații a căştii mai funcţiona sau dacă Breaker şi ceilalți îl mai puteau auzi, dar 
în timp ce se întindea pentru a accesa comenzile pentru eliberarea manuală a 
capsulei, spuse: 

— Până când voi muri... eu sunt cel care... dă ordinele. 

Lock aproape că alunecă atunci când trase de manetă, dar se agata de ea cu 
ultimele puteri. Se auzi un zgomot puternic de pocnitură, apoi a doua capsulă de 
salvare porni în zbor. Lock se prăbuşi pe scutul antiexplozie, înclinându-şi casca 
pentru a se uita la ecranul de vizualizare din apropiere, unde văzu capsula de salvare 
plecând spre Kynachi. 

O clipă mai târziu, avu loc o ultimă explozie, iar cargobotul şi tot ce se afla în el 
dispăru. 


Breaker, Chatterbox şi Knuckles nu avură timp să-i ceară băiatului să se 
identifice sau să-şi explice prezența pe cargobot. Erau prea ocupați să se agate de 
centurile care îi țineau pe loc în scaunul circular al capsulei în timp ce cădeau cu 
viteză pe lângă armada de nave de luptă droide cu aripi ca pumnalul. 

Knuckles îşi înclină capul pentru a arunca o privire prin vizor, ceea ce îi oferi o 
privelişte în spirală a cargobotului care exploda. Navele droide de luptă se retrăseseră 
doar puțin pentru a evita jetul larg de resturi de la nava distrusă, dar deja se 
întorceau pentru a urmări capsulele. 

— Unde este capsula lui Ambase? întrebă Knuckles. 

Breaker verifică în grabă consola care ar fi trebuit să le permită să urmărească 
cealaltă capsulă. 

— Nu ştiu. Consola nu funcționează, spuse Breaker. Nici transponderul pentru 


semnalul de ajutor nu funcţionează. Ridică mâna pentru a-şi lovi partea laterală a 
căştii. Comunicatiile cu rază lungă de acțiune ale căştii mele nu funcţionează. La 
voi? 

Knuckles şi Chatterbox îşi verificară propriile comunicații încorporate. 

— Şi ale noastre sunt oprite, spuse Knuckles. 

Verificară comunicatoarele portabile de la centurile lor şi le găsiră la fel de 
nefunctionale. 

— Suntem izolati, spuse Breaker. Total. 

Înainte să mai poată face cineva vreun comentariu, capsula fu smucită 
puternic într-o parte. Toţi cei patru ocupanti ştiură că focul inamicului trecuse pe 
lângă scutul energetic al capsulei. Din consola inutilă de lângă Breaker ieşiră 
scântei, apoi se transformară în flăcări. Chatterbox luă un extinctor de pe perete, 
apăsă pe trăgaci şi stropi focul până când se stinse. Breaker smulse capacul 
protector subțire de plastoid de pe o altă consolă. 

— Pilotul automat a fost dezactivat. 

Îşi scoase manusile, apoi începu să tragă de fire, încercând să le sorteze 
punctele de conectare la o placă de circuite. Urmă o străfulgerare de lumină 
strălucitoare în afara vizorului, în momentul în care capsula lovi şi pătrunse în 
atmosfera lui Kynachi. Capsula cobori printre norii groşi şi cenuşii fără să 
încetinească, plonjând direct spre suprafața planetei. 

— Ce faci? întrebă Knuckles, văzându-l pe Breaker cum sapă în consola 
expusă. 

— Încerc să ne prelungesc vieţile, zise Breaker, cu degetele lucrând rapid la 
fire. 

Knuckles aruncă din nou o privire prin vizor pentru a surprinde o privire 
ameţitoare asupra a ceea ce părea a fi o întindere largă de teren stâncos. 

— Încearcă mai repede. 

O scânteie se aprinse lângă degetele lui Breaker în consolă. 

— Am reuşit. 

O explozie puternică răsună din exterior, fiind zgomotul binevenit al jeturilor 
de manevră ale capsulei care intrau în acţiune. Capsula începu să se rotească în 
timp ce cădea, încercând să se orienteze pentru aterizare, dar motorul scoase un 
vuiet puternic care paru orice altceva decât stabil. Knuckles aruncă un braț protector 
peste Nuru şi spuse: 

— Tine-te bine. 

Capsula se scufundă prin aer, lovi solul într-un uşor unghi cu un zgomot urât 
şi zdruncinător de oase, apoi ricoşă şi se rostogoli. Propulsoarele principale se 
stinseră în acelaşi timp în care se desprinseră jeturile de manevră. 

În timp ce capsula derapa pe suprafața planetei, Knuckles spuse: 

— Ce plimbare! 

Capsula derapă în continuare şi se învârti până când se opri în cele din urmă. 
Era întinsă pe o parte, iar pasagerii auzeau un zgomot constant de lovituri pe carena. 
Se uitară prin hubloul trapei, care era orientat spre cer, şi văzură ploaia care cădea 
în straturi grele. 

Knuckles se uită la băiat. 

— Eşti în regulă? 

Băiatul aprobă din cap. 


— Trebuie să ieşim, spuse Knuckles în timp ce îşi scoteau centurile de 
siguranţă şi îşi asigurau armele. Grabiti-va. Navele alea de luptă vor fi aici în câteva 
clipe. 

Breaker apăsă un buton de control pentru a deschide trapa, dar trapa rămase 
închisă. 

— E blocată. 

Era pe punctul de a lovi din nou ştiftul de control, când simţi că ceva îl apasă 
pe umărul său blindat. Era ţeava lungă şi neagră a pustii blaster a lui Chatterbox, pe 
care acesta o îndrepta spre trapă. 

— Acopera-ti urechile, îi spuse Knuckles băiatului 

Breaker îşi întoarse fața de la trapă, dar îşi tinu corpul nemişcat în timp ce 
Chatterbox apăsa pe trăgaciul pustii. Se auzi o explozie puternică şi trapa sări în 
exterior. Cei trei soldați şi băiatul săriră afară din capsulă împreună cu fumul de 
blaster, luându-şi armele cu ei. Se aflau pe suprafața dură a unui bazin mic şi puţin 
adânc, înconjurat de dealuri scunde care semănau cu nişte valuri înghețate 
permanent. Apa de ploaie turna în jurul lor. 

— Aveţi grijă, spuse Breaker. E alunecos. 

Soldaţii îşi păstrară căştile, dar băiatul îşi scoase masca respiratorie şi o 
aruncă înapoi în capsulă. Knuckles îşi cobori macrobinoclul peste vizor pentru a 
scruta zona măturată de ploaie. 

— 126 de metri în direcţia aceea, spuse el, arătând cu degetul. O mică 
structură din plastoid acoperită de copaci. Nu există forme de viață. 

Sunetul unei bubuituri sonice veni de deasupra lor, semnalând apropierea 
navelor de luptă inamice. 

— Fugiţi, spuse Breaker. 

Fugiră de lângă capsula distrusă. Ploaia lovea armurile soldaților, în timp ce 
hainele băiatului se udau rapid. În ciuda propriului avertisment, Breaker aproape că 
alunecă pe terenul îmbibat. Knuckles se uită la băiat pentru a se asigura că nu 
rămăsese în urmă, dar tânărul Jedi avu o izbucnire bruscă de viteză, alergând atât 
de repede încât părea că ghetele sale abia atingeau pământul. Knuckles sări peste o 
băltoacă largă în efortul său de a ţine pasul. După alți câțiva paşi, solul se 
transformă din piatră tare şi alunecoasă în noroi. Dincolo de zgomotul ploii şi al 
cizmelor lor, auziră urletul caracteristic al navelor de luptă care se apropiau, din ce 
în ce mai puternic cu fiecare secundă care trecea. 

Băiatul fu primul care ajunse la structură, o colibă lungă, fără ferestre, situată 
în mijlocul unui crâng de copaci de culoare verde închis. Scotand sabia de la 
centură, activă lama albastră strălucitoare şi o înfipse în peretele subțire de plastoid 
al colibei, apoi îşi mişcă încheietura mâinii pentru a face o tăietură largă, circulară. 
Opri sabia şi era pe punctul de a plasa o lovitură de picior în zona tăiată, când 
Knuckles sosi lângă el şi lovi primul cu piciorul, aruncând foaia circulară de plastoid 
în clădire. Urmând exemplul băiatului, cei trei soldaţi trecură prin gaura din perete. 

Înăuntru, găsiră două culoare înguste de rafturi cu saci mari şi containere de 
depozitare de diferite dimensiuni. O serie de mici guri de aerisire din tavan erau 
singura sursă de iluminare a structurii, dar era suficientă pentru a le permite să 
vadă o uşă glisantă de pe peretele opus. 

Mirosul era îngrozitor. Strambandu-si nasul, Nuru îşi dădu seama că venea de 
la saci. Erau cu îngrăşământ. 


Knuckles aruncă o privire prin gaură. 

— Văd cinci nave de luptă, spuse el. Aşteaptă. Una aterizează. 

Priviră cum una dintre navele droide îşi reconfigura aripile, desfăşurându-le şi 
extinzându-le in picioare lungi, cu vârfuri ascuţite, în timp ce incetinea 
propulsoarele. Abia atinsese pământul când picioarele începură să îi alunece, 
făcând-o să se dezechilibreze şi să se prăbuşească cu un zgomot puternic pe solul 
denivelat şi îmbibat de ploaie. 

— Ce s-a întâmplat? întrebă băiatul, auzind zgomotul de afară. 

— Aşteaptă, spuse Knuckles. 

Droidul se ridică, pivotă pe un picior, apoi îşi porni propulsoarele în timp ce se 
transforma din nou în configurația de zbor şi naviga pe cerul furtunos. Celelalte nave 
de luptă se inaltara după el. 

— Se retrag, raportă Knuckles în timp ce se îndepărta de perete. Pământul e 
prea alunecos pentru ca ei să aterizeze, cel puţin pentru moment. 

— Se vor întoarce în curând, spuse Breaker. Şi dacă vor stabili că am scăpat 
din capsulă, clădirea asta va fi primul loc în care vor căuta. Nu putem rămâne aici. 

Chiar atunci se auzi o voce mecanică. 

— Alertă intrus! 

Grupul se întoarse pentru a vedea un droid de securitate mic şi sferic ieşind de 
pe unul dintre coridoare şi plutind în aer în fața lor. Droidul era un model vechi, cu o 
antenă îndoită, iar repulsorul său compact şuiera în timp ce se apropia. 
Concentrându-şi receptorii foto murdari asupra intruşilor, droidul spuse: 

— Nu sunteți autorizaţi să fiți... 

— Opreşte-te, droidule, spuse Breaker. Avem autorizaţie. Arată-i, Chatterbox. 

Chatterbox îşi roti puşca blaster în mâini, apucând-o de ţeavă şi o azvarli cât 
de tare putu spre droidul care plutea. Patul puştii se izbi de droid, spulberându-l în 
aer. Resturile căzură pe podea, iar băiatul fu surprins de acţiunea violentă a clonei. 

— De ce ai făcut asta? spuse Jediul. Droidul ar fi putut să ne ajute! 

— Nu ne puteam asuma riscuri, spuse Knuckles. Oficial, nu suntem pe 
această planetă. Acel droid ar fi putut să ne compromită misiunea. 

— Misiunea este deja compromisă, spuse Breaker. Gândiţi-vă la asta. 
Capsulele de salvare ale cargobotului nostru au fost sabotate. Şi în momentul în care 
am ieşit din hiperspatiu, navele de luptă erau pregătite să tragă în noi. 

În mod neaşteptat, Chatterbox fu cel care vorbi în continuare: 

— Cineva ne-a întins o cursă. 

Apoi întoarse încet capul pentru a privi spre băiatul care îşi scutura roba udă. 

— Păcat că am aruncat masca aia respiratorie, spuse băiatul. Chiar pute aici. 

Knuckles şi Breaker îşi întoarseră propriile capete pentru a urma privirea lui 
Chatterbox. Toţi cei trei soldaţi îşi ţineau pustile blaster in aşa fel încât ţevile să fie 
îndreptate spre tavanul depozitului, dar îşi schimbară uşor greutatea în armură, 
pregătindu-se pentru neprevăzut în timp ce îl studiau pe băiat. Deşi clonele fuseseră 
antrenate să-şi servească şi să-şi asculte Comandanții Jedi, ştiau, de asemenea, că 
cel mai mare duşman al lor, liderul Separatist, Contele Dooku, era un fost Jedi. Ei 
nu excludeau posibilitatea ca Dooku să aibă aliaţi secreti în Ordinul Jedi. 

Băiatul tocmai încerca să stoarcă apa de pe mânecile robei sale când îşi dădu 
seama că soldaţii se uitau la el. 

— Ce s-a întâmplat? întrebă el. 


Când nu îi răspunseră imediat, făcu un pas precaut înapoi şi călcă din 
greşeală pe un fragment din vechiul droid de securitate pe care îl distrusese clona 
cea mai puţin vorbareata. Privindu-l cu atenţie pe băiat, Knuckles îşi simţi muşchii 
încordându-se. 

— După felul în care ai mânuit sabia, spuse el, cu o voce remarcabil de calmă, 
nu ne îndoim că eşti Jedi. Dar putem să te întrebăm ce anume făceai pe cargobot? 

Tânărul Jedi nu se temu de cei trei soldați. Era chiar încrezător că putea să 
scape de ei sau să îi dezarmeze pe toti trei dacă era necesar. Dar fu surprins de cat 
de repede se schimbaseră manierele lor. 

Când cargobotul fusese atacat, îl salvaseră fără să pună întrebări. Acum, chiar 
dacă căştile le ascundeau fețele, le simțea privirile care îl fixau cu o suspiciune 
intensă. 

— Credeţi că sunt cumva responsabil pentru ceea ce s-a întâmplat? spuse el. 

— N-am spus asta, zise Knuckles, cu trupul nemișcat ca o statuie. Am întrebat 
doar... Ce făceai pe cargobot? 

Băiatul rămase foarte nemișcat, tinandu-si ochii fixati pe vizorul lui Knuckles. 
În timp ce ploaia răpăia pe acoperişul din plastoid de deasupra capetelor lor, spuse: 

— M-am strecurat la bordul cargobotului chiar înainte să parasiti Coruscantul. 
Maestrul meu a vrut să rămân la Templu, dar... am avut o presimtire că ceva ar 
putea merge prost. Speram să-l ajut. 

— Poţi dovedi această afirmaţie? întrebă Knuckles. 

Pusese întrebarea în mod politicos, dar tot suna ca o provocare. Înainte ca 
băiatul să poată răspunde, Breaker observă ceva la mică distanță în spatele 
băiatului. Gândind repede, spuse: 

— Generalul Ambase mi-a spus că ucenicul său era Heckle Wiriest. Tu esti 
acela? 

— Care Heckle? spuse Nuru, confuz, scuturându-şi capul. Îmi pare rău, nu. 
Adică... nu-mi pot imagina de ce ţi-a spus asta Maestrul Ambase. Eu sunt ucenicul 
lui. Numele meu este Nuru Kungurama. 

— Tocmai ai trecut testul, spuse Breaker în timp ce îşi relaxa strânsoarea pe 
puşca blaster. Întorcându-se spre ceilalți, spuse: Garantez pentru el. Generalul mi-a 
spus mai devreme numele lui Kungurama. A pretins că a simțit prezența ucenicului 
său pe navă. 

Dar şi Knuckles era de asemenea confuz. 

— Test? spuse el. Cine e Heckle Wiriest? 

— Tocmai am observat cuvintele de pe geanta aia de acolo, spuse Breaker, 
arătând spre o pungă galbenă pe care scria Îngrăşământ Heckle Wiriest aflată pe un 
raft din spatele lui Nuru. 

Knuckles şi Chatterbox se relaxară şi ei imediat. 

— A fost un mod inteligent de a te asigura că băiatul spune adevărul, Breaker, 
spuse Knuckles. 

— Ei bine, spuse băiatul, ai fi putut să mă întrebi cum mă cheamă. Ti-as fi 
spus... Breaker? 

Breaker aprobă din cap. 

— Ăsta sunt eu. Făcu un gest către ceilalți. El este Knuckles. El e Chatterbox. 

— Îmi pare rău că te-am chestionat aşa, Comandante Nuru, spuse Knuckles. 
Trebuia doar să ne asigurăm că eşti cine spui că eşti. 

— Bineînțeles, spuse Nuru oarecum precaut. Acum, nu ştiu care a fost 


misiunea voastră, dar... Breaker, tu eşti cel care a reconectat capsula pentru a ne 
salva, nu-i aşa? 

— Afirmativ. 

— Există vreo modalitate de a contacta capsula Maestrului meu sau de a 
trimite un mesaj la Templul Jedi? 

Breaker clătină din cap. 

— Căştile noastre au comunicații de lungă distanță, dar nu funcționează. 
Chiar dacă ar fi funcţionat, nu ar fi putut transmite până la Templu. În ceea ce 
priveşte misiunea noastră, am fost desemnaţi să-l ajutăm pe Generalul Ambase să 
afle dacă o companie numită KynachTech a furnizat in mod deliberat piese pentru o 
navă de luptă Separatistă. 

— Dar acum, că Maestrul meu a dispărut, spuse Nuru, mă veți ajuta să-l 
găsesc. Nu-i aşa? 

Breaker se uită la Knuckles şi Chatterbox, apoi îşi întoarse privirea spre Nuru. 

— În circumstanţe obişnuite, Comandante, asta ar fi prima noastră prioritate. 
Dar această misiune a fost compromisă. Nici măcar nu ştim dacă cealaltă capsulă a 
ajuns pe planetă. Trebuie să găsim o cale să contactam Templul Jedi şi să chemăm 
întăriri. 

— Maestrul meu este încă în viață, spuse Nuru. Ştiu asta. 

— Cum? Simturile tale îl detectează? 

Nuru tăcu pentru o clipă, apoi spuse: 

— Nu, nu-l simt. Dar Maestrul Ambase trebuie să fi supraviețuit. Ştiu că ar fi 
găsit o cale. 

— Vom discuta asta mai târziu, spuse Knuckles cu fermitate. Dacă ne aflăm 
undeva în apropierea acestei clădiri când se vor întoarce acele nave de luptă, suntem 
ca şi morți. Dar nu putem fi văzuți umblând cu armura pe noi. Se uită la Breaker si 
Chatterbox. Trebuie să ne camuflăm. 

Chatterbox duse la cel mai apropiat raft, luă o pungă de îngrăşământ şi îi goli 
conținutul pe podea. Ceea ce făcu în continuare, îl făcu pe Nuru să tresară. 


Afară încă ploua în timp ce cele patru siluete cu glugă se îndepărtau de 
magazia de pe Kynachi. Cea mai mică siluetă încerca să păstreze distanța față de 
ceilalți. 

— Bine gândit, Chatterbox, spuse Knuckles în timp ce mergeau de-a lungul 
marginii unei ferme care se afla dincolo de magazie. Sacii ăştia tăiați fac nişte robe 
cu glugi foarte bune. Arătăm exact ca nişte refugiați sau ca nişte muncitori 
ambulanți. 

— Aratati mai degrabă ca trei saci de îngrăşământ purtând cizme de soldat 
clonă, spuse Nuru. Într-adevăr, trupele rămăseseră complet blindate sub sacii urât 
mirositori şi îşi purtau la vedere pustile blaster. Dacă aveţi noroc, lumea v-ar putea 
confunda cu nişte vânători de recompense masivi. 

— Nu e nimic în neregulă cu masivitatea, spuse Knuckles. 

Nuru strâmbă din nas. 

— Tu chiar puti. 

— Nici ăsta nu e un lucru rău. Lumea va sta departe de noi. 


— Lumea? spuse Nuru, dandu-si ochii peste cap. Şi microbii vor sta departe de 
voi! 

— Chiar mai bine, spuse Knuckles. 

Ajunseră la marginea unei zone împădurite, apoi înaintară în ea. Nuru aruncă 
o privire la Breaker şi spuse: 

— Soldaţii care se aflau în capsula de salvare a Maestrului meu. Îi cunoşteai 
bine pe toti? 

— Chatterbox şi cu mine am mai servit doar cu unul dintre ei, cel pe care îl 
numim Sharp. 

— Eu am servit cu ceilalți, spuse Knuckles. Trueblood, Close-Shave, Dyre si 
No-Nines. Toţi oameni buni. De ce întrebi? 

— Mă întrebam şi eu, spuse Nuru. Mi se pare interesant modul în care vă 
deosebiți cu toţii. Adică, sunteţi identici. Cum vă daţi seama cine este cine? 

— Cu multă atenţie, spuse Knuckles, zâmbind în spatele căştii. 

Nuru nu-şi putu da seama dacă Knuckles glumea. Înainte să poată comenta, 
auzi un zgomot deasupra capului. 

— Nave de luptă droide! spuse el. Se întorc! 

Nuru şi clonele se feriră şi se adăpostiră în spatele unui grup de copaci. 
Aruncară o privire înapoi spre locul de unde veniseră, dincolo de copacii care 
creşteau la marginea exterioară a fermei. Deşi poziţia lor împiedica orice vedere a 
capsulei de salvare abandonate, puteau vedea încă magazia care le servise drept 
refugiu temporar. O clipă mai târziu, navele apărură la vedere, coborând din nori. 

Navele de luptă se echilibrară, apoi survolară zona de dincolo de magazie, unde 
se prăbuşise capsula de salvare. Întorcând privirea de la navele de luptă, Breaker se 
uită spre Nuru şi spuse: 

— Nu le va lua mult timp să-şi dea seama că am plecat. Ar trebui să 
continuăm să ne mişcăm... 

— Uite! spuse Nuru. 

Breaker urmări privirea lui Nuru pentru a vedea navele de luptă îndepărtate 
lansând salve laser spre suprafața planetei. Dincolo de magazie, un penaj de foc şi 
fum se ridică şi înflori. În ciuda distanţei, strălucirea exploziei fu atât de puternică 
încât Nuru îşi miji ochii roşii. Abia trei secunde mai târziu, sunetul exploziei ajunse 
la urechile sale sub forma unei serii de trosnete în rafale. 

Navele de luptă continuară să se învârtă în cerc încă un minut, apoi se 
retraseră, lăsând dare subțiri de fum pe cer în timp ce se îndreptau spre sud. Când 
nu mai puteau fi văzute, Knuckles se uită la Chatterbox şi murmură: 

— Cred că se poate spune că au distrus capsula. 

Chatterbox aprobă din cap. Ridicându-se din ascunzătoarea lor din spatele 
copacilor, Breaker se uită înapoi la Nuru şi spuse: 

— Gata să mergem mai departe, domnule? 

— Da. Nuru îşi ridică privirea spre dârele de fum ale navelor de luptă care 
plecaseră. Sper doar ca Maestrul meu să fie în regulă. 

— Nu vă faceţi griji, spuse Knuckles. Este pe mâini bune. 

— Generale Ambase? spuse Sharp in timp ce clipea. 

Soldatul clonă nu putea vedea nimic, doar întuneric. Din cauza presiunii de pe 
pieptul său blindat şi a modului în care îi erau indoiti genunchii, bănui că încă era 
legat cu centura în scaunul său din capsula de salvare. Din cauza gravitației 
constante dar dezechilibrate, simţi, de asemenea, că naveta nu mai cădea, că se 
oprise undeva. 

Capul său cu cască se simțea greu, iar în gură avea un gust amar. Ducandu-si 
mâinile la guler pentru a putea verifica garniturile de presiune, îşi dădu seama că şi 
braţele i se simțeau grele. Degetele înmănuşate ale lui Sharp apucară ceva 
neaşteptat, o foaie de țesătură flexibilă care părea că se înfăşura peste el. Scotandu- 
şi-o de pe cap, văzu prin vizieră că strângea în braţe o pătură izolantă. Unul dintre 
compartimentele de depozitare ale capsulei se deschisese şi împrăştiase pături şi alte 
provizii de urgenţă. 

Întorcându-şi uşor capul, cercetă interiorul întunecat al capsulei. Niciunul 
dintre comutatoarele sau luminile de control ale capsulei nu erau aprinse, iar 
consola principală era distrusă. Un fascicul subțire de lumină se revărsa prin vizorul 
capsulei, care era înclinată în sus, spre un cer gri. Sharp putea distinge formele celor 
cinci pasageri — patru colegi de trupă şi liderul lor Jedi, toti nemiscati în scaunele lor. 

Capul lui Ring-Sol Ambase era aplecat într-o parte, cu masca respiratorie de 
urgență fixată pe jumătatea inferioară a feţei. 

— Generale Ambase! spuse Sharp în timp ce-şi scotea centura de siguranță. 

Odată eliberat, întinse mâna spre Ambase, punându-şi uşor vârfurile degetelor 
înmănuşate pe gâtul bărbatului. Se trezi tinandu-si răsuflarea în timp ce îi căuta 
pulsul. Chiar atunci, clona pe nume Dyre se mişcă pe scaunul ei de lângă Ambase. 
Dyre îşi înclină capul pe spate pentru a se uita la Sharp. Părând ametit, spuse: 

— Generalul! Este... 

— Este în viață, spuse Sharp, îndepărtându-şi vârfurile degetelor de pe gâtul 
lui Ambase. 

— Ce s-a întâmplat? spuse Dyre, ametit, în timp ce-şi desfăcea centura de 
siguranță. 

— Am aterizat. 

— Toţi am... leşinat? 

Sharp aprobă din cap, iar mişcarea uşoară îl făcu să ameţească. 

— Senzorii capsulei... sunt deconectati. Cred că... există o scurgere de gaz. 

Smulse rapid masca respiratorie de pe fața lui Ambase. 

— Ce faci?! spuse Dyre. 

— Alimentarea noastră cu aer... este stricată, spuse Sharp. S-ar putea să fie 
toxică. 

În timp ce Sharp se îndrepta spre butonul de control de lângă trapă, Dyre 
spuse: 

— Stai! Nu ştim... Putem respira ce este acolo? 

— Dacă am aterizat pe Kynachi... vom respira, spuse Sharp. Dacă nu, suntem 


morti. 

Apăsă pe buton şi porni trapa, care se deschise cu un şuierat exploziv. Aerul 
proaspăt şi rece inundă capsula, urmat de un firicel de apă. Sharp aruncă o privire 
prin trapă şi comentă. 

— Plouă. 

— Trebuie să fie Kynachi, spuse Dyre. Ai idee în ce regiune suntem? 

— Niciuna, spuse Sharp în timp ce îşi scotea casca şi inspira adânc aer. 

Arătând spre consola de control distrusă, Dyre spuse: 

— Nu are rost să căutăm răspunsuri acolo. 

Chiar în acel moment, Trueblood, Close-Shave şi No-Nines începură să se agite 
în scaunele lor. Sharp aruncă o privire către Dyre şi spuse: 

— Verifică-i în timp ce eu arunc o privire afară. 

Sharp îşi puse casca la loc pe cap, îşi pregăti puşca blaster, apoi se strecură 
uşor prin trapă. Ploaia bătu în armura lui în timp ce cobora pe solul dur. Capsula 
zdrobită se oprise pe o porţiune lungă şi îngustă de pământ care se afla sub două 
trepte abrupte şi stâncoase. Un şuvoi superficial de apă de ploaie curgea peste 
picioarele lui Sharp şi străbătea lungimea defileului, care era presărat cu pietre mari, 
ovoidale. Deasupra lui, tot ce putea vedea din cer era o fâşie lungă şi amenințătoare 
de nori gri, mărginită de vârfurile stâncilor de pe ambele părți. 

Din educaţia sa de pe Kamino, era sigur că se afla pe fundul unui râu antic. Îşi 
reglă senzorii căştii, scană zona şi confirmă că cel mai apropiat perete de stâncă avea 
o înălțime de cincisprezece metri. Privind în amonte, văzu o serie de lespezi eşalonate 
de-a lungul peretelui din stânga sa, părând numai bune pentru a fi folosite la urcare. 

Clic-clac. 

Sunetul veni de la patru metri in stanga lui Sharp. Se intoarse repede, 
învârtind pusca pentru a tinti în direcţia generală a zgomotului. Se trezi că tinteste 
spre o creatură mică ce stătea lângă o baltă de pe solul stropit de ploaie. Era un 
artropod cu corp segmentat. Două antene se prelungeau din capul său contondent, 
iar exoscheletul său, blindat în mod natural, avea o culoare prăfuită care se 
amesteca uşor cu rocile din jur. Stătea pe patru picioare zvelte şi ridica un număr 
egal de braţe cu vârfuri în formă de cleşte. Fără vreun avertisment, îşi flexi cleştii. 

Clic-clac. 

Creatura paru relativ inofensivă, dar Sharp îşi tinu pusca îndreptată spre ea în 
timp ce făcea un pas înainte. Aceasta reacționă alunecând în lateral, scoțând un 
sunet de lovire pe pământ în timp ce se deplasa în aval, departe de Sharp. Când 
ajunse la o stâncă care se afla la aproximativ treizeci de metri de capsulă, se ascunse 
în spatele ei şi dispăru. Deoarece creatura nu părea să reprezinte nicio amenințare. 
Sharp îşi puse puşca pe umăr şi urcă înapoi în capsulă. Constată că Dyre le scosese 
cu grijă căştile celorlalți trei soldați. Trueblood, Close-Shave şi No-Nines se uitară la 
Sharp când intră, cu apa de ploaie picurându-i-se de pe armură. 

Dând din cap spre soldații reinviati, Dyre spuse: 

— Sunt în regulă. Doar puţin fără aer. Nu au oase rupte. 

— Am aterizat într-o râpă, spuse Sharp în timp ce-şi scotea casca. Pereţii sunt 
abrupți. S-ar putea să fim oarecum greu de găsit cât timp plouă, dar suntem expuşi 
de sus. 

— Ai văzut ceva neobişnuit? 

— O mică formă de viaţă. Un crustaceu cu patru cleşti. 


— Inofensiv? 

— A fugit. Părea să se teamă de mine. 

Dyre zâmbi. 

— Mai bine aşa decât invers. 

Close-Shave îşi scutură capul şi murmură: 

— Craniul meu... parcă ar fi plin de pietre. 

— O să treacă, spuse Sharp. Continuă să respiri adânc. Nu sunt sigur ce s-a 
întâmplat, dar cred că navele de luptă atacatoare au rupt un furtun de gaz din 
sistemul de susținere a vieţii din capsula noastră. 

Îşi întoarse privirea spre corpul inconştient al lui Ambase. 

Trueblood urmări privirea lui Sharp şi spuse: 

— De ce nu şi-a revenit Generalul? 

— Habar n-am, spuse Sharp, dar ar putea fi din cauză că fiziologia lui nu este 
aceeaşi cu a noastră. Noi suntem diferiți. 

— Poate că nu doar diferiți, spuse Dyre. Îşi bătu pumnul drept în dreptul plăcii 
toracice şi adăugă: Poate că suntem mai duri. 

Sharp îşi îndreptă privirea spre Dyre. 

— Ma îndoiesc că ai fi spus asta dacă ofițerul nostru superior ar fi fost 
conştient. 

— Îmi pare rău, spuse Dyre. Nu am vrut să fiu lipsit de respect. Speram doar 
să ridic moralul. 

— Păstrează discursurile de încurajare pentru după ce vom distruge tinichelele 
care ne-au doborât. 

No-Nines se încruntă. 

— Acea ambuscadă nu putea fi un accident. Droizii ne aşteptau pe orbită. De 
unde au ştiut când vom ajunge? 

— Poate că ni s-a întins o cursă, spuse Trueblood. Poate că cineva ne-a sabotat 
capsula. 

— Mă tem că va trebui să păstrăm şi speculaţiile pentru mai târziu, spuse 
Sharp în timp ce descuia catarama scaunului lui Ambase. Probabil că droizii ne 
caută. Dacă rămânem pe loc, această capsulă va fi sicriul nostru. 

Glisă înapoi perna scaunului pentru a dezvălui compartimentul de depozitare. 
Acesta conținea o serie de provizii, inclusiv o trusă medicală de urgenţă, un cort 
impermeabil şi o targă pliabilă. Soldaţii îşi puseră căştile. No-Nines, Trueblood şi 
Close-Shave ieşiră cu armele lor, lăsându-le lui Sharp şi Dyre mai mult spaţiu de 
manevră în interiorul capsulei. Sharp îşi prinse trusa medicală la centură, alături de 
două grenade. Dyre întinse targa într-o poziție fixă şi îi sprijini capătul superior afară 
prin trapă. Îl înfăşurară pe Ambase în pături, îl fixară pe targă şi îl acoperiră cu o 
parte din cort pentru a-l menţine uscat. Jediul inconştient nu scoase niciun sunet şi 
nu mişcă niciun muşchi în timp ce era tras afară, în ploaie. 

Brancardierii, Sharp şi Dyre, se îndepărtară de capsulă, mergând cu grijă 
pentru a nu aluneca pe pietrele ovoidale. În timp ce No-Nines îşi ţinea vizorul 
îndreptat în amonte, iar Close-Shave privea în aval, Trueblood îşi cobori privirea 
dinspre cer pentru a-i privi pe Sharp şi Dyre, când se opriră lângă el. 

— Încotro? întrebă Trueblood. 

Sharp îşi înclină casca spre dreapta şi toti soldații începură să meargă în 
amonte. Când ajunseră la seria de lespezi pe care le văzuse mai devreme, Sharp se 


opri, iar ceilalți făcură la fel. Sharp se uită la No-Nines şi spuse: 

— Urcă în vârf, cercetează zona şi raportează. 

Puştile soldaților erau echipate pentru a trage nu numai cu proiectile de 
plasmă energizată, ci şi cu cabluri de ascensiune care se terminau cu cârlige de 
prindere. No-Nines îşi ridică puşca şi trase, lansând cablul puştii sale în sus. 
Cârligul de prindere se agata de lespedea din vârful stâncii, apoi No-Nines îşi setă 
arma pentru a înfăşura încet cablul. Apucând pusca cu ambele mâini şi tinandu-i 
țeava îndreptată spre cer, plantă un picior pe perete şi apoi începu să escaladeze fața 
stâncii. 

În timp ce No-Nines urca şi ploaia continua să cadă, Dyre îşi ajustă mâinile pe 
mânerele tărgii. Uitându-se la Sharp, spuse: 

— Din câte ştim, acolo sus ne poate aştepta o armată de droizi. Poate ar fi mai 
sigur să rămânem în râpă asta. Dacă găsim vreo lespede mai mare sau o peşteră, am 
putea să ne adăpostim până când... 

Clic-clac. 

Zgomotul veni din spate, de lângă capsula de salvare abandonată. Raspunzand 
la zgomot, Sharp şi Dyre tinura strâns targa în timp ce întorceau capul, iar Close- 
Shave şi Trueblood se întoarseră repede cu pustile blaster pregătite. 

No-Nines auzise şi el zgomotul de pocnituri şi se opri să se uite în jos. Toţi 
soldații zăriră o creatură cu patru cleşti care se afla la aproximativ trei metri de 
capsulă. Una dintre antenele creaturii tresări. 

Păstrându-şi vocea joasă, No-Nines spuse de sus: 

— Toată lumea e în regulă? 

Dyre răspunse cu un gest afirmativ al mâinii, iar No-Nines îşi reluă 
ascensiunea. Păstrându-şi privirea pe creatură, Dyre spuse: 

— Sharp, asta e chestia pe care ai văzut-o mai devreme? 

— Nu sunt sigur, spuse Sharp. Pare... mai mare. 

Un sunet zgomotos veni dinspre râu. Dintr-o dată, zeci de pietre ovoidale se 
mişcară singure, ridicând jeturi de apă în timp ce se rostogoleau şi întindeau 
apendicele cu cleşti în vârfuri pentru a dezvălui că nu erau deloc pietre. 

Clic-clac, clic-clac, CLAC, CLAC, CLAC! 

Zgomotul răsună puternic prin râpă. 

— Ce naiba? spuse Trueblood. 

Păstrându-şi vocea calmă, Dyre spuse: 

— Calmati-va, băieţi. S-ar putea ca ei să-şi apere doar teritoriul, iar dacă 
tragem am putea alerta inamicul asupra locației noastre... 

O undă tunătoare înecă brusc cuvintele lui Dyre, iar întregul pârâu erupse 
violent. Soldații rămaseră nemiscati în timp ce sute de forme ovale se mişcară ca un 
val, iar apoi se transformară, desfăşurându-se rapid în crustacee cu cleşti. 

Unele dintre creaturi se aflau chiar sub capsula de salvare goală, iar acestea se 
zbăteau şi se ondulau cu o asemenea forță încât capsula începu să se balanseze 
înainte şi înapoi pe spatele lor cu cochilii groase. Această acțiune fu urmată de 
sunetul urât al metalului zdrobit şi sfărâmat. 

— Uita-te la ei! spuse Close-Shave. Sfâşie capsula de parcă ar fi o gustare! 

Cele mai apropiate creaturi pocniră amenintator din cleşti spre soldați. 

— Ce-a fost discuţia aia despre statul în râpă fără să tragem? spuse Trueblood. 

— Aia e istorie, chicoti Dyre. 


Mai multe creaturi alunecară în față. Close-Shave si Trueblood trasera in solul 
din fața lor, încercând să împingă creaturile înapoi. Trei dintre monştri nu se opriră 
şi fură împuşcaţi pe loc, lăsând surprinzător de puţin sânge. Celelalte creaturi se 
opriră doar pentru o clipă, apoi se năpustiră din nou înainte. 

Sharp îşi întoarse gâtul pentru a-l vedea pe soldatul de pe stâncă. 

— No-Nines! Mişcă-te mai repede! 

No-Nines urcă mai repede, cablul său retrăgându-se în puşcă cu fiecare pas. 

Trueblood şi Close-Shave continuară să tragă în creaturi, în timp ce Sharp şi 
Dyre stăteau cu fața la perete şi sprijineau targa de centurile lor utilitare, ceea ce le 
permitea fiecăruia dintre ei să se agate de targă cu o mână, lăsând cealaltă mână 
liberă pentru a-şi scoate puştile. Îşi ridicară armele şi traseră în acelaşi timp, 
trimițând cablurile de ascensiune pe lângă No-Nines, spre lespedea cea mai de sus. 

În clipa în care Sharp si Dyre simtira că se prind cârligele, îşi repoziționară 
rapid corpurile, apropiindu-se mai mult unul de celălalt şi deplasând targa astfel 
încât Ambase să stea între lor. Apoi, fiecare dintre ei îşi mută ambele mâini pentru a 
prinde pustile si începură să îl urmeze pe No-Nines în sus pe stâncă, purtându-l pe 
Ambase cu ei. 

No-Nines ajunse în vârful stâncii, lăsându-şi cârligul de prindere să intre la loc 
sub capătul ţevii puştii sale. Întorcându-se repede, îşi înclină arma în jos în timp ce 
privea dincolo de Sharp şi Dyre care urcau, pentru a-i vedea pe Trueblood şi Close- 
Shave retrăgându-se spre perete. Trueblood şi Close-Shave spulberau tot ce mişca în 
fața lor. No-Nines nu era sigur câte focuri de armă trăseseră deja, dar, din punctul 
său de vedere, ştia că nu ar fi rezistat nici două secunde dacă s-ar fi oprit să 
reîncarce cu pachete de energie proaspete. Tinti şi începu să apese pe propriul 
trăgaci. 

Trueblood şi Close-Shave văzură noua ploaie de proiectile energetice care 
cobori de sus şi lovi creaturile care se apropiau. Profitând de tirul lui No-Nines, îşi 
ridicară pustile pentru a-şi lansa cablurile de ascensiune pe lângă Sharp şi Dyre, 
care se aflau aproape în vârful stâncii. În clipa în care se prinseră cârligele, 
Trueblood şi Close-Shave începură să-i urmeze pe ceilalți pe perete. Creaturile 
pocneau vicios din cleşti pe urmele lor. Înainte ca soldaţii să poată răsufla uşurați, 
creaturile năvăliră spre baza stâncii şi începură să se îngrămădească unele peste 
altele. 

Trueblood simți o gheară lovindu-i partea din spate a piciorului stâng şi aruncă 
o privire în jos pentru a vedea creaturile care urcau şi treceau unele peste altele 
pentru a ajunge la el şi la Close-Shave. În timp ce No-Nines continua să tragă de sus, 
Trueblood îşi învârti un picior pentru a lovi în grămada de creaturi care se ridicau. 

— Continuati să vă miscati! strigă Close-Shave. 

Atât Sharp, cât şi Dyre îşi păstrară privirea înainte, ignorând ploaia care le 
lovea vizierele, în timp ce mențineau un ritm sincronizat de urcare pe faleză. Ştiau că 
un singur pas greşit putea dezechilibra targa pe care o purtau şi îl putea trimite pe 
Ambase să se prăbuşească spre moarte. 

— No-Nines! spuse Dyre printre dinţii inclestati. Dă-ne o mână de ajutor! 

No-Nines îşi mută puşca într-o mână şi continuă să tragă în timp ce cobora 
într-un genunchi pe lespedea de deasupra lui Dyre şi Sharp. Îşi întinse mâna liberă 
pentru a apuca marginea tărgii şi trase, luănd-o cu el pe lespede. O clipă mai târziu, 
Dyre şi Sharp se ridicară cu greu lângă No-Nines şi se prăbuşiră lângă targă. 


Tinandu-si in continuare pusca într-o mână, No-Nines continuă să tragă in jos, 
spre grămada tot mai mare de crustacee de sub Close-Shave şi Trueblood, tocmai 
când grămada se umflă brusc, ducând creaturile mai sus. 

No-Nines smulse o grenadă de la centură, o armă şi o lăsă să cadă pe lângă 
Close-Shave şi Trueblood. Soldaţii care urcau văzură acțiunile lui No-Nines şi urcară 
şi mai repede. Grenada ricoşă pe spatele mai multor creaturi înainte să explodeze. 
Explozia incineră cele mai apropiate creaturi şi pulveriză alte câteva zeci, iar unda de 
şoc îi lansă pe Close-Shave şi Trueblood în sus. Se răsuciră prin aer, orientându-se 
pentru a ateriza pe lespede lângă No-Nines, şi se prabusira greoi, dar nevătămați. 

O coloană de fum se ridica de la baza stâncii. Creaturile supraviețuitoare 
scoaseră un țipăt oribil în timp ce fugeau, alunecând înapoi în umbrele prăpastiei. 

Fumul încă se ridica în timp ce No-Nines se întorcea pe lespede. Îi văzu pe 
Sharp şi Dyre ingenuncheati lângă targa, verificându-l pe Jediul încă inconştient, în 
timp ce Trueblood şi Close-Shave se ridicau în picioare. Apoi văzu şi altceva. 

— Se apropie. 

O escadrilă de nave de luptă droide vulturi Separatiste cobori din norii de 
ploaie, îndreptându-se spre soldați. 

— Explozia trebuie să-i fi atras! spuse Close-Shave. 

— Nu ne putem retrage în râpă, spuse Trueblood. Sunt prea multe chestii din 
alea acolo jos. 

Dyre chicoti. 

— Oricum, niciodată nu mi-a plăcut să mă retrag. Îşi verifică pachetul de 
muniție al puştii sale blaster şi adăugă: Să vină droizii. 

— Trebuie să îl protejăm pe General, spuse Sharp, în timp ce navele de luptă 
se apropiau. Arătă spre o stâncă aflată la douăzeci de metri distanţă. Haideţi. 

Sharp, Dyre, Trueblood şi No-Nines folosiră fiecare câte o mână pentru a 
prinde targa în timp ce îşi ţineau puştile în cealaltă mână. Îl ridicară pe Ambase şi 
alergară spre stâncă. Close-Shave alergă după ei, dar rămase cu ochii pe vulturii 
care se apropiau. 

Soldaţii încă fugeau spre stânci atunci când droizii vulturi deschiseră focul. 


Capitolul 8 


Nuru, Breaker, Knuckles si Chatterbox merseră prin pădure până când 
ajunseră în vârful unui deal care oferea o privelişte amplă asupra regiunii învăluite 
de ploaie. Knuckles dădu la o parte gluga robei sale improvizate şi îşi cobori 
macrobinoclul peste vizor pentru a scruta zona prin ploaie. 

— Pe acolo, spuse el, arătând cu degetul. O aşezare. Fără trafic aerian. 

Breaker se întoarse cu fața spre Nuru şi spuse: 

— Generalul Ambase ne-a informat că Kynachi a încetat să permită vizitatori 
pe lumea lor acum zece ani. Portul spațial este cea mai populată zonă, dar indiferent 
unde am merge, este posibil să atragem atenţia doar pentru că suntem străini. 

— Ce ar trebui să facem? întrebă Nuru. 

— Tu eşti Jedi, spuse Knuckles. Tu ne spui. 

Nuru fu surprins de cuvintele lui Knuckles. Îşi dădu brusc seama că soldații il 
priveau nu ca pe un băiat, ci ca pe noul lor Comandant. Se gândi pentru o clipă, apoi 
spuse: 

— Ei bine, nu cred că ar trebui să intrăm cu toții în aşezare în acelaşi timp. Voi 
intra cu unul dintre voi. 

— Care dintre noi? întrebă Breaker. 

— Tocmai te-ai oferit voluntar, spuse Nuru. Îți poţi păstra pistolul blaster sub 
chestia aia pe care o numeşti robă, dar vei fi mai puţin vizibil fără puşcă şi cască. 

— Ce ar trebui să facem eu şi Chatterbox? spuse Knuckles. 

— Să ne paūziti spatele, spuse Nuru. Stati aproape de mine si de Breaker, dar 
nu prea aproape. 

— Aşa vom face, spuse Knuckles. 

Chatterbox aprobă din cap. 

Breaker îi înmână puşca lui Knuckles, apoi îşi trase la loc gluga şi îşi scoase 
casca. În timp ce ploaia îi bătea pe capul gol, spuse: 

— Comandante Nuru, nu vreau să par nepoliticos, dar... cred că tu vei fi cel 
care ar putea atrage cea mai multă atenție. Ştiu puţine lucruri despre Kynachi, dar 
din ceea ce mi-a spus Generalul Ambase despre populaţia indigenă, bănuiesc că 
ființele cu ochi roşii şi piele albastră ca tine sunt destul de neobişnuite. 

— Eu sunt un Chiss, spuse Nuru fără menajamente. Chissii sunt neobisnuiti 
în cea mai mare parte a galaxiei. Dar voi face tot posibilul să trec neobservat. 

Îşi ajustă gluga pentru a-şi ascunde cea mai mare parte a feţei. 

— Dacă ne întreabă cineva cum am ajuns pe Kynachi? spuse Breaker. 

— Ai încredere în mine, Breaker, spuse Nuru. La cum miroşi acum, nimeni nu 
se va apropia suficient de mult ca să întrebe. 


— Nu prea primim străini pe aici, spuse unul dintre cei doi tineri care blocă 
brusc uşa postului comercial în care Nuru şi Breaker tocmai se pregăteau să intre. 
— Da, spuse complicele bărbatului. Mai ales străini care miros a rahat. 


Ploaia se transformase in burniță in momentul în care Nuru şi Breaker 
ajunseră la aşezare, o aglomerare de clădiri vechi şi ponosite, cu ferestre mici. 
Majoritatea clădirilor erau făcute din noroi copt, dar unele aveau adăugiri din 
plastoid ieftin. În ciuda vremii, în faţa punctului comercial al aşezării, unde 
vânzătorii vindeau mâncare şi alte bunuri din căruțe acoperite cu prelate, se aflau 
câteva zeci de nativi Kynachi. 

Nuru şi Breaker speraseră să adune informaţii la postul comercial înainte ca 
cei doi bărbaţi să-i oprească. Bărbaţii purtau haine ponosite şi aveau o respirație 
urât mirositoare. Nuru observă, de asemenea, că ambii aveau părul remarcabil de 
auriu. Unul dintre bărbaţi avea o mustață aurie. Celălalt avea o cicatrice pe podul 
nasului. 

Breaker îşi prinsese casca de placa de armură din spatele umărului stâng, iar 
aceasta se umfla sub haină în partea superioară a spatelui. 

— Sunt fermier, spuse Breaker, sperând că acea explicaţie va fi suficientă 
pentru a explica mirosul urât al robei sale. Adică, am fost fermier. Îmi caut de lucru. 

— Ei bine, domnule, mie mi se pare că eşti cocoşat, spuse bărbatul cu mustață. 
Şi tocmai ţi-ai adus cocoaşa în locul nepotrivit. Nu ati văzut semnul de pe drumul 
spre oraş? Scrie: NU SUNT PRIMIŢI FERMIERII CARE MIROS A RAHAT. 

Bărbatul cu cicatrice rânji în acelaşi timp în care bărbatul cu mustață întinse 
mâna spre buzunar. Breaker tocmai era pe punctul de a face o mişcare care să îi 
rupă brațul bărbatului şi nasul celuilalt când Nuru spuse: 

— Nu vrem probleme. 

— Nu vrem probleme, repetă bărbatul mustăcios cu o expresie tampa în timp 
ce îşi scotea mâna din buzunar. 

— Nu vrem probleme, spuse bărbatul cu cicatrice. Niciun fel de probleme. 

Niciunul dintre ei nu avea habar că băiatul le manipula minţile. 

— Trebuie să plecăm acum, spuse Nuru. 

— Trebuie să plecăm, spuseră bărbații la unison, în timp ce se îndepărtau. 

— A fost cât pe ce, spuse Breaker. 

Nuru se uită la Breaker şi spuse: 

— Chiar puti. Poate că ar trebui să aştepţi afară în timp ce eu intru şi întreb... 

— Hei! strigă o voce de femeie. Voi doi! 

Nuru şi Breaker se întoarseră şi văzură o femeie care se îndrepta spre ei 
dinspre vânzătorii de mâncare. Purta un poncho din piele sintetică şi avea un set de 
ochelari de protecție infasurati strâns pe sub pălăria neagră de ploaie. 

La fel ca bărbaţii care plecaseră, avea şi ea părul auriu, pe care îl tunsese 
scurt. În mâna stângă, ținea o pungă mare care conţinea legume pe care tocmai le 
cumpărase de la un vânzător. În timp ce se apropia, spuse: 

— Am observat că vă hartuiau Wevil şi Namnats, şi tocmai veneam să văd dacă 
aveți nevoie de ajutor. Ce le-aţi spus de i-ati făcut să se retragă aşa? 

Se opri în fața lui Breaker, dar apoi simți mirosul robei lui şi făcu un pas 
înapoi. 

— Poftim, doamnă? spuse Breaker. 

— La naiba! spuse femeia, încercând să nu verse. Nu e de mirare că nesimtitii 
ăia v-au lăsat în pace. Te-ai rostogolit în ceva? 

Breaker ridică din umeri. 

— Sunt fermier. 


Ea îi aruncă o privire sceptică. 

— Dacă spui tu, zise ea. Dar mă uit mai bine, aş spune că sunteţi foarte, foarte 
departe de casă. 

— Ce vă face să credeți asta? spuse Nuru. 

— Am ajuns să-i cunosc pe majoritatea celor de pe aici, dar nu-mi amintesc ca 
cineva să fi pomenit vreodată despre un băiat cu pielea albastră şi ochii roşii. Şi aş 
paria că, dacă v-aţi trage glugile înapoi, aş vedea că niciunul dintre voi nu are părul 
auriu. 

— Oh, spuse Nuru. Părul auriu este ceva obişnuit pe Kynachi? 

Femeia strâmbă din nas. 

— Băiete, tocmai ai spus o tâmpenie. Dacă nu ştii că mâncarea de pe Kynachi 
face ca părul majorităţii cetățenilor să devină auriu, înseamnă că abia ai ajuns şi nu 
ai un ghid turistic. 

Nuru se întoarse spre Breaker şi spuse: 

— Ştiai despre părul auriu? 

— Am fost informat despre acest detaliu, aprobă Breaker din cap. 

Nuru se încruntă. 

— De ce nu mi-ai spus şi mie? 

— Nu m-ai întrebat. 

Femeia înclină capul, în timp ce ochii ei se plimbau între Breaker şi Num. 

— Sunteţi o pereche ciudată, spuse ea, apoi îşi fixă privirea pe băiat. După 
cum vorbeşti cu prietenul tău înalt de aici, am impresia că tu eşti cel care conduce. 

— Nu fi ridicolă, spuse Breaker. E doar un băiat. 

— Aşa este, spuse femeia. Şi unul care arată foarte neobişnuit. Întorcându-şi 
privirea spre Breaker, spuse: Spune-mi, ce treabă ai tu pe Kynachi? 

— Ti-am spus deja, spuse Breaker. Sunt fermier. 

— Da? Majoritatea fermierilor preferă o încălțăminte mai puţin neobişnuită. 

Nuru aruncă o privire la armura albă, plină de noroi, care acoperea partea 
inferioară a picioarelor lui Breaker. 

— Cred doar că sunt oarecum neobişnuit, spuse Breaker. 

— Dar nu în întregime, spuse femeia. Eşti îmbrăcat la fel ca cele două umbre 
ale tale. 

— Umbre? spuse Breaker. Nu ştiu despre ce vorbeşti... 

— Sunt blocată pe Kynachi de aproape trei ani, îl întrerupse femeia, şi mi-am 
ținut ochii deschişi. La fel şi nasul. Nu am putut vedea feţele celor doi bărbaţi care v- 
au urmărit în oraş, dar hainele lor miros la fel de urât ca şi ale tale. L-am pierdut din 
vedere pe unul dintre ei, dar celălalt stă la pândă pe aleea din stânga postului 
comercial. Apoi se uită la Nuru şi spuse: Prietenul tău fermier nu este un mincinos 
prea bun. Tu ce părere ai? 

Nuru se gândi la opţiunile sale, apoi spuse: 

— Suntem într-adevăr departe de casă. Căutăm nişte prieteni de-ai noştri, dar 
comunicațiile nu funcționează. 

— Bineînţeles că nu funcționează, spuse femeia, din cauza turnului de bruiaj 
al frecvențelor de la portul spaţial. Bănuiesc că nu stiati nici despre asta? 

Nuru clătină din cap. 

— Chiar avem nevoie de ajutor. Poate că vom putea să vă ajutăm şi noi cumva? 

— Sunt dispusă să ascult, spuse ea. Dar în ceea ce priveşte ajutorul... Ei bine, 


asta depinde dacă mă puteţi scoate de pe această planetă. Apoi se întoarse şi spuse: 
Ia-ti cei doi prieteni. Speederul meu este după colț. Vom merge la mine acasă. 

Breaker îşi ridică mâna şi îşi rostogoli încet vârfurile degetelor spre palmă, 
făcându-le semn celorlalți soldați să vină. Chatterbox şi Knuckles ieşiră cu precauție 
din ascunzătorile lor şi porniră după ceilalți. 

În timp ce femeia îi conducea pe Nuru şi pe soldaţii deghizați la speederul ei, 
unul dintre vânzătorii de mâncare băgă mâna în buzunar şi scoase o mică unitate de 
comunicații. Ținând comunicatorul aproape de gură, spuse in şoaptă: 

— Ma auzi? 

Vocea de la celălalt capăt spuse: 

— Sunt numai urechi. 

Examinând comunicatorul, vânzătorul spuse: 

— Hei, ai avut dreptate! Acest comunicator special al tău funcționează în ciuda 
bruiajului de frecvenţă! 

— Exact cum am spus, spuse vocea nerăbdătoare. 

— Ai vrut să ştii dacă am văzut vreun străin în oraş? 

— Spune-mi pe cine ai văzut. 

— Trei bărbați îmbrăcaţi în robe şi un băiat, spuse vânzătorul. La doi dintre 
bărbaţi nu le-am putut vedea fețele, dar poartă puşti blaster. Pleacă împreună cu o 
femeie care conduce un restaurant din portul spaţial, nu departe de hotelul tău. 

— Dă-mi indicații despre restaurant, spuse Cad Bane. 


— Pot să întreb cum vă numiți? spuse Nuru de pe scaunul din spate, în timp 
ce speederul accelera departe de aşezare şi zbura cu viteză peste o câmpie deschisă. 

— Ce? spuse femeia din spatele comenzilor speederului. 

Ridicase capota speederului pentru a diminua mirosul nociv al pasagerilor ei, 
iar motorul repulsorului făcea să-i fie greu să audă ceva. 

— Numele tău! 

— Lalo Gunn! 

Breaker stătea pe scaunul pasagerului din față, lângă Gunn, tinandu-i punga 
cu legume în poală, în timp ce Nuru era înghesuită în spate, între Knuckles şi 
Chatterbox, care încă purtau căştile. 

— Eu sunt Nuru Kungurama, spuse Nuru. El este Breaker. 

— Şi amicii tăi mascaţi? spuse Gunn peste umăr. 

— Cel din stânga mea este Chatterbox, iar celălalt este Knuckles. 

Soldatul din stânga lui Nuru spuse: 

— De fapt, eu sunt Knuckles. 

— Îmi pare rău, spus Nuru. 

În timp ce Gunn ghida speederul în jurul unui deal lat, spuse: 

— Sunt cele mai tâmpite nume pe care le-am auzit vreodată. 

Hotărând să schimbe subiectul, Nuru spuse: 

— Eşti pe Kynachi de aproape trei ani? De ce ai venit într-o lume în care 
vizitatorii nu sunt bineveniti? 

— Eram cu afaceri de import-export, spuse ea. M-am gândit că se pot face bani 
aici. Doamne, cât m-am înşelat. Federația Comerțului controlează totul aici, inclusiv 


cine vine şi cine pleacă. 

— Abia acum am aflat şi noi asta, spuse Breaker. Aveam impresia că Kynachi a 
ales singură să se despartă de Republică. 

— Asta am crezut şi eu, spuse Gunn. Este ceea ce Federația Comerțului vrea 
să creadă toată lumea. Au cucerit această lume acum zece ani şi, deoarece Kynachi 
este atât de îndepărtată, nimeni din Republică nu a observat. 

— Acum zece ani, medită Nuru. Asta ar fi fost în jurul datei bătăliei de pe 
Naboo. Dar de ce nu a cerut nimeni de aici ajutor? 

— Îţi aminteşti de turnul de bruiaj al frecvențelor pe care l-am menţionat? 
Federaţia l-a instalat la fabrica KynachTech pentru a împiedica transmisiunile de la 
sau spre Kynachi. 

— Deci, Federaţia a preluat fabrica? spuse Nuru. 

— Aşa este, spuse Gunn. O folosesc pentru a fabrica droizi şi arme. 

— Si plăci de circuite, murmură Breaker, amintindu-şi de dispozitivul care 
lansase misiunea lor secretă. 

— Ce? spuse Gunn, apoi adăugă rapid: Nu contează. Este prea mult zgomot cu 
capota ridicată. Vom vorbi mai mult când ajungem la mine acasă. 

Douăzeci de minute mai târziu, speederul lui Gunn se apropie de periferia 
singurului port spaţial din Kynachi. Nuru putea vedea acoperişurile cu domuri 
deschise ale celor mai mari docuri de andocare, care păreau să fie înconjurate de o 
întindere largă de clădiri mai vechi, asemănătoare cu cele pe care le văzuse în 
aşezare. Cu excepţia câtorva pietoni zdrentarosi, practic nu era nimeni pe stradă. 

— Unde este toată lumea? întrebă Nuru. 

— Cei mai multi stau în casă, spuse Gunn. Este cel mai bun mod de a evita 
patrulele de droizi. 

Gunn ghidă speederul pe lângă un şir de clădiri pustii, goale, apoi opri 
vehiculul lângă un transportor Corellian cu nasul strâmb, cu aspect ponosit, care se 
odihnea pe trenul de aterizare. Pe sol, sub partea inferioară a transportului se aflau 
câteva mese şi scaune filiforme. Un droid navigational umanoid cu un singur nod 
mare de senzori centrali în loc de cap aduna paharele cu băutură ieftină pe un 
cărucior care plutea. 

— Bine ati venit la Restaurantul lui Gunn, spuse Gunn în timp ce cobora din 
speeder, luând cu ea punga cu legume. Nava mea obişnuia să se numească Harpia 
Grăbită, dar asta a fost înainte să fiu ţinută la sol. 

Observând propulsoarele supradimensionate ale mijlocului de transport şi 
tunul laser abia ascuns, Nuru spuse: 

— Arată ca o navă de contrabandişti. Apoi adăugă rapid: Fără supărare. 

— Nu mă supăr, spuse Gunn. Aşa cum am spus: import şi export. 

— Oh. 

— Nava este operațională? întrebă Breaker. 

Gunn zâmbi. 

— Este gata de decolare în orice moment, dar nu va ajunge prea departe atâta 
timp cât blocada aia este pe orbită. Se îndreptă spre droidul de lângă căruciorul de 
mâncare şi îi înmână punga cu legume. Rădăcinile blin sunt pentru specialitatea 
zilei, Teejay. 

Droidul luă punga şi se uită la soldaţi şi la Nuru. Vorbind cu o voce fericită, 
droidul spuse: 


— Ce incantator! Să pregătesc o masă pentru patru persoane? 

— Pregăteşte doar nişte mâncare, nimic pretentios, spuse Gunn. Vom fi în 
cabina principală. 

Droidul cercetă scaunele şi mesele goale şi spuse cu tristeţe: 

— Nimeni nu vrea să mănânce afară. 

Apoi se uită în susul şi în josul străzii, confirmă că nu se vedea nimeni şi 
adăugă: 

— Este o minune că încă mai suntem în afaceri. 

Gunn îşi dădu ochii peste cap. 

— Devii prea emotiv, Teejay. Continuă aşa şi o să-ți şterg memoria. 

Breaker se uită la Gunn şi spuse: 

— Acela este un droid personal de navigaţie Genetech 2JTJ, nu-i aşa? 

— A fost, spuse Gunn. Acum, Teejay este un chelner foarte frustrat. 

Cobori rampa transportului şi îi conduse pe Nuru şi pe cei trei bărbați cu glugă 
prin trapa care ducea în cabina principală a transportului, o cameră spațioasă, cu 
tavanul jos, cu o bancă capitonată şi trei scaune. 

— Aruncati-va aici robele, spuse Gunn în partea de sus a rampei. Nu vreau să 
imputiti tot locul. 

Breaker îi aruncă o privire lui Nuru, iar acesta spuse: 

— Dati-i drumul. 

Cei trei soldaţi îşi scoaseră robele şi le lăsară să cadă pe punte, dezvăluindu-şi 
armura şi armele albe. Knuckles şi Chatterbox încă aveau căştile pe ei. Gunn îi privi 
pe soldaţi de sus in jos, apoi spuse: 

— Sunteţi soldați sau ceva de genul ăsta? 

— Nu ştii despre trupele de clone ale Republicii? întrebă Nuru. Sau despre 
războiul Republicii împotriva Separatiştilor? 

— Război?! Gunn clătină din cap. Nu ştiu despre ce vorbiți. Mulțumită 
bruiajului de frecvenţă al Federaţiei Comerțului, nu primim ştiri HoloNet pe Kynachi. 
Nu ştiu nimic despre Separatisti, dar dacă luptati împotriva Federaţiei Comerţului, 
atunci sunt de partea voastră. Se uită la soldați. Clone, da? Aratati toti la fel? 

Nuru aprobă din cap către Knuckles şi Chatterbox, determinându-i să-şi 
scoată căştile. 

— Uau, spuse Gunn în timp ce se uita la fețele lor. Aruncă o privire la Breaker, 
doar pentru a confirma că cei trei bărbați erau identici, apoi se uită înapoi la Nuru. 
Asta e ceva ce nu am mai văzut până acum. Cum îi deosebeşti? 

— Ei bine, Knuckles are umerii ceva mai largi. 

Knuckles îşi îndreptă degetul mare spre piept şi spuse: 

— Eu pot face cele mai multe flotări. 

— Asta e frumos, spuse Gunn fără entuziasm. 

— Iar Chatterbox, continuă Nuru, ei bine, el nu prea spune nimic. 

— Şi mai drăguţ, spuse Gunn în timp ce îl evalua pe soldatul tăcut. Îmi plac 
bărbaţii care îşi ţin gura. 

Breaker şi Knuckles fură nedumeriti de comentariul lui Gunn. Se uitară la 
Chatterbox pentru a vedea dacă putea oferi o explicaţie, dar el doar ridică din umeri. 

Gunn îl privi iar pe Nuru şi spuse: 

— Deci, dacă ei sunt soldaţi Republicani, ce anume eşti tu pentru ei? 

Culoarea feţei lui Nuru se accentuă. 


— Ei bine, eu sunt un Jedi. Adică, sunt un ucenic Jedi, iar Maestrul meu a 
fost... 

Nuru fu intrerupt de sunetul distinctiv al unui schimb rapid de focuri de 
blastere. Zgomotul venea din exteriorul transportorului. Speriat, Nuru se întoarse 
repede ca să se uite la cei trei soldați. 

— Nu sună bine, spuse Knuckles. Rămâi aici, Comandante! 

Apoi Knuckles fugi spre trapa deschisă care ducea spre platforma de aterizare. 
Era abia la jumătatea drumului când se întoarse şi intră în fugă în cabină. 

— Droizi inamici! strigă el în timp ce îşi pregătea puşca blaster. M-au reperat! 

O clipă mai târziu, se auzi o explozie mult mai puternică de afară, iar apoi o 
bucată de metal pătrunse prin trapa deschisă a transportorului şi ricoşă în peretele 
cabinei principale. Resturile aterizară pe punte şi se rostogoliră pentru a se opri la 
picioarele lui Gunn. 

Toată lumea le recunoscu. Erau capul droidului de navigație al lui Gunn. 

Apoi se auziră nişte paşi de platforma de aterizare. Nuru se uită spre trapă şi 
văzu două perechi de droizi slabi, de culoare gri-galbenă, care veneau repede. 

Cei patru droizi semănau cu droizii de luptă Separatişti, dar aveau capetele 
mai scurte, cu fotoreceptori albi şi luminoşi. Prima pereche purta puşti blaster E-5 
negre, iar cea de-a doua pereche mânuia bastoane de şoc. 

Fără ezitare, Nuru îşi scoase sabia de lumină şi o aprinse. 


Capitolul 9 


Ceea ce urmă se întâmplă foarte repede. 

Knuckles şi Chatterbox păşiră în fața lui Lalo Gunn pentru a o proteja de 
droizii care tocmai intraseră în cabina transportului. Gunn tresări când sabia lui 
Nuru mătură aerul în acelaşi moment în care cei doi droizi înarmaţi cu blastere 
țintiră spre el şi deschiseră focul. Nuru îşi înclină rapid lama, respingând în viteză 
fulgerele de energie spre droizi. Aceştia se clătinară în urma impactului, în timp ce 
focurile de blaster le loveau torsul, dar niciunul dintre ei nu îşi pierdu echilibrul. 

Nuru evită un alt proiectil tras după ce calculă rapid că traiectoria acestuia îl 
va izbi de peretele cabinei fără să-i lovească pe Gunn sau pe soldați, şi sări înainte 
pentru a-şi învârti sabia prin gâtul celui mai apropiat droid. Sabia lui Nuru mătură 
prima ţintă şi apoi tăie brațul cu arma al celui de-al doilea. Îşi mişcă încheietura 
mâinii şi sabia străpunse corpul şi capul droidului, tăindu-l în două. Primii doi droizi 
încă se prăbuşeau pe punte în timp ce cealaltă pereche ridica vârfurile ascuţite şi 
energizate ale bastoanelor de şoc. 

Nuru tocmai era pe punctul de a-i ataca pe droizii rămaşi, când, deodată, simți 
o strângere puternică în jurul încheieturii mâinii. Breaker îl apucase, iar Nuru, din 
reflex, îşi opri sabia în timp ce Breaker spunea: 

— Jos! 

Breaker se aruncă pe punte, trăgându-l pe Nuru cu el în timp ce îşi folosea 
propriul corp blindat pentru a-l proteja pe băiat. Aterizaseră între droizii care 
mânuiau bastoane de şoc şi ceilalți doi soldați. Knuckles şi Chatterbox îşi aleseră 
instinctiv propriile ținte şi deschiseră focul, trimițând fulgere de energie prin cabină, 
peste corpurile culcate ale aliaţilor lor şi direct spre cei doi droizi. 

Traseră în braţele cu arme ale droizilor înainte să-şi schimbe ţinta pentru a 
trage în gâtul lor. Corpurile droizilor tresăriră, scoaseră scântei şi se sfărâmară 
înainte să cadă pe punte ca nişte marionete ale căror sfori fuseseră tăiate. 

Tăcerea se aşternu în interiorul transportorului. Acoperindu-l în continuare pe 
Nuru, Breaker spuse: 

— Verificaţi afară. 

Knuckles şi Chatterbox săriră peste rămăşiţele droizilor, luându-şi pustile cu ei 
în timp ce alergau spre platforma de aterizare. O lăsară pe Gunn ghemuită jos, lipită 
de perete, în cabină, având mâinile încleştate peste urechi, ca şi cum s-ar fi aşteptat 
la mai mult zgomot. 

Breaker se rostogoli de pe Nuru, ridicându-se de pe punte şi oferindu-i mâna 
băiatului. Nuru ignoră mâna şi se ridică în picioare fără ajutor, apoi întrebă: 

— De ce m-ai împins jos? 

— Te-am protejat, spuse Breaker. 

Nuru îşi fixă sabia la centură. 

— Aş fi putut să mă ocup de toti droizii. 

— Poate, spuse Breaker, dar nu puteam să-mi asum acest risc. 

Gunn îşi luă mâinile de pe urechi şi se ridică în picioare. Ajungând în fața lui 
Nuru, spuse: 


— Când mi-ai spus că eşti Jedi, am crezut că glumesti. 

Nuru ridică din umeri. 

— Eu doar caut o cale de ieşire de pe Kynachi, continuă Gunn. Nu am cerut să 
am de-a face cu Jedi sau să-mi fie împuşcată nava de comandouri droide. Aruncă o 
privire spre capul lui Teejay, printre dezordinea de piese de droizi împrăştiate pe 
punte. Nu am negociat nici pierderea navigatorului meu. 

— Comandouri droide? spuse Nuru. 

— Asta sunt chestiile alea, spuse Gunn, plasând un şut într-o bucată de 
resturi. 

Se auziră paşi pe rampa de aterizare, iar apoi Knuckles şi Chatterbox reintrară 
în cabină. Nu erau singuri. Aveau brațele înfăşurate în jurul unui extraterestru 
umanoid de sex masculin, pe care îl purtau între ei. 

Extraterestrul avea o față lungă, verde-albastră şi fără nas. La prima vedere, 
Nuru crezu că extraterestrul era un Neimoidian, dar îşi dădu repede seama că era un 
extraterestru cu aspect asemănător, un Duros, care se distingea prin ochii mai mari 
şi sprâncenele mai proeminente. Durosul purta o pălărie cu boruri largi, două 
pistoale blaster şi avea ochii strânşi. 

— Nu mai sunt alți droizi afară, dar l-am găsit pe tipul ăsta întins pe jos, spuse 
Knuckles. 

Durosul îşi cobori capul şi spuse: 

— la-o uşor! Sunt orbit. 

Breaker se uită la Gunn şi spuse: 

— L-ai mai văzut vreodată? 

— Niciodată, spuse ea. Coborându-şi vocea, adăugă: Judecând după tocurile 
alea făcute pentru a scoate repede pistoalele pe care le are legate de coapse, aş spune 
că este un fel de asasin plătit. 

Knuckles şi Chatterbox îl aşezară pe Duros pe bancheta capitonată a cabinei, 
apoi se întoarseră spre Nuru. 

— Chatterbox şi cu mine vom sta de pază afară şi vom supraveghea dacă mai 
vin şi alți droizi, spuse Knuckles. 

Nuru aprobă din cap şi cei doi soldaţi se îndreptară spre ieşire. Îşi luară robele 
urât mirositoare, le traseră peste armuri şi ieşiră din transportor. 

Nuru veni lângă Breaker şi Gunn, care stăteau cu fața la Duros. Durosul 
încercă să-şi deschidă ochii roşii, apoi îi închise din nou. 

— Cine eşti şi ce s-a întâmplat acolo? spuse Breaker. 

— Sunt un vânător de recompense, spuse Cad Bane. M-am oprit la restaurant 
pentru o masă. Făcu o pauză ca să-şi tragă sufletul. Era un droid afară... un chelner. 

— Acest droid? spuse Breaker, ridicând capul lui Teejay şi ținându-l în fața 
Durosului. 

Bane deschise uşor ochii şi privi încruntat capul lui Teejay. 

— Este neclar, dar, da, cred că el. Închise din nou ochii şi scutură din cap 
înainte să continue. Dar apoi au apărut de nicăieri patru droizi. Cred că erau în 
patrulare. M-au văzut şi... au vrut să mă aresteze. Nu i-am putut lăsa să facă asta. 
Am încercat să fug, dar au început să tragă în mine. M-am ascuns după o masă 
pentru a mă acoperi. Chelnerul a fugit, iar apoi... unul dintre droizi a aruncat un fel 
de grenadă luma. Nu am închis ochii la timp. Am prins toată strălucirea, dar explozia 
m-a ratat. 


— Teejay nu a fost la fel de norocos, spuse Gunn. Ar trebui sa poti vedea din 
nou în câteva minute, vânătorule. Între timp, spune-ne, ce te-a adus pe Kynachi? 

— O slujbă, spuse Bane categoric. 

— Va trebui să te descurci mai bine de atât, amice, spuse Gunn în timp ce lua 
unul dintre blasterele droizilor căzuți şi apăsa ţeava pe fruntea Durosului. Nimeni nu 
are o slujbă pe Kynachi dacă nu face afaceri cu Federaţia Comerţului. Din câte ştim 
noi, poţi fi un spion Neimoidian. 

— Dar el nu este Neimoidian, spuse Nuru. Este Duros. 

— Cine a spus asta? zise Bane, cu pleoapele fluturându-i. Sună ca un copil. 

— Numele meu este Nuru. 

— Ei bine, ai dreptate. Nuru. Sunt într-adevăr un Duros. 

Gunn apăsă mai tare blasterul pe fruntea vânătorului de recompense şi spuse: 

— Nu-mi pasă dacă eşti Regele Huttilor. Vreau să ştiu cum ai reuşit să treci de 
blocada Federaţiei. Şi cum se face că droizii ăia au vrut să te aresteze. 

Cu ochii încă închişi, Bane oftă. 

— Lucrez pentru un inamic al Federaţiei. Un client foarte bogat şi puternic pe 
care prefer să nu-l numesc. Clientul mi-a furnizat codurile de acces pentru ca nava 
mea să treacă de blocadă, dar şi schemele închisorii de la fabrica KynachTech. Am 
fost angajat să eliberez pe cineva din închisoare. Am încercat să fiu discret, dar 
droizii... nu ştiu. Poate că nu le-a plăcut cum arăt. 

Nuru se uită la Gunn şi spuse: 

— Fabrica KynachTech are o închisoare? 

— Prin amabilitatea Federaţiei Comerțului, sau cel puțin aşa am auzit, spuse 
Gunn, îndepărtându-şi blasterul de pe fruntea Durosului, dar mentinandu-l 
îndreptat spre el. Fabrica este şi locul unde au construit bruiajul de frecvenţă. 
Întregul loc este puternic păzit de droizi de luptă. 

Ochii lui Bane se deschiseră uşor, apoi se deschiseră şi mai larg când se uită la 
Breaker. 

— Nu te-am putut vedea înainte, dar... Eşti un soldat al Republicii! 

Breaker aprobă din cap. 

— Aşa este. La fel şi cei doi care te-au adus aici. 

Întorcându-şi privirea spre Nuru, Bane spuse: 

— Atunci asta înseamnă că tu trebuie să fii... Îmi pare rău. Nu mi-am dat 
seama că vorbesc cu un Jedi. Puteai să foloseşti un truc mintal ca să mă faci să 
vorbesc, dacă ai fi vrut. 

Nuru ridică din umeri. După ce Gunn îi amenintase pe Duros cu blasterul, 
acesta vorbise atât de repede încât Nuru nici măcar nu se gândise să încerce un truc 
mental. 

— Pe cine încerci să scoţi din închisoare? spuse Nuru. 

— Din respect pentru clientul meu, spuse Bane, aş prefera să nu spun. Dar vă 
asigur că individul pe care speram să-l eliberez nu este prietenul Federaţiei sau al 
Separatiştilor. Bane făcu o pauză, apoi spuse: Deci, presupun că sperai să pătrunzi 
şi tu în închisoare? 

— De ce ai crede asta? spuse Nuru, confuz. 

Bane aruncă o privire nervoasă la blasterul din mâna lui Gunn, iar Nuru îi 
făcu semn lui Gunn să lase blasterul jos. Femeia se conformă, iar Bane suspină. 

— Ei bine, spuse el, acum o oră, cercetam închisoarea şi am văzut droizii care 


escortau ceea ce păreau a fi nişte prizonieri noi. Patru soldati ai Republicii. Cărau un 
corp. Părea un bărbat cu părul argintiu şi nu purta armură albă. M-am gândit că ar 
putea fi un Jedi. 

Acum, Nuru fu cel care făcu ochii mari. Aproape că îi era teamă să întrebe, dar 
cuvintele îi ieşiră din gură. 

— Ai putea spune dacă mai era în viață? 

Bane dădu din cap cu tristeţe. 

— Îmi pare rău, spuse el. Nu din locul în care stăteam eu. 

Breaker clătină din cap. 

— Dacă ai văzut doar patru soldaţi, înseamnă că unul dintre ei nu a 
supraviețuit. 

Se întrebă dacă Sharp supravietuise. Nuru se uită la Breaker şi spuse: 

— Se poate. Dar Maestrul Ambase este în viață. Sunt sigur! Apoi îşi întoarse 
privirea spre Duros. Ai spus că ai schema închisorii. 

— Da, spuse Bane. Schemele sunt pe un datapad. 

— Ştii cum să intri? 

— Ştiu, spuse Bane. Şi am crezut că mă pot descurca singur, dar după ce am 
văzut locul, mă îndoiesc. 

— Care este problema? întrebă Breaker. 

Bane făcu un gest către Gunn şi spuse: 

— După cum a spus doamna, închisoarea este păzită de droizi. Există o intrare 
principală şi o alta pentru livrări, ambele protejate de scuturi energetice. Intrarea 
pentru livrări are mai puţini paznici, dar mai multi decât mă aşteptam. Am nevoie de 
cineva care este deja înăuntru pentru a închide scutul energetic de la intrarea pentru 
livrări. Am sperat să găsesc o modalitate de a convinge un prizonier să închidă 
scutul, dar mă tem că locul este atât de bine protejat încât nu există nicio modalitate 
de a contacta vreun prizonier. 

Gunn strâmbă din nas. 

— Faci să pară că e uşor să închizi scutul energetic al unei închisori. Chiar 
dacă ai putea contacta un prizonier, probabil că i-ai cere să plece într-o misiune 
sinucigaşă. 

Bane ridică din umeri şi spuse: 

— Atunci cred că asta este o treabă pe care va trebui să o refuz. Nava mea se 
află într-o zonă de andocare, în capătul străzii. Codurile de acces ale clientului meu 
ar trebui să-mi permită să trec din nou de blocadă. E destul loc pe nava mea. Vrea 
cineva să plece cu mine? 

— Aşteptaţi! spuse Nuru. 

Mintea îi zbârnâia. Îşi dorea cu disperare să-l găsească pe Maestrul său, dar 
dacă vânătorul de recompense descrisese corect situația, se părea că aveau puține 
şanse să pătrundă în închisoare şi să reuşească să elibereze cu succes captivii fără 
ca cineva să fie rănit sau ucis. Incapabil să se gândească la o soluție, îşi cobori capul 
cu tristeţe şi se trezi uitându-se la piesele de droizi care rămăseseră împrăştiate pe 
punte. 

— Poate că soluţia nu este reprezentată de vreunul dintre noi sau un prizonier, 
spuse el. Poate că ceea ce ne trebuie este un droid. Se întoarse spre Breaker. Tu ai 
talent la tehnologie. Arătă spre resturile de pe podea. Crezi că ai putea asambla un 
singur droid din aceste piese şi să-i reprogramezi creierul ca să ne urmeze ordinele? 


Breaker se uită la piese. 

— Nu ar trebui să fie dificil, spuse el, dar bănuiesc că au creiere făcute din 
circuite sclav. S-ar putea să nu poată fi reprogramabile. Totuşi... Încă mai ţinea in 
mână capul droidului de navigație al lui Gunn şi îl întoarse în mâini. Creierul 
Genetech ar putea funcționa. Se uită la Gunn. Cu permisiunea ta, desigur. 

— S-a făcut, spuse Gunn. Apoi se uită direct la capul droidului de navigație şi 
spuse: Îmi pare rău, Teejay, dar ştiai că nu am fost niciodată genul sentimental. 

— Voi avea nevoie de unelte, spuse Breaker. 

— O să le aduc eu, spuse Gunn. Dar hai să lămurim un lucru. Eu nu fac asta 
pentru distracție. Mă aştept ca cineva de aici să mă ajute să plec de pe planetă. 

— Vom face tot ce putem, spuse Nuru. Promit. 

În timp ce Gunn se ducea să aducă trusa de scule pentru Breaker, Bane îi 
zâmbi lui Nuru şi spuse: 

— Eşti foarte deştept. Să foloseşti un droid reprogramat ca să patrunzi in 
închisoare... Clătină din cap. Mi-e ruşine că nu m-am gândit eu însumi la ideea asta. 

De fapt, de când Bane primise cele mai recente instrucțiuni de la Darth 
Sidious, se străduise mult - chemând cei patru droizi pentru a simula lupta cu ei pe 
nava lui Gunn, apoi pretinzând că fusese orbit temporar de o grenadă - pentru ca 
Nuru să vină exact cu acea idee. Bane ştia că ar fi fost un risc să îi informeze pe 
Nuru şi pe ceilalți că era vânător de recompense. Cu toate astea, ştia, de asemenea, 
că era mai uşor să înşeli pe cineva spunând cea mai mare parte a adevărului decât 
mintind în totalitate. 


Capitolul 10 


Noul droid fu construit pe un banc de lucru care se putea scoate din peretele 
cabinei transportului lui Lalo Gunns. Chiar şi cu ajutorul lui Nuru, Breaker avu 
nevoie de aproape două ore pentru a asambla un singur droid din piesele adunate şi, 
de asemenea, pentru a modifica interiorul craniului metalic pentru a face loc 
creierului droidului de navigaţie Genetech. Când Breaker termină de asamblat toate 
piesele, făcu o ajustare la partea din spate a capului droidului. Fotoreceptorii 
droidului străluciră brusc în alb, iar o mică lumină de pe pieptul său deveni roşie. 

Breaker se îndepărtă de bancul de lucru, se întoarse spre Nuru şi spuse: 

— Nodulul de memorie al creierului Genetech a fost uşor deteriorat, dar pare 
să fie compatibil cu programarea droidului şi ar trebui să se supună instrucţiunilor 
noastre. 

— Va mai răspunde droidul la numele Teejay? întrebă Gunn. 

— Nu ştiu, spuse Breaker. Dar ar trebui să funcționeze cu propriile puteri. Să-l 
testăm. 

Chiar atunci, Knuckles, Chatterbox, Gunn şi vânătorul de recompense Duros 
urcară pe rampă şi intrară în cabină. Ambii soldaţi erau din nou deghizați în robe. 

Nuru se uită la ei şi întrebă: 

— Aţi văzut închisoarea? 

Knuckles făcu un gest către Bane şi spuse: 

— Este exact aşa cum a descris-o. Intrarea de livrare este protejată, dar are 
mai puţini gardieni. Am verificat şi nava vânătorului de recompense. Se află în docul 
21 şi este suficient de mare pentru a transporta aproximativ douăzeci de persoane. 
Droidul este pregătit? 

— Eram pe cale să aflăm. Nuru îşi întoarse atenţia la droidul de pe bancul de 
lucru şi spuse: Teejay? Mă poţi auzi? 

Urmă o tăcere scurtă. Droidul rămase complet nemişcat în timp ce vorbi prin 
vocabulatorul cu grilă de la baza capului. 

— Tu... vorbeşti cu mine? 

— Da, spuse Nuru. Numele tău este Teejay. 

— Chiar aşa? Droidul îşi ridică capul, apoi se împinse până în poziţia şezut. Nu 
ştiam asta. 

— Nici măcar nu mai sună ca Teejay, spuse Gunn. 

Nuru observase şi el schimbarea. Deşi nu se aşteptase ca droidul recondiționat 
să sune exact ca ospătarul care îl întâmpinase mai devreme, fusese surprins că 
vocea droidului era atât de rece şi mecanică, fără nicio urmă de emoție. 

În timp ce droidul îşi deplasa corpul, atât Knuckles, cât şi Chatterbox îşi 
ridicară uşor puştile blaster, pregătindu-se să tragă dacă era necesar. Breaker văzu 
acțiunea colegilor săi de trupă şi spuse: 

— Ramaneti calmi. Nu ne va face rău. 

Încrezători în Breaker, Knuckles şi Chatterbox îşi coborâră armele. 

— Teejay? spuse Gunn. Îți amintesti de mine? 

— Vocea ta îmi este cunoscută, spuse droidul. Îşi balansă picioarele de pe 


bancul de lucru, le aşeză pe punte şi se ridică. Capul i se legăna înainte şi înapoi, 
privindu-şi brațele în timp ce le flexa. 

— Ceva este diferit, spuse el. Am fost întotdeauna aşa? 

— Ai fost un droid de navigație, spuse Nuru. Acum nu mai eşti. Acum, esti un 
luptător şi un spion. Luă un baston de şoc care fusese purtat de unul dintre cei 
patru droizi. Ai înțeles? întrebă el aruncând bastonul către droid. 

Droidul prinse arma cu o mână, se uită la ea şi apoi îi o roti rapid cu degetele 
sale agile. Apoi eliberă arma astfel încât aceasta să se rotească prin aer, o prinse în 
cealaltă mână şi o învârti într-o serie de lovituri incredibil de rapide. Ultima lovitură 
aduse vârful energizat al armei la un milimetru de punte înainte să se oprească 
brusc. 

Droidul îşi înclină capul într-o parte. 

— Pot să lupt, spuse el. Pot să spionez. 

— Cu siguranță nu mai este Teejay, spuse Gunn. 

— Atunci are nevoie de un nume nou! spuse Knuckles. După felul în care 
mânuieşte arma, ce zici de Cleaver*? 

— Mie îmi sună bine, spuse Breaker. 

— Vouă, băieți, chiar vă plac poreclele, nu-i aşa? spuse Gunn. 

— În regulă, atunci, spuse Nuru. El este Cleaver. Cu faţa spre droid, continuă: 
Cleaver, numele meu este Nuru. Sunt un Jedi. Nuru le făcu semn celor trei soldați să 
stea unul lângă altul. Aceşti soldați sunt Knuckles, Chatterbox şi Breaker. Te vei 
supune comenzilor noastre. 

— Da, Comandante Nuru, spuse droidul cu o plecăciune politicoasă în timp ce 
ținea bastonul de şoc deoparte. Mă voi supune. 

Bane îi dădu lui Gunn datapadul care conţinea schemele închisorii. Grupul, 
inclusiv droidul nou-numit, revăzu schemele pe trei monitoare mici de pe consola de 
navigație a transportului. Schemele arătau locaţia exactă a nivelului fabricii care 
fusese transformat în bloc de celule pentru prizonieri. Bane propuse un plan pe cât 
de îndrăzneț, pe atât de viclean. 

Când Bane termină de vorbit, Nuru spuse: 

— Nu crezi că vom reuşi să dezactivăm şi bruiajul de frecvență? 

Bane clătină din cap. 

— Nu avem timp. Obiectivul nostru este să eliberăm prizonierii pe care îi 
căutăm şi să plecăm cu nava mea. 

— Nu mă încântă ideea de a-mi lăsa nava în urmă, spuse Gunn. 

— Nu cunosc nicio alternativă, spuse Bane. Codurile de acces sunt bune doar 
pentru ca nava mea să treacă prin blocadă. 

Cei trei soldaţi se priviră unul pe celălalt. 

— Ce părere ai despre acest plan, Breaker? spuse Knuckles. 

— Va fi ca o plimbare prin parc. 

Chatterbox dădu din cap în semn de acord. 

— Am o întrebare, spuse Cleaver, determinându-i pe toti să se uite la el. Eu voi 
rămâne în închisoare după ce plecați? 

— Aşa este, spuse Bane. Avem nevoie ca tu să rămâi acolo pentru a reactiva 
scutul energetic după ce plecăm, pentru a împiedica alți droizi să ne urmărească. 

— Înţeleg, spuse Cleaver. Se auzi un clic în ceafă, apoi spuse: Cât timp sunt în 

camera de control, ce ar trebui să fac dacă sunt descoperit? 

— Încuie uşa, spuse Gunn. 

— Şi să sperăm că nu au blastere, adăugă Bane. 

Capul droidului pocni din nou, apoi se uită la Nuru şi spuse: 

— Înţeleg. 

Nuru îşi băgă sabia în mânecă. Breaker îşi trase pe el roba cu glugă, în timp ce 
Knuckles şi Chatterbox si le ajustară pe ale lor pentru a-şi ascunde pustile blaster, 
precum şi căştile. Cad Bane îşi trase un palton care îi ascundea pistoalele. Lalo 
Gunn îşi ascunse un pistol blaster compact în cizma dreaptă. În timp ce grupul se 
pregătea să părăsească nava lui Gunn, gâtul droidului scoase un alt clic puternic. 

— Doar o clipă, spuse Breaker. Ar fi bine să ung gâtul lui Cleaver şi să mă 
asigur că este bine aliniat. Dati-mi două minute. Ne întâlnim afară. 

După mai puţin de două minute, gâtul lui Cleaver nu mai pocnea. Breaker luă 
o unealtă multifuncţională din trusa lui Gunn, o fixă la centură, apoi îşi trase gluga 
peste cască şi conduse droidul afară din transportor pentru a-i întâlni pe ceilalți. 

Nuru, Gunn şi Bane habar n-aveau că Breaker, în timp ce unsese gâtul 
droidului cu ulei, îi şi dezvăluise lui Cleaver un secret. 


Cu excepția santinelelor droizi de luptă care stationau afară, complexul 
KynachTech de la marginea sudică a portului spațial încă semăna mai degrabă cu o 
fabrică mare decât cu o închisoare. Foi largi de metal erau stivuite ordonat într-o 
curte de lângă clădirea care avea ferestre înalte şi coşuri de ventilație industriale, iar 
complexul era mărginit de depozite. Cea mai înaltă structură era turnul de bruiaj al 
frecvențelor, care ieşea în sus din partea laterală a fabricii şi ale cărui antene 
semănau cu o pereche de ace imense şi strălucitoare. 

Nuru, Lalo Gunn şi Cad Bane îi conduseră pe cei trei soldați deghizați pe lângă 
depozitele din apropierea intrării de livrare a fabricii. Cu toţii aveau mâinile ridicate. 
Cleaver mergea în spatele grupului, ținând o puşcă blaster într-o mână si un baston 
de şoc în cealaltă. Droidul recondiționat avea puşca blaster îndreptată spre spatele 
soldaților. Pe măsură ce grupul se apropia de fabrică, unul dintre cei trei soldați le 
făcu un semn discret cu mâna celorlalți doi, apoi se îndepărtă în linişte şi se ascunse 
pe o alee dintre două depozite. Plecarea soldatului trecu neobservată de Nuru, Gunn 
şi Cad Bane, dar nu şi de Cleaver, care ştia ce puneau la cale soldaţii. Cleaver şi cei 
doi soldați rămaşi îşi tinura privirile în față şi nu-şi întrerupseră pasul. 

Patru santinele droizi de luptă se aflau în fața intrării de livrare, o uşă larg 
deschisă care era apărată de un scut energetic invizibil. Nuru văzu două rezervoare 
mari, cilindrice, care erau montate pe peretele exterior al clădirii, în dreapta uşii. 

Pe măsură ce grupul său se apropia de intrare, Nuru privi prin uşă şi văzu o 
cameră mare care conţinea o grămadă de containere de depozitare şi o scară care 
urca, alături de o platformă de încărcare ridicată. 

Încă patru droizi de luptă erau stationati pe platformă, iar în partea de sus a 
scării erau vizibile două uşi. Amintindu-şi schemele vânătorului de recompense, 
Nuru înțelese că uşa din stânga era camera de control. 

Văzând toti droizii, Nuru începu să se răzgândească asupra planului 
vânătorului de recompense. Îşi imagină brusc un număr mare de moduri în care 


planul ar fi putut merge prost, dar ştia că era prea târziu pentru a mai da înapoi. Se 
forță să-şi păstreze calmul în timp ce se oprea în fața celor patru droizi de la intrarea 
ecranată. 

— Îi escortez pe aceşti prizonieri la procesare, spuse Cleaver. 

— Dar prizonierii trebuie escortati prin intrarea principală, spuse droidul de 
luptă aflat la comandă. 

— Aceşti prizonieri sunt de nivel scăzut de securitate, spuse Cleaver. Ordinele 
mele au fost să îi aduc aici din cauza unei defecţiuni de comunicare la intrarea 
principală. 

— Nu ne-a spus nimeni despre o defectiune de comunicare, spuse droidul 
Comandant. 

— Defectiunea i-a împiedicat să vă spună, spuse Cleaver. 

— Asta are sens, spuse droidul. Se întoarse cu fața la droizii de pe platforma de 
încărcare şi spuse: Coborati scutul! 

Se auzi un bâzâit în timp ce scutul energetic se dezactiva. 

— Mergeţi, spuse Cleaver. 

Nuru conduse procesiunea prin uşă şi intrară în încăpere. Cleaver urmă 
grupul peste pragul uşii, lăsând cele patru santinele droizi de luptă afară. Urmă un 
alt bâzâit în timp ce scutul energetic se reactiva. 

În timp ce grupul se deplasa prin cameră, auziră un zgomot puternic de pe 
platforma de încărcare. Nuru, Gunn, Bane şi cei doi soldați îşi ridicară privirea şi 
văzură alți doisprezece droizi de luptă apărând pe platformă. Mana lui Nuru sări 
după sabia sa, dar se opri înainte să o apuce când o auzi pe Gunn oftand, în timp ce 
uşile din vârful scării se deschideau pentru a vărsa afară mai multi droizi. Toţi droizii 
îşi îndreptară blasterele spre noii sosiți. 

— Se pare că ne-au prins tinichelele, spuse un soldat clonă. Nu mai are rost să 
ne deghizăm acum. 

Ambii soldați îşi înclinară uşor capul pe spate, lăsându-şi glugile să cadă 
pentru a dezvălui căştile albe de plastoid. 

Pe platformă, droizii de luptă se deplasară şi se dădură la o parte, permițând 
unei siluete extraterestre să iasă şi să-i privească pe cei de jos. Extraterestrul era un 
Skakoan înalt şi purta ochelari de protecţie cu rame metalice şi o mască respiratorie 
care îi ascundea fața. Cu excepţia părții superioare a capului cu pielea verde, 
întregul său corp era învelit într-un costum de presiune cu armură metalică. 

— Salutări, câini Republicani, spuse Skakoanul prin sintetizatorul de voce al 
măştii sale. Eu sunt Supraveghetorul Umbrag al Uniunii Tehnologice. Vă aşteptam. 

Ne aşteptai? Nuru îşi dădu seama că cineva din grupul său ar putea fi un 
trădător. Se uită la Gunn, care părea la fel de surprinsă ca şi el. Apoi se uită la 
vânătorul de recompense Duros, a cărui expresie rămăsese la fel de impasibilă ca 
întotdeauna. Abia când aruncă o privire în spatele lui, îşi dădu seama că unul dintre 
cei trei soldaţi lipsea. Înainte ca Nuru să poată măcar să îndrăznească să ghicească 
care soldat reuşise să evite capturarea, Supraveghetorul Umbrag spuse: 

— Luati-le armele. 

Nuru îşi îndoi genunchii şi sări în aer, atât de repede încât droizii nici nu îşi 
dădură seama că sărise până când nu executase deja o întoarcere, chiar sub tavan. 
Încă se rostogolea când îşi scoase sabia de la centură. Coatele droizilor de luptă 
pocniră în timp ce îşi ridicau rapid pustile, dar nu la timp pentru a trage asupra 


băiatului, al cărui salt incredibil îl purtă peste ei şi in spatele Supraveghetorului 
Umbrag. În momentul în care picioarele lui Nuru întâlniră platforma, îşi aprinse 
sabia, astfel încât lama sa letală să ardă la un fir de păr de gâtul blindat al lui 
Umbrag. 

— Fă o singură mişcare greşită, spuse Nuru din spatele lui Umbrag, şi nu vei 
mai avea nevoie de costumul presurizat. 


Capitolul 11 


Umbrag auzi bâzâitul energizat al sabiei şi îi văzu lama cu colțul unui ochi cu 
ochelari de protecţie. În spatele ochelarilor, ambii ochi îi deveniseră mari de surpriză. 

Droizii de luptă care se aflau cel mai aproape de Umbrag şi Nuru pe platforma 
de încărcare ridicată se îndepărtară de stăpânul lor pentru a-şi redirectiona armele 
spre băiatul cu pielea albastră. Nuru se uită la ceafă lui Umbrag şi îşi tinu sabia fixă 
în timp ce spunea: 

— Spune-le droizilor să nu tragă. 

— Aşteptaţi! gâfâi Umbrag. Nu trageţi! 

— Ne aşteptai? spuse Nuru. Cine ţi-a spus că venim? 

Înainte ca Umbrag să poată răspunde, o explozie masivă răsună din afara 
clădirii. În acelaşi timp, întregul perete care înconjura uşa energizată a intrării de 
livrare se îndoi şi se crăpă, împrăştiind praf prin toată camera. Cele patru santinele 
droide care rămăseseră postate la intrare fură vaporizate. Puterea exploziei îi 
zdruncină pe toti cei din încăpere, inclusiv pe Umbrag, a cărui mişcare bruscă făcu 
partea laterală a măştii sale de metal să intre in contact cu sabia lui Nuru 

Umbrag tresări şi ţipă când auzi şuieratul metalului care se topea. Mâinile sale 
înmănuşate se ridicară din reflex, iar una dintre ele lovi ţeava puştii unui droid de 
luptă. Droidul surprins trase cu arma în tavan. Vânătorul de recompense răspunse 
la sunetul focurilor de blaster scoțând rapid ambele pistoale şi trăgând în capetele 
metalice ale celor mai apropiaţi droizi de luptă. 

— Nu! strigă Nuru. 

Dar era prea târziu. Se porniră focurile de armă, iar Nuru auzi întreaga cameră 
izbucnind în haos. Aruncă o privire dincolo de silueta blindată a lui Umbrag pentru 
a-i vedea pe cei care stăteau pe podea sub platforma de încărcare. 

Cleaver îşi folosea braţul cu care mânuia puşca pentru a secera un trio de 
droizi de luptă care se pregăteau să tragă cu propriile puşti în spatele celor doi 
soldați, în timp ce, cu cealaltă mână, îşi învârtea bastonul de şoc pentru a lovi 
capetele altor trei adversari. Cei doi soldaţi clone se poziționaseră de o parte şi de 
alta a lui Gunn, protejând-o în timp ce se deplasau şi trăgeau asupra droizilor de 
luptă din jur. Gunn îşi scosese propriul blaster şi trăgea şi ea. 

O altă explozie se auzi din afara clădirii. Gândurile lui Nuru se îndreptară 
instantaneu spre cele două rezervoare cilindrice de gaz pe care le observase când 
grupul său se apropiase de intrare. Îşi dădu seama că cineva - probabil soldatul 
clonă absent — aruncase în aer ambele tancuri. Urmă o străfulgerare puternică în 
timp ce scutul energetic de la intrare trosnea şi se dezactiva, făcându-l pe Nuru să 
clipească din ochii săi roşii. Încă era poziționat în spatele lui Umbrag pe platforma de 
încărcare când îşi ajustă vederea pentru a privi din nou la etajul de dedesubt. 

Cleaver îşi merita numele, sfâşiind droizii de luptă unul după altul. Soldaţii şi 
Gunn se protejau în spatele stivei de containere de depozitare, unde Gunn luase 
puşca blaster a unui droid căzut şi o folosea, laolaltă cu propriul pistol, pentru a 
riposta la foc. 

Unde este vânătorul de recompense? Nuru nu-l putea vedea pe Duros nicăieri. 


Dar apoi zari trei droizi de lupta care se indreptau spre marginea platformei, de unde 
ar fi avut toate şansele să tragă în aliaţii săi de jos. 

Nuru trecu de Umbrag şi sări spre cei trei droizi. Sabia sa trecu prin doi în 
timp ce încă era în aer, tăindu-le capetele înainte să aterizeze şi să-şi înfigă sabia 
direct în trunchiul celui de-al treilea droid. Apoi auzi un zgomot de zornăit din spate 
şi văzu că droizii care rămăseseră pe platformă îşi pregăteau blasterele în timp ce se 
repozitionau în jurul lui Umbrag. Droizii deschiseră focul asupra lui Nuru. Lama 
tânărului Jedi deveni o ceață rapidă în timp ce lovea fulgerele şi le trimitea înapoi 
spre atacatori. Doi droizi căzură, iar apoi Nuru trimise cu îndemânare două proiectile 
direct de o parte şi de alta legăturilor armurii blindate care înfăşura gâtul lui 
Umbrag, făcându-l pe Skakoan să strige panicat: 

— Incetati focul! Incetati focul! 

Dar droizii nu auziră comanda. Încă mai trăgeau în băiat în timp ce acesta îi 
ataca, ferindu-se de proiectilele de energie în timp ce îşi trecea sabia prin doi droizi, 
apoi prin alți doi. Umbrag începu să se retragă din luptă, îndreptându-se spre o uşă 
din spatele platformei. Nuru văzu mişcarea lui Umbrag, dar încă era angajat cu 
droizii şi nu putea să-l oprească. Pâna când dobori şi ultimul droid de pe platformă, 
Umbrag dispăruse. 

La fel de brusc cum începuse lupta, se auzi o pocnitură puternică şi energizată 
de pe podeaua de sub platformă, iar apoi întreaga cameră amuti. Nuru alergă spre 
marginea platformei, se uită în jos şi îl văzu pe Cleaver conducându-i pe Gunn şi pe 
cei doi soldați pe lângă un morman de droizi de luptă spulberati. 

Unul dintre soldaţi se uită la Nuru şi spuse: 

— Ne-am făcut griji, Comandante Nuru. 

— Voi v-aţi făcut griji? spuse Nuru în timp ce îşi dezactiva sabia. Imagineaza-ti 
surpriza mea când mi-am dat seama că am pierdut un soldat înainte să ajungem 
aici! 

Gunn se uită în jur şi spuse: 

— Da, unde este numărul trei? Dacă Chatterbox a plecat de lângă mine, eu... 

— Chatterbox nu a plecat niciodată de lângă tine, spuse soldatul în timp ce 
făcea un gest către cel de lângă Gunn. 

Gunn se întoarse cu fața spre casca cu vizieră T a lui Chatterbox şi spuse: 

— Nu m-ai părăsit niciodată, nu-i aşa? Ştiam eu că mă placi. 

— Breaker a ieşit la plimbare, spuse Knuckles. 

— Aruncă lucruri în aer, spuse Cleaver. Mi-a spus că o va face. 

Ignorându-l pe droid, Nuru spuse: 

— Knuckles, ce se întâmplă? Şi unde a plecat vânătorul de recompense? 

— Putem vorbi despre asta mai târziu, spuse Knuckles. Probabil că mai multi 
droizi sunt deja pe drum. Dacă vrem să ne găsim aliații şi să-i scoatem de aici, 
trebuie să ne mişcăm acum. 

— Ai dreptate, spuse Nuru. Să sperăm doar că schemele vânătorului de 
recompense pentru acest loc au fost corecte, altfel s-ar putea să nu găsim niciodată 
nivelul blocului de celule. Haide, Cleaver! 

Se întoarse şi o luă la fugă pe scările care duceau în afara camerei. Ceilalți îl 
urmară. Încă alergau pe scări când auziră o altă explozie de undeva de afară. 

Ce face Breaker?! gândi Nuru. 


Breaker se ascunsese în spatele unei stive înalte de tablă, in timp ce o echipă 
de droizi de luptă trecea în fugă pe lângă el, îndreptându-se spre o clădire exterioară 
din care ieşea fum pe ferestrele superioare. După ce-şi folosise prima grenadă 
explozivă pentru a arunca în aer rezervoarele de gaz din fața intrării de livrare a 
fabricii, alergase repede pentru a-şi planta a doua grenadă pe partea laterală a 
coşului de ventilație al clădirii. Nu ştia câți droizi păzeau complexul, dar, din câte 
putea vedea, le distrăsese atenția de la ceva anume. 

Turnul de bruiaj al frecvenţelor. 

Breaker văzu o dronă sanie antigrav — un transportor automat de marfă cu 
platformă plată, care plutea pe o pernă de aer - transportând blocuri de plastoid alb 
pe o platformă de aterizare. Sania se îndrepta chiar spre turnul care era destinația 
lui. Tinandu-si jos capul acoperit de cască şi cu ochii deschişi după droizi, Breaker 
îşi scoase rapid roba şi o lăsă jos. Apoi sări din ascunzătoarea sa şi ateriză pe partea 
laterală a saniei. Greutatea lui o făcu să se clatine uşor, dar se redresă rapid şi 
continuă să călătorească înainte. Dar o clipă mai târziu, sania încetini şi se opri 
pentru a permite trecerea a încă cinci droizi de luptă. Auzind droizii care se apropiau, 
Breaker îşi tinu respirația şi rămase perfect nemiscat. 

În timp ce droizii treceau pe lângă sanie, unul dintre ei spuse: 

— Exploziile acelea au fost puternice, nu-i aşa? 

— Am auzit că au provocat o defectiune de comunicare, zise un al doilea droid. 

— Eu am auzit că defectiunile au fost un zvon lansat de santinelele de la 
intrarea de livrare, spuse al treilea droid. 

— Dacă am fi avut o defectiune a comunicațiilor, am fi auzit despre asta, spuse 
al patrulea droid. 

— Dacă nu cumva o defectiune a comunicaţiilor ne-a împiedicat să auzim 
despre asta, spuse al cincilea droid. 

— Am auzit foarte bine exploziile, spuse primul droid. 

— Cine te-a întrebat?! spuseră la unison ceilalți patru droizi. 

Niciunul dintre droizi nu observă silueta albă blindată care se confunda perfect 
cu încărcătura de blocuri de plastoid. După ce droizii plecară, sania porni din nou. 
Când îl duse pe Breaker la doi metri de turnul de bruiaj al frecvențelor, acesta cobori 
de pe sanie şi alergă ghemuit spre baza turnului. Era o gură de aerisire acolo. 

Breaker se aplecă şi se strecură prin gura de aerisire. Nu îi luă mult timp să 
găsească o cutie de control. Întinse mâna după unealta multifuncţională pe care o 
luase din transportorul lui Gunn, îşi scoase comunicatorul portabil şi se apucă de 
treabă cât de repede putu. Folosind unealta, reuşi cu uşurinţă să dezactiveze 
bruiajul de frecvenţă şi să-şi folosească propriul comunicator pentru a accesa 
HoloNetul şi a transmite un semnal codificat direct la Templul Jedi de pe Coruscant. 


La câteva minute după ce fugise din lupta dezastruoasă de la camera de livrare 
a KynachTech Industries, Supraveghetorul Umbrag era fără suflare când ajunse în 
birourile care dădeau spre platforma de aterizare, pe care se odihnea nava sa privată, 
un iaht Metalorn voluminos. 


Dacă s-ar fi oprit să se uite pe fereastra biroului său, ar fi văzut fumul 
întunecat care se ridica dintr-una dintre clădirile exterioare ale complexului. 

Biroul lui Umbrag conţinea o consolă de calculator care era conectată direct la 
turnul de bruiaj al frecvenţelor. Degetele sale cu mănuşi groase tremurară în timp ce 
se ducea la consolă pentru a regla comenzile care ar fi permis o transmisie sigură 
prin HoloNet. Consultă un mic monitor de pe consolă şi fu surprins să vadă că 
monitorul indica faptul că frecvența HoloNet era deja deschisă. 

Umbrag se întoarse pentru a activa holocomanda de pe biroul său. O lumină 
albastră pâlpâi în aer deasupra proiectorului, apoi se formă imaginea tridimensională 
a unui bărbat zvelt, cu aspect demn, cu o barbă albă bine îngrijită şi cu privire 
intensă. 

— Da? întrebă holograma. 

— Conte Dooku! icni Umbrag. Jediul... care a venit la Kynachi... 

— Da, ce-i cu el? Nu l-ai lăsat să scape, nu? 

— Nu! spuse Umbrag. Ai spus că va fi singurul. Mai este unul aici! 

Departe în spaţiu, fruntea lui Dooku se încruntă, iar holograma lui din biroul 
lui Umbrag făcu acelaşi lucru. 

— Informatorii mei mi-au spus că doar un singur Jedi va călători la Kynachi. 
spuse Dooku. 

— Mă aşteptam la câteva clone în plus, spuse Umbrag. Dar nu un alt Jedi! 
Este în fabrica mea chiar acum! 

Capul lui Dooku se întoarse spre dreapta, ca şi cum s-ar fi uitat la cineva sau 
la altceva, şi dădu din cap o dată înainte să-şi întoarcă privirea spre Umbrag, 

— Ştii că o altă transmisie a părăsit Kynachi? spuse Dooku. 

— Ce? Este imposibil! 

Dooku se încruntă. 

— Ştiu din surse foarte bune că un semnal codificat tocmai a chemat imediat 
forțele Republicii la Kynachi. Evident, bruiajul vostru de frecvență nu mai este 
eficient. Regret că navele lor de asalt vor sosi înainte ca eu să pot trimite întăriri. 

Umbrag rămase cu gura căscată în spatele mastii de metal, apoi baigui: 

— Ce... Ce să facem? 

— Jediul capturat este încă în viaţă? 

— Da. Este inconştient. 

— Atunci lasă-l, spuse Dooku. Distrugeti fabrica si retrageti întreaga flotă de la 
Kynachi. 

— Să distrugem? Sa mă retrag? Umbrag scuipă cuvintele in spatele mastii sale 
de metal. Am investit zece ani în această fabrică! 

— Fabrica este de prisos, spuse Dooku, dar nu ne putem permite să pierdem 
flota. 

— De ce să nu-l iau pe Jedi ca ostatic? 

— Pentru că ceilalți Jedi te vor urmări. 

— Dar... zece ani! 

— Supraveghetor Umbrag, dacă vrei să mai rămâi în viață încă zece minute, te 
sfătuiesc să urmezi ordinul meu. Pleacă. Acum. 

Dooku întrerupse conexiunea, iar holograma sa dispăru. 

Umbrag se repezi la iahtul său Metalorn. Deşi îl durea ideea de a arunca în aer 
fabrica KynachTech, ştia bine că trebuia să-l asculte pe Contele Dooku şi avea 


intenţia de a declanşa sistemul de autodistrugere imediat ce se afla in aer. 


Dooku se afla în bârlogul său secret dintr-un sector industrial de pe 
Coruscant. Întorcându-şi privirea de la holoproiectorul de pe masa triunghiulară din 
fața lui, se uită la forma cocoşată şi cu glugă a Maestrului său, Lordul Sith Darth 
Sidious. 

— Ucenicul lui Ring-Sol Ambase pare să se ridice la înălțimea aşteptărilor 
noastre, spuse Dooku. 

— Da, şuieră Darth Sidious. Totul decurge aşa cum am prevăzut. 

— Care soldat a transmis semnalul de pe Kynachi? 

— CT-8863. Echipa sa îi spune Breaker, adăugă Darth Sidious hârâit. Sunt 
foarte descurcareti. 


Capitolul 12 


Cei sase droizi de lupta care se aflau in anticamera din afara tubului liftului de 
la nivelul blocului de celule al fabricii nu se aşteptau ca un droid să iasă din lift. Iar 
pentru că droidul părea a fi un model standard al Federaţiei, droizii de luptă nu îl 
considerară pe el, sau armele pe care le purta, ca fiind o amenințare. 

Unul dintre droizii de luptă observă urmele de arsură de pe braţele şi trunchiul 
droidului şi spuse: 

— Se pare că ai văzut ceva acţiune. 

— Nu suficient, spuse Cleaver. 

Îşi înfipse bastonul de şoc în primul droid în timp ce îşi ridica braţul cu 
blasterul şi trăgea cinci rafale asupra celorlalți cu o precizie extremă, zburându-le 
capetele. Droizii de luptă se prăbuşiră pe podea. Cleaver se întoarse cu fața la uşa 
deschisă a liftului şi spuse: 

— Totul e liber. 

Nuru, Gunn, Knuckles şi Chatterbox îşi lipiseră corpurile de pereții interiori ai 
liftului pentru a se ascunde de droizii de luptă, iar acum se strecurară cu toţii pe uşă 
pentru a i se alătura lui Cleaver în anticameră. Droizii căzuţi zăceau pe podea lângă 
o consolă de calculator montată pe perete. Dincolo de anticameră se întindeau două 
coridoare lungi cu uşi metalice închise. 

Nuru se uită la consola computerului şi spuse: 

— Asta controlează probabil încuietorile uşilor celulelor. 

— Pun pariu că Breaker ar putea probabil să o conecteze la curentul electric, 
spuse Knuckles. 

— Dar el nu este aici! 

Gunn strâmbă din nas. 

— Aş paria că Breaker nu este singurul îndemânatic cu tehnologia, spuse ea în 
timp ce păşea peste un droid sfărâmat pentru a examina consola. 

O clipă mai târziu, apăsa butoanele în timp ce privea numere care clipeau pe 
un monitor octogonal. Chiar atunci, Knuckles şi Chatterbox auziră o voce prin 
intermediul unităţilor de comunicare încorporate în căştile lor. 

— Breaker către Knuckles şi Chatterbox. Mă receptionati? 

Knuckles ridică o mână în dreptul castii şi spuse: 

— Recepţionăm. Se întoarse cu fața la Nuru şi spuse: Este Breaker. 

— Credeam că comunicațiile sunt bruiate, spuse Nuru, surprins. 

— Breaker a dezactivat bruiajul de frecvențe, spuse Knuckles în timp ce îşi 
scotea unitatea de comunicare portabilă din centura utilitară şi i-o dădea lui Nuru. 

— Breaker? spuse Nuru în unitatea de comunicație. Poţi să trimiti un semnal 
către Coruscant? 

— Deja am făcut-o, Comandante, răspunse Breaker. Vânătorul de recompense 
încă este cu tine? 

— Nu. A făcut un act de dispariție, dar schemele sale ne-au condus la blocul 
de celule. Încercăm să-l eliberăm pe Maestrul Ambase şi pe ceilal... 

— Domnule! îl întrerupse Breaker. Pot să văd o platformă de aterizare în afara 


fabricii. O nava mare tocmai decolează. 

— Ce navă? 

— Un iaht Metalorn. 

Înainte ca Nuru să poată comenta, o lumină galbenă clipi pe consola 
computerului din fața lui Gunn. 

— A fost uşor, spuse ea. Cincizeci de celule, toate ocupate. 

— Deschide-le pe toate, spuse Nuru. 

Gunn apăsă un buton şi un şuierat pneumatic puternic răsună pe ambele 
coridoare în timp ce uşile se deschideau. O clipă mai târziu, mai multi prizonieri cu 
părul auriu priviră cu prudență din celulele lor. Nuru era pe punctul de a striga 
numele Maestrului său când o explozie violentă zgudui întregul bloc de celule. 


Deflagratia enormă răvăşi nivelurile superioare ale fabricii KynachTech şi, o 
clipă mai târziu, unda de şoc a exploziei îl lovi pe Breaker. Părăsise turnul dezafectat 
şi se deplasase pe furiş de-a lungul unei rampe de acces din apropierea platformei de 
aterizare, urmărind iahtul Metalorn care se înălța rapid spre cer, când unda de şoc îl 
zbură de pe picioare. Partea inferioară a corpului lui Breaker se izbi de o balustradă 
metalică de la marginea rampei. Auzi o pocnitură urâtă şi simți o durere bruscă şi 
teribilă care îi străbătu piciorul stâng, în timp ce greutatea sa îl purtă peste 
balustrada de protecţie şi căzu solul de dedesubt. Ateriză greu, armura muşcând din 
el când lovi pământul şi se opri la baza unui zid de ferrocretă. 

Totul îl durea. Breaker îşi mişcă gâtul ca să privească în sus şi văzu flăcări de 
un galben strălucitor şi fum gri închis ridicându-se din fabrică. Încercă să se împingă 
în sus şi îşi dori imediat să nu o fi făcut. 

— Breaker! strigă vocea lui Knuckle prin comunicatorul din casca lui. Ce s-a 
întâmplat? 

— O explozie mare, spuse Breaker printre dinţii inclestati. Nu ştiu... ce a 
provocat-o. Fabrica a luat foc. Bleaker se concentră, împingându-şi durerea din 
minte pentru a se putea concentra asupra schemei vânătorului de recompense pe 
care o memorase. Arată rău de aici. Nu ieşiţi prin lift. Luati-o pe ieşirea de urgenţă. 

— Ne întâlnim afară. 

Înainte ca Breaker să poată răspunde, avu loc o altă explozie chiar deasupra 
capului său. Ochii lui Breaker erau încă deschişi când zidul de ferrocretă se prăbuşi 
peste el. 


Praful şi mici bucăţi de mortar căzură din tavanul blocului de celule când 
următoarea explozie zgudui clădirea. Unii dintre prizonieri se adăpostiră înapoi în 
celulele lor, în timp ce alţii săriră pe coridoare. Nuru sperase să-l vadă pe Maestrul 
său cu părul argintiu, dar nu era niciun semn de la Ring-Sol Ambase. 

Knuckles se pozitiona astfel încât să poată vedea ambele coridoare, apoi spuse: 

— Suntem soldați ai Armatei Republicii. Dacă sunteți împotriva Federaţiei, 
atunci sunteţi cu noi! 

— Armata Republicii? întrebă unul dintre prizonieri. 


— Aşa este, spuse Knuckles. Spuneti-ne Echipa de Evadare. 

Un bărbat mulatru ieşi din una dintre celule. Deşi era îmbrăcat într-o tunică 
simplă, gri, şi cu pataloni, trăsăturile sale întunecate îi trădau identitatea de soldat 
clonă. 

— Knuckles? strigă clona. 

— Trueblood! spuse Knuckles. 

Ultima dată când îl văzuse pe Trueblood fusese când il zărise în interiorul 
capsulei de salvare împreună cu alte patru clone şi cu Generalul Ambase. 

— Aş recunoaşte fața asta oriunde! strigă Trueblood. Haideţi, oameni buni. Nu 
este o capcană. E Knuckles! 

Încă trei clone îmbrăcate în gri îşi scoaseră capetele din alte celule. Knuckles îi 
recunoscu ca fiind Close-Shave, No-Nines şi Sharp, care fuseseră în aceeaşi capsulă 
de salvare cu Trueblood. În acelaşi timp, mai multi prizonieri cu părul auriu, toti 
nativi de pe Kynachi, ieşiră din celelalte celule şi trecură pe lângă clone, 
îndreptându-se spre anticameră. 

Knuckles se uită la Trueblood şi spuse: 

— Dyre nu a reuşit? 

— Ucis de droizi după ce s-a prăbuşit capsula noastră de salvare şi... Atenţie! 

Knuckles se întoarse repede, îl văzu pe Cleaver mişcându-se in antecameră, 
apoi se întoarse spre cele patru clone speriate şi spuse: 

— Linistiti-va, băieți. Acela este Cleaver. E de partea noastră. 

— Un droid prieten? spuse Sharp. Asta e ceva nou pentru noi! 

Nuru îşi croi drum printre băştinaşii Kynachi până când ajunse lângă 
Knuckles. Se uită la Trueblood şi la celelalte clone îmbrăcate în gri şi spuse: 

— Sunt Nuru Kungurama, ucenicul Maestrului Ambase. Este cu voi? 

Trueblood clătină din cap. 

— Ne pare rău, dar nu ştim unde este Generalul Ambase. A fost o scurgere de 
gaz în capsula noastră de salvare. Ne-a doborât pe toti înainte să aterizăm. Generalul 
încă era inconştient când ne-au copleşit droizii şi l-au ucis pe Dyre. L-au luat pe 
Maestrul tău împreună cu armurile noastră după ce ne-au adus aici. 

Nuru făcu o grimasă, apoi fugi departe de clone. 

— Maestre Ambase! Maestre Ambase! 

Sări într-o celulă goală, apoi în următoarea, căutând orice urmă a Jediului 
dispărut. 

O altă explozie răsună deasupra lor, făcând să cadă mai mult praf şi bucăţi 
mai mari de mortar din tavan, şi determinând mai multi prizonieri să strige alarmati. 
Disperat să-şi găsească Maestrul, Nuru fugi înapoi pe coridor şi era pe punctul să 
intre în următoarea celulă goală, când Knuckles îl apucă de braţ. 

— Comandante Nuru, spuse Knuckles, în timp ce îi ploua praf pe cască. Nu 
putem rămâne aici. Tavanul începe să se îndoaie. 

În ciuda prăbuşirii iminente a tavanului, Nuru se linişti şi se întinse cu Forţa, 
sperând să-l simtă pe Maestrul său. Abia atunci ştiu cu certitudine adevărul. Ring- 
Sol Ambase dispăruse. Se desprinse de Knuckles şi amândoi urmară rapid clonele 
salvate până in anticameră. Când ajunseră, cele patru clone eliberate luară pustile 
blaster de pe podea, de lângă droizii căzuți. 

— Mişcaţi-vă, toată lumea! strigă Gunn către prizonierii care fugeau. Nu vă 
faceți griji pentru droid, este cu noi! Miscati-va, miscati-va, miscati-va! 


În ciuda remarcii lui Gunn despre Cleaver, prizonierii priviră cu atenţie droidul 
recondiționat în timp ce treceau pe lângă el şi îl urmau pe Trueblood. Stând lângă 
droid, Chatterbox le făcu semn tuturor să se îndrepte spre ieşirea de urgenţă, o uşă 
care dădea spre un tronson de scări ce ducea către tunelul de evacuare. 

În timp ce Sharp îşi ridica arma nou achiziționată, îl văzu pe soldatul care îi 
îndruma pe evadați spre ieşire. 

— Chatterbox! 

— Bună, Sharp, spuse Chatterbox. 

Capul lui Gunn se întoarse când auzi pentru prima dată vocea lui Chatterbox 
şi spuse: 

— Linişte! În timp ce se îndrepta spre ieşire, văzu că Nuru şi Knuckles erau 
chiar în spatele ei şi spuse: Sunteţi ultimii. Haideţi, miscati-va! 

Nuru şi Knuckles fugiră spre ieşire. Knuckles îl văzu pe Cleaver şi spuse: 

— Nu sta acolo! Fugi! 

La o clipă după ce Cleaver îi urmă pe ceilalți, tavanul se prabusi în spatele lui. 
Praful explodă pe scări, iar Nuru se trezi din nou tinandu-si respirația cu Knuckles 
lângă el. Ajunseră în cele din urmă la tunelul de evacuare, unde aerul se limpezi şi 
Nuru putu să respire din nou. 

În timp ce înaintau prin tunel, Nuru spuse: 

— Knuckles, spune-mi ce s-a întâmplat cu vânătorul de recompense. 

— Nu sunt sigur, spuse Knuckles. Breaker, Chatterbox şi cu mine am fost de 
la început suspicioşi în privinţa lui. Dar când a spus că nu era timp să dezactiveze 
bruiajul de frecvenţă şi a mai susținut că toate codurile sale de acces erau bune doar 
pentru ca nava lui să treacă de blocadă, am fost siguri că pune ceva la cale. 
Dezactivarea bruiajului de frecvenţe era singura modalitate prin care puteam chema 
ajutoare. Şi, cu toate că în general este ilegal să transferi codurile de acces de pe 
transponderul unei nave pe altul, nu este imposibil. 

— Deci, când ai rezolvat asta cu ceilalți soldați? 

— Îţi amintesti ce a spus Breaker când l-am întrebat ce părere are despre 
planul vânătorului de recompense? 

Nuru se gândi la cele spuse. 

— Da. A spus că va fi o plimbare prin parc. Am crezut că asta însemna că el 
credea că planul va fi uşor de pus în aplicare. 

— Insemna că Breaker a văzut o oportunitate de a se desprinde de noi pentru a 
putea ataca bruiajul de frecvenţă. Şi asta a făcut. Nu puteam să-ți spunem fără să-l 
alertăm pe vânătorul de recompense. Nu ştiu unde s-a dus, dar un lucru e sigur. Nu 
a scos pe nimeni din închisoare. Noi am făcut asta. 

leşirea tunelului era o deschizătură în perete, lângă una dintre clădirile 
exterioare ale fabricii, nu departe de platforma de aterizare de pe care Umbrag fugise 
cu iahtul său Metalorn. Trueblood, Close-Shave şi No-Nines îi conduseră pe nativii 
cu părul auriu şi pe aliaţi afară din tunel. Deşi dependinta era la o distanţă bună de 
clădirea mai mare a fabricii, era un asemenea infern încât căldura era aproape 
insuportabilă. 

Nuru, Knuckles şi Cleaver păşiră afară. Se aşteptaseră să întâlnească mai 
multi droizi de luptă, dar singurii pe care îi văzură zăceau pe jos, complet dezactivati. 

— Ce s-a întâmplat cu droizii? spuse Nuru. 

— Breaker a spus că a văzut o navă care decola, spuse Knuckles. Bănuiesc că 


a dispărut întreaga blocadă a Federaţiei Comerțului, iar ei şi-au luat nava de control 
a droizilor. Fără nava de control, aceşti droizi sunt doar fier vechi. 

Nuru aruncă o privire la Cleaver şi spuse: 

— Atunci tu de ce mai functionezi? 

Cleaver arătă spre pieptul său metalic. 

— Breaker m-a făcut independent. 

Nuru se uită în jur. 

— Unde este Breaker? 

— Aşteaptă puţin. Vorbind în comunicatorul căştii sale, Knuckles spuse: 
Breaker? Breaker? Unde eşti? 

Urmă un moment de tăcere îngrozitoare, apoi Breaker răspunse: 

— Knuckles... sunt terminat. Plecati de aici. 

Knuckles se uită la Nuru şi spuse: 

— Breaker e doborât. 

— Ştii unde? 

Knuckles consultă un senzor din cască, apoi arăta spre o grămadă arzândă de 
moloz de ferrocretă de sub un zid din apropierea platformei de aterizare. 

— Acolo. 

Nuru se uită la Cleaver şi văzu că droidul urmărea privirea lui Knuckles. 

— Găseşte-l, spuse Nuru. 

Încă având bastonul său de şoc, Cleaver sprintă, alergând spre dărâmături. În 
ciuda antrenamentului lui Knuckles, acesta cedă unui instinct elementar şi o luă la 
fugă după droid. 

— Opreste-te, Knuckles! strigă Nuru în timp ce Gunn şi Chatterbox se mişcau 
lângă el. E prea cald! 

Knuckles continuă să alerge. Cleaver ajunse primul la fața locului, dar 
Knuckles fu cel care zări mâna lui Breaker ieşind de sub un bloc de ferrocretă. 

— Cleaver! spuse Knuckles, ignorând căldura incredibilă. Pe aici. 

Droidul îşi înfipse bastonul de şoc în ferrocreta şi blocul se sparse. Knuckles îşi 
scufundă mâinile în moloz şi începu să sape, aruncând într-o parte bucăţile de 
ferrocretă. Expuse rapid unul dintre braţele blindate ale lui Breaker. Cleaver lovi din 
nou ferrocreta, iar Knuckles continuă să sape. În mai puţin de un minut, îl scoaseră 
pe Breaker de sub dărâmături. Cu Knuckles chiar în spatele lui, Cleaver îl luă pe 
Breaker în braţele sale metalice şi fugi înapoi la ceilalți. Constatară că nativii 
Kynachi plecaseră deja, dar Nuru, Gunn, Chatterbox şi clonele în civil îi aşteptau. 

Cleaver îl aşeză cu grijă pe Breaker pe pământ. 

— Breaker! spuse Sharp. Nici eu nu mă aşteptam să te mai văd vreodată! 

În timp ce Nuru îngenunchea şi îi scotea casca lui Breaker, Knuckles văzu ceva 
mişcându-se la marginea vizorului propriei sale căşti. Îşi întoarse privirea de la 
aliatul său rănit şi spuse: 

— Ei bine, uite cine a decis să ni se alăture. 

Era vânătorul de recompense Duros. Se îndepărtase de una dintre structurile 
în flăcări, îndreptându-se direct spre Nuru şi ceilalți. Knuckles începu să-şi ridice 
puşca blaster spre silueta care se apropia, dar Nuru întinse mâna şi apucă țeava 
puştii, împingând-o la o parte. 

— Aşteaptă, spuse băiatul în timp ce se ridica şi se îndepărta de Breaker. 

— Vânătorul acela de recompense nu este de încredere, Comandante Nuru. 


— Vreau sa aud ce are de spus. 

Cad Bane se opri si spuse: 

— Îmi pare rău că am fugit de lângă voi, dar nu eram plătit să am de-a face cu 
atâția droizi. 

— Unde te-ai dus? spuse Nuru. Ştim că nu ai ajuns la blocul de celule. 

— Prizonierul pe care am fost angajat să-l găsesc nu a fost niciodată în blocul 
de celule, spuse Bane. Mă tem că a dispărut înainte să ajungă aici. 

— Deci, spuse Nuru, asta înseamnă că pleci cu mâna goală? 

— Aşa se pare. Bane îşi întoarse capul şi scuipă pe jos. Apoi se uită înapoi la 
Nuru şi spuse: Dar asta nu înseamnă că şi tu trebuie să pleci în acelaşi mod. 

Vânătorul de recompense îşi mută încet o mână spre spatele centurii. Soldaţii 
clone se pregătiră, gata să tragă în el dacă făcea o mişcare greşită. Dar când mâna 
Durosului ieşi de la spate, ţinea ceva foarte neaşteptat. Era o sabie de lumină. Bane 
nu activă arma, dar făcu un pas precaut mai aproape de Nuru şi i-o întinse. 

— Am găsit asta în timp ce îmi căutam propriul prizonier, spuse Bane. 
Bănuiesc că ar fi putut aparține Jediului pe care îl căutai. 

Nuru luă sabia. Era arma lui Ambase. 

— Nu a mai fost nicio altă urmă de el? întrebă băiatul. 

— Doar sabia, spuse Bane. Dar sper cu adevărat să-l găsiți. 

Nuru îşi plecă uşor capul şi spuse: 

— Mulţumesc. În timp ce vânătorul de recompense începea să se întoarcă şi să 
plece, Nuru continuă: Cum ai spus că te cheamă? 

— Nu am spus, zise Bane. 

Se îndepărtă, trecând pe lângă structurile în flăcări până când dispăru. 

Nuru fixă sabia Maestrului său lângă a lui la centură, apoi se aplecă din nou 
lângă Breaker. 

— Breaker? Eşti în regulă? 

— Piciorul e rupt, spuse Breaker. Trei coaste, de asemenea. În afară de asta, 
sunt gata să plec. 

— Să-l ducem înapoi la nava lui Gunn, spuse Knuckles. 


Cad Bane ghidă sania antigrav pe care o luase de la fabrică înapoi la nava sa, 
în docul 21. Pe sanie se odihnea o cutie din plastoid negru, lungă de doi metri, cu o 
serie de senzori pe o parte. Bane cobori rampa navei sale şi merse alături de sanie în 
timp ce o conducea în cabina principală. Ridică rampa, apoi merse în cabina de 
pilotaj a navei şi initie secvenţa de lansare. Câteva minute mai târziu, nava sa se 
înălța departe de portul spațial Kynachi. Când ajunse în spațiu, constată că blocada 
Federaţiei dispăruse. Trei Distrugătoare Stelare din clasa Venator ale Republicii ieşiră 
brusc din hiperspatiu pentru a ajunge pe orbita lui Kynachi. Codurile de acces ale lui 
Bane îi permiseră să evite distrugătoarele la fel de uşor cum ocolise mai devreme 
blocada Federaţiei. 

În timp ce nava se îndepărta cu viteză de Kynachi, Bane setă comenzile de zbor 
pe pilot automat şi se întoarse în cabina principală. Stând lângă o consolă din 
apropierea saniei şi cutiei din plastoid negru pe care o transporta, activă o unitate de 
holocomunicatii. O lumină albastră pâlpâi deasupra proiectorului şi se formă 


imaginea lui Darth Sidious, cu gluga. 

— Ai corpul? întrebă Darth Sidious: 

— Vezi cu ochii tăi, spuse Bane. 

Apăsă un comutator de pe partea laterală a cutiei, iar jumătatea superioară 
alunecă în tăcere pentru a dezvălui un sicriu din oţel transparent. În interior se afla 
trupul lui Ring-Sol Ambase. Avea ochii închişi şi nu se mişca. 

— Jediul este în viață? întrebă Darth Sidious. 

— Pentru asta m-ai plătit. Bane arătă spre un monitor al sistemului vital de pe 
marginea sicriului şi spuse: Poate că nu pare, dar toate semnele sale vitale sunt 
bune, chiar dacă nu generează suficientă energie pentru ca să-l detecteze un alt Jedi. 

— Înseamnă că Padawanul lui nu te suspectează de nimic? 

Bane zâmbi. 

— Când i-am dat sabia Maestrului său, mi-a mulțumit. 

— Excelent. 

— Unde vrei să fie livrat Jediul? 

— Pe cea de-a cincea lună din sistemul Bogden, zise Darth Sidious. Vei primi 
instrucțiuni suplimentare acolo. 

Lordul Sith întrerupse conexiunea, iar holograma sa se stinse. 


Capitolul 13 


— Dispariţia Maestrului Ring-Sol Ambase, foarte dureros acest lucru este, 
spuse micul Maestru Jedi cu urechi ascuţite, care apăruse ca holograma deasupra 
unei console din nava lui Lalo Gunn. La fel de tulburătoare, şi acțiunile tale sunt, 
tinere. 

Nuru stătea în fața consolei, cu fața la holograma Maestrului Yoda. 

În spatele lui Nuru, Breaker stătea pe marginea bancului de lucru retractabil al 
lui Gunn, cu bandă adezivă înfăşurată în jurul cutiei toracice şi cu un plasture 
medical plin cu bacta care îi acoperea coapsa stângă. Knuckles, Chatterbox, Gunn şi 
Cleaver se aflau şi ei în cabină, urmărind în tăcere comunicarea lui Nuru. Nava lui 
Gunn era încă pe Kynachi, dar acum erau două nave de luptă Republicane care se 
odihneau pe pământ lângă ea. 

— Îmi pare rău, Maestre Yoda, spuse Nuru. Ştiu că nu este o scuză, dar înainte 
ca Maestrul meu să părăsească Coruscantul, am simțit brusc că se afla într-un mare 
pericol. Cred că Forţa a fost cea care mi-a ghidat sentimentele. Am sperat doar că aş 
putea fi în stare să-l ajut. 

— Să informezi Consiliul Jedi, aşa ar fi trebuit să faci, zise Yoda. Nu să 
părăseşti Templul aşa cum tu ai făcut. Vreme de război, acum este. Neglijent ai fost. 

O a doua hologramă apăru lângă Yoda, iar Nuru fu surprins să vadă că era 
Cancelarul Suprem Palpatine. 

— Te rog să mă ierti că te întrerup, Maestre Yoda, spuse holograma lui 
Palpatine. Dar tocmai am primit un raport conform căruia forțele Separatiste au 
atacat nava lui Ring-Sol Ambase la Kynachi. 

Yoda aprobă din cap. 

— Tot dispărut, Maestrul Ambase este. 

— Îţi ofer toate resursele mele pentru a te ajuta să-l găseşti, spuse Palpatine. 
Am fost informat, de asemenea, că membrii unității lui Ambase, Echipa de Evadare, 
au eliberat Kynachi după o ocupaţie de zece ani a Federaţiei Comerţului. 

Yoda aprobă din nou din cap. 

— Acest lucru, Echipa de Evadare a realizat. 

— O întreagă planetă ținută captivă timp de un deceniu, spuse Palpatine cu un 
fior. Cine este ofițerul comandant al Echipei de Evadare? 

— Hmm, spuse Yoda. Îi aruncă o privire lui Palpatine, apoi făcu un gest către 
băiatul cu pielea albastră. Domnule Cancelar Palpatine... vi-l prezint pe ucenicul 
Maestrului Ambase, Nuru Kungurama. 

Nuru simţi că i se usucă gâtul. Nu era obişnuit cu emoția fricii, dar când 
holograma lui Palpatine se întoarse cu fața la el, se temu că timpul său în Ordinul 
Jedi era pe cale să se încheie. 

Sprâncenele lui Palpatine se ridicară. 

— Eşti un Chiss! 

Nuru fu luat prin surprindere, dar răspunse: 

— Da, domnule Cancelar. 


— Ce coincidență uimitoare. Acum o oră, un ambasador al Dominatiei Chiss a 
contactat biroul meu, cerând să se întâlnească cu un reprezentant al Ordinului Jedi 
pe o staţie spaţială Chiss, cât mai curând posibil. 

Palpatine se uită la Yoda şi continuă: 

— Republica nu poate ignora această oportunitate de a avea relații diplomatice 
cu Chiss. Deoarece Separatistii ar putea avea spioni în spaţiul Chiss, propun o 
misiune secretă. Maestre Yoda, cu permisiunea dumneavoastră, ar putea Nuru 
Kungurama să fie disponibil să se întâlnească cu acest ambasador? 

Nuru crezuse că Palpatine avea de gând să-l dojenească, nu să-i propună să-l 
trimită într-o misiune. Nu-i venea să-şi creadă urechilor. Fusese copil când sosise la 
Templul Jedi şi nu-şi amintea nimic despre lumea sa natală. De fapt, puţine 
persoane din Republică ştiau ceva despre Chiss. 

Chiss trăiau în Regiunile Necunoscute, mult dincolo de Inelul Exterior, şi nu 
aveau nicio afiliere oficială cu Republica. Chiar şi vastele Arhive Jedi aveau puţine 
date despre umanoizii cu pielea albastră şi ochii roşii. Deşi fusese crescut pentru a 
servi Ordinul Jedi, tânărul nu se putu abtine să nu fie curios în legătură cu locul său 
de origine. 

Nuru înghiți în sec. Nu-şi imaginase niciodată că ar putea călători într-o zi în 
spaţiul Chiss. 

— Hmm, spuse din nou Yoda. Despre Chiss, puţine lucruri ştim. Pentru o 
misiune secretă, un Jedi mai experimentat, Consiliul ar trebui să trimită. 

— Dar cine altcineva este disponibil? spuse Palpatine. Ar fi foarte nefericit dacă 
nu am profita de această oportunitate. Nu mă îndoiesc că ambasadorul Chiss ar fi 
foarte încântat să se întâlnească cu un Jedi Chiss, chiar şi unul atât de tânăr. Poate 
că veţi putea aranja o escortă? 

— Să-l însoţească pe Nuru, Echipa de Evadare ar putea, medită Yoda cu voce 
tare. Dar spre alte lumi, navele noastre trebuie să meargă. 

În spatele lui Nuru, Gunn îşi curăță gâtul. Nuru îi aruncă o privire, iar ea îşi 
îndreptă degetul spre ea însăşi, spunând: 

— Tu ia coordonatele, te voi duce eu acolo. 

Întorcându-şi privirea la holograma lui Yoda, Nuru spuse: 

— Un pilot independent s-a oferit voluntar să ne ducă pe mine şi Echipa de 
Evadare spre Csilla. 

— Foarte bine, Nuru Kungurama, spuse Palpatine. Am toată încrederea că 
misiunea ta va fi un succes. Coordonatele pentru Csilla vor fi transmise imediat către 
nava ta. 

Yoda îi făcu semn din cap lui Nuru şi spuse solemn: 

— Fie ca Forța să fie cu tine. 

Nuru făcu o plecăciune, iar apoi cele două holograme dispărură. 

— În regulă, atunci, spuse Gunn. Restaurantul lui Gunn este oficial închis. E 
timpul ca Harpia Grăbită să părăsească această stâncă plictisitoare. Se uită la 
Cleaver, apoi la Knuckles şi spuse: Droidul trebuie să vină cu noi? 

— Cleaver a ajutat la salvarea lui Breaker! Din punctul meu de vedere, şi el 
face parte din Echipa de Evadare. 

În timp ce Breaker îşi scotea cu grijă combinezonul negru de corp, spuse: 

— Sunt de acord cu asta. Cleaver merită păstrat. 

— Mulţumesc, stăpâne Breaker, spuse Cleaver. 


Gunn clatina din cap. 

— Sunteţi cu toţii nebuni. 

Era pe punctul de a ridica rampa când un soldat clonă complet blindat veni în 
fugă pe rampă şi intră în cabină. 

— Cer permisiunea de a urca la bord? spuse soldatul. 

— Acordată, spuse Gunn. Oricine ai fi. 

— Este Sharp, spuse Chatterbox. Nu ţi-ai dat seama? 

Gunn se uită la Chatterbox şi spuse: 

— Începi să vorbeşti prea mult. 

Sharp îşi întoarse capul cu cască spre tânărul Jedi şi spuse: 

— Tocmai am primit ordin să mă alătur unității tale, Comandante Nuru. 

— Mă bucur să te avem alături de noi, Sharp. 

— Am coordonatele pentru destinaţia noastră, spuse Gunn în timp ce ridica 
rampa. Gasiti-va cu toţii un loc şi puneti-va centurile de siguranță. 

Nuru îşi puse centura pe un scaun lângă Breaker. 

— Te simţi mai bine? întrebă tânărul Jedi. 

— Mult mai bine, răspunse Breaker. Îmi pare rău doar că l-am pierdut pe 
Generalul Ambase. 

Nuru îşi muşcă buza de jos, apoi spuse: 

— E încă în viaţă, Breaker. Ştiu că este. Mi-aş dori doar să ştiu unde să-l 
găsesc. 

Breaker făcu un gest către ceilalți soldaţi şi spuse: 

— Eu şi băieții vom face tot ce ne stă în putință să vă ajutăm. 

— Mulţumesc, Breaker, spuse Nuru. Sunt norocos sa vă am pe toti cu mine. 

— Pentru asta suntem aici, Comandante. Apoi Breaker îşi cobori vocea şi 
adăugă: Dar să nu uităm că încă nu ştim cum au aflat Separatiştii că vom ajunge la 
Kynachi sau cine ne-a sabotat capsulele de salvare. S-ar putea să fim încă în pericol 
şi vă îndemn să fiți vigilenti. 

— Poţi conta pe asta, spuse Nuru. 

Propulsoarele Harpiei Grăbite se aprinseră şi nava decolă. Câteva minute mai 
târziu, nava sări în hiperspatiu, îndreptându-se spre Regiunile Necunoscute. 

ÎNCEPUTURI... 


La început s-a numit Vechea Republică. 

Nu a existat niciun document care să consemneze întemeierea Vechii Republici 
şi nici nu era necesar vreunul. Întemeietorii s-au estompat în pulberea istoriei. Ei au 
clădit singura comunitate galactică cunoscută vreodată, care întotdeauna şi-a servit 
cetățenii bine şi cu credință. Noi lumi i s-au alăturat odată cu trecerea secolelor 
pentru a împărtăşi conducerea sa benefică. Planete ce se aflau ele însele în primejdie 
datorită dezastrelor naturale sau izbucnirii unor revolte au putut să se îndrepte spre 
vecinii lor pentru a primi ajutor. Toate rasele, toate speciile inteligente, toate 
popoarele erau egale în fața legii şi îşi trăiau viața cu drepturi care le garantau 
deopotrivă şansă şi libertate. 

Vechea Republică s-a format pe temelia celor mai importante lumi ce existau la 
început, majoritatea fiind din centrul galaxiei. . . În vremea aceea au apărut şi primii 
Cavaleri Jedi. A fost o lungă perioadă de pace şi expansiune galactică determinată de 
inventarea şi progresul călătoriilor prin hiperspatiu. Păzitorii acestei Republici au fost 
Cavalerii Jedi, un Ordin viteaz şi neînfricat, numărând sute şi mii de membri, ce a 
slujit la apărarea şi protecţia popoarelor Republicii. Înţelepciunea, bravura şi puterea 
lor au devenit legendă. Trăgându-şi tăria comună din Forta, Cavalerii Jedi au 
menținut pacea pe tot cuprinsul Galaxiei, generații după generații, şi au transmis 
mai departe crezul lor celor ce s-au dovedit deopotrivă capabili şi demni să fie 
Cavaleri. 

Prin strânsa ei coeziune, Vechea Republică a devenit invulnerabilă față de orice 
atac dinafară. Nicio altă putere galactică cunoscută nu a îndrăznit o asemenea 
mişcare pentru că ea ar fi însemnat un eşec sigur. Cetăţenii Vechii Republici au 
putut dormi linistiti în paturile lor, aflați în siguranță înăuntrul zidurilor lor politice. 

Atacul a venit, totuşi. Dar, la fel ca în multe societăți democratice, el nu a venit 
din partea unei forte din afară, ci din interior. Decăderea a început pe măsură ce tot 
mai multe lumi s-au alăturat Vechii Republici. Oficialii locali au devenit susceptibili 
la influență şi mită, plecându-se cel mai adesea în fața dorințelor celor implicaţi în 
afaceri de comerţ interstelar. Senatul, slăbit de atâtea secole de pace şi mulțumire de 
sine, a devenit periculos de neglijent. Răsturnarea politică era inimaginabilă, dar 
inevitabilă. 


SIH... 


Un mare contigent dintre Cavalerii Jedi care fuseseră ademeniti de partea 
întunecată a Forței au fost expulzați din Vechea Republică. După ce au pribegit o 


vreme, ei au dat peste fiintele umanoide cunoscute sub numele de Sith si au adus 
aceasta specie in stare de sclavie. Cei din partea intunecata au ajuns sa fie cunoscuti 
sub denumirea de Stapani ai Sith-ilor. Pentru următoarele câteva mii de ani Imperiul 
lor avea să prospere şi să crească. În acest timp Cavalerii Jedi decăzuţi începură de 
asemeni să facă experimente asupra supusilor lor, convertind multi Sith in fanaticii 
războinici Massassi. 

Naga Sadow a condus Imperiul Sith. El a văzut ocazia de a extinde Imperiul 
Sith şi a invadat Vechea Republică, însă armatele sale au fost înfrânte de forțele 
combinate ale flotei Vechii Republici şi ale Cavalerilor Jedi. Sadow cu o armată 
compusă din războinici Massassi a fugit spre marginile îndepărtate ale universului, 
oprindu-se în cele din urmă pe cea de-a patra lună a planetei Yavin. Aici, dictatorul 
militar a început să facă experimente asupra celor ce l-au urmat, transformându-i în 
fiare monstruoase. Aceasta a avut drept consecință Războiul Fiarelor din Sistemul 
Onderon. Maestrul Jedi Arca, Străjerul recent descoperitului Sistem Onderon trimise 
ucenicii săi Jedi pentru a pune capăt violentului Război al Fiarelor. Sub conducerea 
lui Ulic Qel-Droma, aceşti Jedi încearcă să aducă pacea pe Onderon, dar au fost 
permanent împiedicaţi de puterile răului ale Reginei Amanoa, o urmaşă a lui Naga 
Sadow. În cele din urmă conflictul vechi de secole se încheie odată cu sosirea 
Maestrului Arca, moartea Reginei Amanoa şi căsătoria Stăpânului Fiarelor Oron Kira 
cu Prințesa Galia. Între timp, Cavalerul Jedi Exar Kun ce fusese instruit de Maestrul 
Jedi Vodo-Siosk Baas găseşte învățătura interzisă a vechilor Sith. El imită căile 
demult decazutilor Sith şi le foloseşte pentru a crea o proprie filosofie a Codului Jedi. 
Cu aceste cunoştinţe Kun pune la cale o vastă şi puternică fratie şi îşi arogă titlul de 
prim Stăpân Întunecat al Sith. Kun şi alți Stăpâni Sith preiau controlul asupra 
Galaxiei şi reînvie vechiul Imperiu Sith. Lor li se opun în mod violent sute de Cavaleri 
Jedi. Războiul Sith care urmează este un conflict teribil în care multe personaje 
istorice importante sunt ucise, inclusiv Maestrul Jedi Arca. Toţi Cavalerii Jedi se 
adună laolaltă pe luna-junglă într-un front unit contra cetăţii fortificate Sith 
construite de Exar Kun. Cavalerii Jedi aliați îi distrug printr-o masivă lovitură 
nimicitoare pe supraviețuitorii Massassi. La scurtă vreme după aceea Exar Kun este 
şi el ucis de Cavalerii Jedi. Spiritul său este surghiunit pe un tărâm al întunericului 
veşnic pe Yavin 4. Stăpânii Sith sunt înfrânți şi nu se mai aude nimic despre ei până 
peste câteva secole, pe timpul războiului comerțului, pe Planeta Naboo. 


IMPERIUL... 


Un Senator ambițios şi lipsit de scrupule numit Palpatine s-a ridicat extrem de 
repede la putere, ajutat de către unii membri obscuri ai Senatului care începuseră să 
râvnească la mai multă influenţă şi autoritate. Promitand că va face curățenie în 
Galaxie şi va readuce Republica la strălucirea ei de odinioară, Palpatine a fost ales 
Cancelar al Republicii şi s-a înconjurat cu acei oficiali lacomi şi avizi de putere care 
l-au sprijinit în ascensiunea sa. Ceea ce ei nu ştiau era că Palpatine îşi trăgea 
puterea şi carisma din partea întunecată a Forței. El avea însă ambiții mult mai mari 
decât i-ar fi îngăduit funcţia de Cancelar, iar aceia care i-au netezit drumul spre 
înaltele sfere ale puterii politice se vor trezi curând înlăturați, întemnițați ori striviti 
de mâna grea a lui Palpatine, în timp ce acesta îşi urmărea fără crutare țelul final. 
Din ordinul lui Palpatine, noul Imperiu a început o cursă a înarmării cum nu a mai 
existat alta în istoria galactică. Imense nave cu o incredibilă putere de foc au sărit de 
pe planşeta de proiectare în existența reală parcă peste noapte. Progresul tehnologic 
ce a rezultat a determinat apariția unei noi ştiinţe a războiului. 

Sistemele din centrul galaxiei au fost primele care au căzut, guvernele lor 
planetare fiind înlăturate prin forță, în timp ce legea marțială se extindea de la o 
lume la alta. 

Sigur pe poziția sa, înconjurat de un nucleu militar ce-i ştia de frică, Palpatine 


s-a autodeclarat Împărat. Pentru prima oară în nenumărate secole, lumile Vechii 
Republici s-au trezit conduse de un singur om. Toate drepturile personale au ajuns 
la cheremul capriciilor Împăratului, iar cele dintâi revolte împotriva lui Palpatine au 
fost înăbuşite aproape înainte de a izbucni. Cavalerii Jedi au fost vanati in mod 
sistematic şi executați sumar. Ei s-au văzut abandonați, tradati sau ucişi chiar de 
către aceia pe care îi apăraseră vreme îndelungată. Senatul marionetă ce fusese 
păstrat în funcţiune era permanent dezbinat, iar conducerea directă a fost 
încredințată Guvernatorilor regionali numiți de Palpatine. Crearea unei arme teribile, 
una capabilă să distrugă o planetă întreagă dintr-o singură lovitură, a ţinut liderii 
ingroziti ai fiecărei lumi sub amenințarea anihilării. Steaua Morţii a fost ultimul 
cuvânt al lui Palpatine - asigurarea finală a puterii sale asupra miliardelor de ființe 
pe care le conducea. 


ALIANȚA REBELĂ... 


Când Imperiul lui Palpatine a ajuns la putere, un grup de cetăţeni de pe întreg 
cuprinsul galaxiei au început să se organizeze încet şi discret într-o Forti Rebelă. 
Rebelii aveau un singur scop: distrugerea Imperiului şi întoarcerea la sistemul 
democratic din trecut. La început, fără să ştie, acest grup curajos a avut aliați în 
Senat. Acei Senatori planetari au înţeles pericolul extrem reprezentat de ascensiunea 
rapidă la putere a lui Palpatine şi au pus la cale, în secret, răsturnarea lui printr-o 
mişcare de preemtiune care ar fi concentrat valul rezistenţei într-o forță care să 
asigure libertatea tuturor locuitorilor Vechii Republici. 

Senatorul Bail Organa din Alderaan şi Senatoarea Mon Mohtma din Chandrila 
au pus la cale în secret un plan care, se spera, va împiedica drumul său spre 
Preşedinţia Senatului. Tentativa lor a eşuat deoarece ridicarea la putere deplină a lui 
Palpatine s-a produs literalmente peste noapte odată ce baza sa de politicieni corupți 
a fost instalată. La o întâlnire în reşedinţa lui Organa în Casa Cantham din Oraşul 
Imperial, Mon Mohtma a îndemnat la revoltă generală împotriva lui Palpatine şi a 
forțelor sale crescânde. Organa s-a opus, temându-se că o asemenea mişcare ar fi 
putut distruge nu numai pe Palpatine, dar şi întregul sistem de guvernare pe care ei 
luptau să-l salveze. Organa dedicase întreaga sa viață democrației Vechii Republici şi 
sistemului Senatorial şi socotea că, odată pusă în mişcare pentru a-l opri pe 
Palpatine, anarhia nu va mai putea fi controlată. 

Apoi o mică planetă din Sectorul Sern, lângă Lumile Centrale, a fost prima care 
a simțit urgia militară a lui Palpatine. Masacrul de la Ghorman a avut loc atunci 
când Guvernatorul planetar Ghormanez a refuzat să se încline în fața lui Palpatine. 
Cetăţenii acestei lumi, sfidând o sporire Imperială a impozitelor, au organizat un 
protest paşnic pe principalul port spaţial al planetei, blocând pistele de aterizare 
folosite de navele lui Palpatine. Zeci de persoane au fost ucise şi alte sute grav rănite 
când o navă militară condusă de Căpitanul (ulterior Marele Moff) Tarkin a aterizat 
intenționat peste protestatari atunci când a venit să adune noile taxe. Acest 
eveniment a marcat moartea Vechii Republici şi în acel moment multe alte lumi au 
înţeles că sistemul democratic pe care îl cunoşteau s-a prăbuşit complet. 

Bail Organa, îngrozit de o asemenea monstruozitate, a început să o ajute pe 
Senatoarea Mohtma să deturneze fonduri şi arme în mâinile sufletelor curajoase care 
s-au unit în curând, formând celule de rezistență organizată. Încă şi mai important, 
poate, Organa şi mica sa grupare de simpatizanți ai Rebelilor din Senat au pus la 
dispoziția liderilor Rebeli informaţii strict secrete, permițându-le să plănuiască 
lovituri prin surprindere împotriva navelor şi trupelor Imperiale. 

Multele grupuri izolate de rezistență împrăştiate prin toată galaxia i-au 
pricinuit puţine griji lui Palpatine. Conducătorii lor erau săraci, iar forțele lor 
dezorganizate. Ei aveau puține arme şi, desigur, nimic din ceea ce ar fi putut face 
față forțelor Imperiale însărcinate cu eliminarea lor. Multe unități de rezistență au 


fost dispersate sau chiar nimicite, iar planeta lor a fost pusă sub legea marțială. 

Implicarea Senatoarei Mothma în Rebeliune a fost descoperită de poliția secretă 
Imperială, dar înainte ca ea să fie prinsă, o informaţie dintr-o sursă amicală ajunsă 
la urechea lui Organa i-a permis să părăsească capitala Imperială. Astfel, ea a evitat 
capturarea şi dedicându-se cu totul distrugerii Imperiului a devenit Şeful Statului 
Major al Alianţei Rebele. 

Lucrând la organizarea unei Alianțe a Planetelor Rebele, primul său succes a 
venit la o conferință secretă ţinută în sistemul Corellian. Întrucât Mohtma a arătat 
numeroşilor lideri ai grupurilor de rezistență dispersate cum o conducere centrală ar 
duce la îmbunătăţirea comunicațiilor, la un acces mai bun la fonduri, aprovizionare 
şi armament, cele trei grupuri principale de rezistență au căzut de acord să se 
unească într-un grup coerent. Acest Tratat Corellian a pus bazele Alianţei care în 
scurtă vreme şi-a sporit puterea graţie nou-formatei unități. 

Declaraţia Rebeliunii, ratificată la aceeaşi conferinţă, l-a sfidat în mod fatis pe 
Palpatine şi chiar i s-a adresat personal. Ea prevedea, între altele: 


„Ai dezorganizat Senatul, vocea Poporului; 

Ai instituit o politică flagrantă de rasism şi genocid împotriva popoarelor 
non-umane din galaxie; 

Ai înlăturat conducătorii aleşi ai planetelor, înlocuindu-i cu Moffi şi Guvernatori 
după bunul tău plac; 

Ai mărit impozitele fără consimțământul celor impozitati; 

Ai ucis şi întemnițat milioane de persoane care nu au beneficiat de un proces; 

Ai extins armata dincolo de limitele necesare şi prudente, doar pentru unicul scop 
de a-i oprima pe supuşi. 

Noi, Alianța Rebelă, în numele şi cu autoritatea ființelor libere din galaxie 
declarăm în mod public şi solemn intenţiile noastre: 

Să luptăm şi să ne opunem tie şi forțelor tale prin orice mijloace care ne vor sta la 
îndemână; 

Să refuzăm orice lege Imperială contrară drepturilor ființelor libere; 

Să provocăm distrugerea ta şi distrugerea Imperiului Galactic; 

Să eliberăm pentru totdeauna toate ființele din galaxie. 

Pentru îndeplinirea acestor țeluri noi punem chezūsie proprietățile, onoarea şi 
viețile noastre.” 


Lumile din întreaga galaxiei s-au unit în lupta contra tiraniei lui Palpatine si a 
Imperiului său. Divergentele care existaseră cândva între rase si specii au fost lăsate 
deoparte, deoarece dorința comună de libertate a devenit centrul de greutate al 
vieților lor. Piloti spatiali au străbătut distanțe interstelare, adeseori in mici nave de 
luptă, cu riscul de a fi detectati si întemnițați de Imperiali, in scopul de a se alătura 
Rebeliunii. 


